Dhiriulhumah heyo badhaluthakeh genesdhevijje: Raees | Mihaaru\nސަރުކާރުގެ ފުރަތަމަ 100 ދުވަސް ފާހަގަކުރަން ފެށުމުގެ ރަސްމިއްޔާތުގައި ރައީސް ބައިވެރިވެވަޑައިގަންނަވަނީ. --ފޮޓޯ: ނިޝާން އަލީ/މިހާރު\n28 މާޗް 2019 - 13:17 42 comments\nއެމަނިކުފާނުގެ ސަރުކާރުގެ ފުރަތަމަ 100 ދުވަސް ފާހަގަކުރަން ފެށުމަށް ރައީސް އޮފީހުގައި ބޭއްވި ރަސްމިއްޔާތުގައި ރައީސް ވިދާޅުވީ މުޅިން ޚަރާބުވެފައި އޮތް ހިންގުމުގެ ނިޒާމެއްގެ ތެރެއަށް ވަދެ ކަންކަން އިސްލާހު ކުރަން ބޭނުންވާ ބަޔަކަށް 100 ދުވަހަކީ ވަރަށް ކުރު މުއްދަތެއް ކަމަށެވެ. ނަމަވެސް، އެ މުއްދަތަށް ކަނޑައެޅި 160 ވައުދުގެ 83 ޕަސެންޓު ހާސިލްވުމަކީ ކާމިޔާބެއްގެ ގޮތުގައި އެމަނިކުފާނު ސިފަކުރެއްވި އެވެ.\nރައީސް ވިދާޅުވި ގޮތުގައި މިހާތަނަށް ނުފުއްދި ހުރި ވައުދުތައް ފުއްދުމުގެ މަސައްކަތް ވެސް ކުރިއަށް އެބަދެ އެވެ.\n"މިހާތަނަށް ހާސިލް ނުކުރެވި ހުރި ބައެއް ކަންކަމަކީ ދައުލަތުގެ އެހެން އިދާރާތަކާއި އެހެން މުއައްސަސާތަކާ ގުޅިގެން ފުރިހަމަކުރަންޖެހޭ ބައެއް ކަންކަމާއި ގާނޫނީ އޮނިގަނޑަށް ބަދަލު ގެނެސްގެން ކުރަންޖެހޭ ކަންތައް. އަދި ބައެއް ކަންކަމަކީ ޖުޑިޝަރީ އާއި ރައްޔިތުންގެ މަޖިލީހުގެ އެއްބާރުލުން ލިބިގެން ނޫނީ ނުކުރެވޭނެ ކަންތައް،" ރައީސް ވިދާޅުވި އެވެ.\nއެމަނިކުފާނު ވިދާޅުވި ގޮތުގައި ކޮރަޕްޝަން ނައްތާލުމުގެ ވައުދުގެ ތެރެއިން ވިސްލް ބްލޮވިން ޕްރޮޓެކްޝަން ބިލާއި ނުޙައްގު މުއްސަނދިކަން ހުއްޓުވުމުގެ ބިލް މިހާރު ވަނީ ރައްޔިތުންގެ މަޖިލިހަށް ފޮނުވައިފަ އެވެ. އޭގެ އިތުރުން ސިޔާސީ މަގާމުތަކަށް އައްޔަންކުރާ ބޭފުޅުންނާއި އެ ބޭފުޅުންގެ އަނބިންނާއި ފިރިންގެ މުދަލާއި މާލީ ބަޔާން އާއްމުކުރަން ފަށާފައިވާ ކަން ވެސް ފާހަގަކުރެއްވި އެވެ.\nއެކަމުގައި އިތުރަށް ހަރުދަނާ ކުރަން ޖެހޭ ކަންކަން ހުރި ކަމަށް ރައީސް ވިދާޅުވި އެވެ.\nރައީސް އޮފީހުގައި ބޭއްވި ރަސްމިއްޔާތުގައި ރައީސް ވާހަކަފުޅު ދައްކަވަނީ. --ފޮޓޯ: ނިޝާން އަލީ/މިހާރު\nރާއްޖޭގެ ސިޔާސީ، އިގްތިސާދީ އަދި ޝަރުއީ ދާއިރާ އެންމެ ބޮޑަށް ކިލަނބުވެފައި ވަނީ ކޮރަޕްޝަނާއި ނާޖާއިޒް ފައިދާގެ ސަބަބުން ކަން ރައީސް މިއަދު ވެސް ތަކުރާރު ކުރެއްވި އެވެ.\n"ރާއްޖޭގެ ތަރައްގީއަށްޓަކައި މި ކަންތައް ހުއްޓުވަން ޖެހޭ. ކޮރަޕްޝަނާ ގުޅޭ ގޮތުން މި ސަރުކާރުގެ ސިޔާސަތަކީ ޒީރޯ ޓޮލަރެންސް. ކޮރަޕްޝަނަށް މަގުފަހިވާ ކަންކަން ހުއްޓުވައި، އެފަދަ އަމަލުތައް ރިޕޯޓް ކުރުމަށް ޒީރޯ ޓޮލެރެންސް ޓު ކޮރަޕްޝަން ޕޯޓަލް މިހާރު ވާނީ އާންމުންނަށް ހުޅުވާލާފައި،" ރައީސް ވިދާޅުވި އެވެ.\n- ދައުލަތުގެ މާލީ ތަފްސީލްތައް ފިނޭންސް މިނިސްޓްރީން ކޮންމެ ހަފުތާއަކު އެއް ފަހަރު އާއްމު ކުރާނެ. މި ކަންކަމުން އަޅުގަނޑުމެން ރައްޔިތުންނަށް އަންގައިދޭން ބޭނުންވަނީ ރައްޔިތުންގެ މުދަލާއި ފައިސާއަށް ޚިޔާނާތްތެރި ނުވާނެ ކަން.\n- މިދިޔަ ސަރުކާރުން އެންމެ ބޮޑަށް އަރައިގަނެފައިވާ އެއް ހައްގަކީ ބޯހިޔާވަހިކަމުގެ ހައްގު. ފްލެޓްތައް ބަހާލާފައި ވަނީ ހައްގު ނޫން އެތައް ބަޔަކަށް. އެ މައްސަލަތައް ސަރުކާރުން އަންނަނީ ބަލަމުން.\n- ސިޔާސީ ސަބަބުތަކަކަށްޓަކައި ވަޒީފާ އިން ވަކިކުރި މީހުންގެ ހައްގުތައް އިޔާދަކުރުމުގެ މަސައްކަތް އެބަދޭ.\n- ފުރިހަމަ ލާމަރުކަޒީ ނިޒާމަކަށް ކައުންސިލްތަކަށް މި އަންނަނީ ބާރުތައް ދެމުން. އެ ގާނޫނަށް ގެންނަން ޖެހޭ އިސްލާހުތައް ވެސް ވަނީ ހުށަހަޅާފައި.\n- އެ އިސްލާހުތަކުން ރާއްޖޭގެ ހިންގުމަށް ބޮޑެތި ބަދަލުތަކެއް އަންނާނެ. މާލީ ބާރުވެރިކަން ކައުންސިލްތަކަށް ދިނުމަށް ދައުލަތުގެ ބަޖެޓްގެ މަދުވެގެން ފަސް ޕަސެންޓު ކަނޑައަޅާނީ ކައުންސިލްތަކަށް ކަމަށް ބިލްގައި ވާނީ ހިމަނާފައި.\n- ކައުންސިލްތަކުގެ އިހްތިސާސްގައި ހިމެނޭ ބިމާއި ރަށްރަށާއި ފަޅާއި ފަރުތަކުން ނެގޭ ކުލީގެ ގޮތުގައި ލިބޭ އާމްދަނީގެ 40 ޕަސެންޓު ސީދާ އެ ކައުންސިލަކަށް ލިބޭ ގޮތަށް ހަމަޖެހިގެންދާނެ.\n- ކައުންސިލްތަކަށް އިންތިޚާބުކުރާ މެމްބަރުންގެ ތެރެއިން 33 ޕަސެންޓު އަންހެނުންނަށް ޚާއްސަ ކުރެވޭނެ.\n- ދަނޑުވެރިކަމާއި މަސްވެރިކަމުގައި އުޅޭ އަމިއްލަ މީހުންނަށް މާލީ އިދާރާތަކުންނާއި ބޭންކުތަކުން ލޯނު އަދި ކްރެޑިޓް ސްކީމުތަކުގައި ބައިވެރިވެވޭނެ އިންތިޒާމް މިހާރު ވާނީ ހަމަޖެހިފައި.\n- މަސްވެރިން ގަންނަ ޑީސަލުން ނަގަމުން އައި ޑިއުޓީ އާއި ދަނޑުވެރިކަމަށް އިމްޕޯޓްކުރާ ތަކެތިން ނަގަމުން އައި ޑިއުޓީ މިހާރު ވާނީ ކަނޑާލާފައި. މީގެ ފައިދާ މަސްވެރިންނާއި ދަނޑުވެރިންނަށް ލިބޭނެ އިންތިޒާމު ވަރަށް އަވަހަށް ހަމަޖެހޭނެ.\n- ފުރަތަމަ ޑިގްރީ އަށް ހިލޭ ކިޔެވުމުގެ ފުރުސަތު ހުޅުވާލައި ރާއްޖެއިން ބޭރުގައި ކިޔެވުމަށް އިންޓަރެސްޓް ކުޑަ ލޯނު ސްކީމެއް ވެސް ވަނީ ތައާރަފްކޮށްފައި.\n- ސަރުކާރުގައި ވަޒީފާ އަދާކުރާ މަންމަ އަށް ހަ މަސް ދުވަހުގެ މެޓާނިޓީ ލީވް އަދި ބައްޕަ އަށް އެއް މަސް ދުވަހުގެ ޕެޓާނިޓީ ލީވް މުސާރައާ އެކު ލިބޭނެ ގޮތް ވަނީ ހަމަޖައްސާފައި.\nސަރުކާރުގެ ފުރަތަމަ 100 ދުވަސް ފާހަގަކުރަން ފެށުމުގެ ރަސްމިއްޔާތުގައި ރައީސާއި ވަޒީރުން ބައިވެރިވެވަޑައިގަންނަވަނީ. --ފޮޓޯ: ނިޝާން އަލީ/މިހާރު\nދައުލަތަށް ފަސް ބިލިއަން ރުފިޔާގެ އާމްދަނީ ލިބުނު\nރައީސް ވިދާޅުވި ގޮތުގައި މިދިޔަ އަހަރުގެ ނޮވެމްބަރު މަހު މަގާމާ ހަވާލުވެވަޑައިގަތް ފަހުން މިހާތަނަށް ފަސް ބިލިއަން ރުފިޔާގެ އާމްދަނީ ދައުލަތަށް ވަނީ ލިބިފަ އެވެ.\nއެމަނިކުފާނު ވިދާޅުވީ އެއީ، ޓޫރިޒަމް ކުރިއަރައި އިގްތިސާދީ ފުދުންތެރިކަން އިތުރުވަމުންދާ ކަމުގެ ހެއްކެއް ކަމަށެވެ. އޭގެ އިތުރުން ހިލޭ އެހީގެ ގޮތުގައި ދައުލަތަށް ލިބޭ އާމްދަނީ ވެސް ވަރަށް ބޮޑު ތަނުން އިތުރުވެފައިވާ ކަމަށް ރައީސް ވިދާޅުވި އެވެ.\nރައީސް ވިދާޅުވި ގޮތުގައި މި ސަރުކާރުގެ މިހާތަނަށް ހިލޭ އެހީގެ ގޮތުގައި 1.9 ބިލިއަން ރުފިޔާ ދައުލަތަށް ވަނީ ލިބިފަ އެވެ. އަދި އޭގެ އެތައް ގުނައެއް އިތުރު ހިލޭ އެހީ ހަމަޖެހެމުން އަންނަ ކަމަށް ވެސް ވިދާޅުވި އެވެ.\n"މި އަހަރުގެ ބަޖެޓުން މިހާތަނަށް 3.9 ބިލިއަން ރުފިޔާ ޚަރަދު ކުރެވިއްޖެ،" ރައީސް ވިދާޅުވި އެވެ.\nއެމަނިކުފާނު ވިދާޅުވީ ދައުލަތުން އަލަށް ފަށަން ހަމަޖައްސާފައިވާ ގިނަ މަޝްރޫއުތަކެއް މިހާރު ވަނީ އިއުލާން ކޮށްފައި ކަމަށެވެ. އަދި ބައެއް މަޝްރޫއުތައް ފަށަން ވެސް ތައްޔާރުވަމުން އަންނަ ކަމަށް ރައީސް ވިދާޅުވި އެވެ.\n"މި ވެރިކަމުގެ މިވީ ކުޑަ ދުވަސްކޮޅުގެ ތެރޭގައި ރާއްޖޭގެ ރިޒާވަށް ވެސް ހެޔޮ ބަދަލުތަކެއް ގެނެވިއްޖެ. މިދިޔަ އަހަރުގެ އޮކްޓޫބަރު މަސް ނިމުނު އިރު، ރާއްޖޭގެ ރަސްމީ ރިޒާވް ހުރީ 592 މިލިއަން އެމެރިކާ ޑޮލަރުގައި. މިދިޔަ އަހަރު ނިމުނު އިރު ރަސްމީ ރިޒާވް 757 މިލިއަން އެމެރިކާ ޑޮލަރަށް އިތުރުވި،" ރައީސް ވިދާޅުވި އެވެ.\n"މި މަހުގެ 20 ވަނަ ދުވަހާ ހަމައަށް ރަސްމީ ރިޒާވް ވަނީ 805 މިލިއަން އެމެރިކާ ޑޮލަރަށް އިތުރު ކުރެވިފައި. މި އަދަދުތަކުން އެނގެނީ، އަޅުގަނޑު ވެރިކަމާ ހަވާލުވި ފަހުން، ރާއްޖޭގެ ރަސްމީ ރިޒާވް ވަނީ 200 މިލިއަން ޑޮލަރު އިތުރުކުރެވިފައި ކަން،" ރައީސް ވިދާޅުވި އެވެ.\nއިތުރު ލިޔުންތައް އިގްތިސާދު ސަރުކާރު ރައީސް އިބްރާހިމް މުހައްމަދު ސޯލިހް ސަރުކާރުގެ ފުރަތަމަ 100 ދުވަސް ރާއްޖޭގެ އިގްތިސާދު


Tfg "Run in Addu" aa dhimaakoh saafu kurumuge harakaatheh – adduLIVE\n"ރަން އިން އައްޑު" އާ އެކު ސާފު ކުރުމުގެ ހަރަކާތެއް\n0 Aug 09, 2018, 16:26 ލިޔުނީ އަހުމަދު ޝާން\nޓީއެފްޖީން އިންތިޒާމުކޮށްގެން އައްޑޫގައި ބާއްވާ "ކޮކާކޯލާ ރަން އިން އައްޑޫ" އާ ދިމާކޮށް މާދަމާ އައްޑޫގައި ސާފު ކުރުމުގެ ހަރަކާތެއް ކުރިއަށް ގެންދަން ނިންމައިފި އެވެ.\nއައްޑުއަކީ ސާފު ނަލަ ސިޓީއެއްގެ ގޮތުގައި ބޭއްވުމަށް ބާރު އެޅުމުގެ ގޮތުން ބާއްވާ ސާފު ކުރުމުގެ ހަރަކާތް ފަށާނީ ހެނދުނު 6:00 ގައި މަރަދޫ ފަތާ ޓްރެކް ސަރަހައްދާއި އިކްޓޯރިއަލް ކޮންވެންޝަން ސެންޓަރު (އީސީސީ) ކައިރިންނެވެ.\nމި މަސައްކަތުގެ ދަށުން ހިތަދު އާއި މަރަދޫގެ ލިންކް ރޯޑްގެ އެކި ސަރަހައްދުތައް ސާފުކޮށް ކުނި ޖަމާ ކުރާނެ އެވެ. އަދިި ހަރަކާތުގައި އަމަލީ ގޮތުން ބައިވެރިވާ މީހުންނަށް އަންގި އާއި ތޮއްޕާއި ކުނި އަޅާނެ ކޮތަޅު ފަދަ ތަކެތި ދެވޭނެ އެވެ. މީގެ އިތުރުން ރެފްރެޝްމަންޓް ވެސް އޮންނާނެ އެވެ.\nމި އިވެންޓްގައި ބައިވެރިވާން ބޭނުންވާ މީހުންނަށް މިހާރު ވެސް އޮތީ ފުރުސަތު ހުޅުވާލައިފަ އެވެ.\nޓީއެފްޖީން އައްޑޫގައި ބާއްވާ ދެވަނަ ދުވުމުގެ ޝިއާރަކީ "ބްރޭކް ޔުއާ ސްޕީޑް" އެވެ.\n"ރަން އިން އައްޑޫ" އާ ދިމާކޮށް މި ފަހަރު ވެސް ޓީއެފްޖީން މެގެޒިނެއް ނެރޭ އިރު އޭތި ހާއްސަ ކުރާނީ އައްޑުއަށެވެ.\n"ރަން އިން އައްޑޫ" ގެ ދުވުންތެރިންނަށް ބާއްވާ އެކްސްޕޯ މިއަދު މެންދުރު ފަހު 3:00 އިން ފެށިގެން އައްޑޫ ސިޓީ ކައުންސިލް އިދާރާގައި އަންނަނީ ކުރިއަށެވެ. އިރުއޮއްސި 6:00 އާ ހަމައަށް އެކްސްޕޯ ކުރިއަށް ދާނެ އެވެ.\nއަދި އެކްސްޕޯ މާދަމާ މެންދުރު ފަހު 3:00 އިން ދަންވަރު 12:00 އާ ހަމައަށް ކުރިއަށް ދާނެ އެވެ.\n"ކޮކާ ކޯލާ ރަން އިން އައްޑޫ" ހޮނިހިރު ދުވަހާ ހަމައަށް ކުރިއަށް ދާނެ އެވެ.


Commonwealth aa alun gulhumah raajjein hushahalhanjehey liyekiunthah hushahalhaifi\nކޮމަންވެލްތާ އަލުން ގުޅުމަށް ރާއްޖެއިން ހުށަހަޅަންޖެހޭ ބައެއް ލިޔެކިއުން ހުށަހަޅައިފި\n0 June 12th, 2019 - 10:41 PM\nރާއްޖެއިން އަލުން ކޮމަންވެލްތާ ގުޅުމަށްޓަކައި ހުށަހަޅަންޖެހޭ ބައެއް ލިޔެކިއުންތައް ކޮމަންވެލްތުގެ ސެކެޓްރީ ޖެނެރަލް ޕެޓްރީޝިއާ ސްކޮޓްލޭންޑަށް ރާއްޖޭގެ ފަރާތުން ހުށަހަޅައިފިއެވެ.\nމިލެޔެކިއުންތައް ހުށަހެޅުއްވީ މިއަދު ފޮރިން މިނިސްޓަރ އަބްދުﷲ ޝާހިދު ކޮމަންވެލްތުގެ ސެކްރެޓަރީ ޖެނެރަލް ޕެޓްރީޝިއާ ސްކޮޓްލެންޑާއި ބައްދަލުކުރެއްވުމަށްފަހުއެވެ. މި ބައްދަލުކުރެއްވުމުގައި ދިވެހިރާއްޖެއިން އަލުން ކޮމަންވެލްތުގެ މެމްބަރު ޤައުމަކަށް ވުމާ ބެހޭގޮތުން ދެ ބޭފުޅުން މަޝްވަރާކުރެއްވިއެވެ. އަދި ކޮމަންވެލްތަށް އަލުން އަނބުރާ ގުޅުމަށްޓަކައި ރާއްޖެއިން ހުށަހެޅުމަށް އެޖަމްއިއްޔާއިން އެދުނު ބައެއް ލިޔެކިޔުން މިނިސްޓަރ ޝާހިދު ވަނީ އެކަމަނާގެ އަތްޕުޅަށް އަރުވާފައެވެ.\nކޮމަންވެލްތުގެ ސެކެޓްރީ ޖެނެރަލް ޕެޓްރީޝިއާ ކުރެއްވި ޓުވީޓެއްގައި ވަނީ މިކަން ހާމަކުރައްވާފައެވެ. އަދި އޮމާންކަމާއެކު ވީހާވެސް އަވަހަށް ރާއްޖެ ކޮމަންވެލްތުގައި އަލުން ބައިވެރިވުމުގެ ކަންކަން މިކަން ނިމިގެންދާނެ ކަމަށް އުންމީދުކުރައްވާކަމަށް އެކަމަނާ ވިދާޅުވިއެވެ.\nކޮމަންވެލްތާ ރާއްޖެ ވަކިވީ ރައީސް ޔާމީންގެ ވެރިކަމުގައެވެ. ރައީސް އިބްރާހީމް މުޙައްމަދު ޞާލިޙް ވެރިކަމާ ޙަވާލުވެވަޑައިގަތުމަށްފަހު ސަރުކާރުންވަނީ ކޮމަންވެލްތާ އަލުން ގުޅުމުގެ މަސައްކަތް ފަށާފައެވެ. އަދި ކޮމަންވެލްތާ އަލުން ރާއްޖެއިން ގުޅުމަށް ފެންނަކަމަށް ރައްޔިތުންގެ މަޖިލީހުންވަނީ ފާސްވެސްކޮށްފައެވެ.


Mas export kuri minvaru ithuru vehjje\nމަސް އެކްސްޕޯޓް ކުރި މިންވަރު\nމަސް އެކްސްޕޯޓް ކުރި މިންވަރު އިތުރުވެއްޖެ\nމަސް އެކްސްޕޯޓް ކޮށްގެން ލިބުނު އާމްދަނީ އަކީ 88.8 މިލިއަން ޑޮލަރު\nކ. މާލެ | 10 އޯގަސްޓް 2019 | ހޮނިހިރު 12:25 | 2,494\nމަސް މާރުކޭޓް - ޝުއައިބް މުހައްމަދު އިގްބާލް\nމި އަހަރުގެ ފުރަތަމަ ހަ މަހު މަސް އެކްސްޕޯޓް ކުރި މިންވަރު އިތުރުވެއްޖެއެވެ.\nމޯލްޑިވްސް މަނިޓަރީ އޮތޯރިޓީ (އެމްއެމްއޭ) އިން އާންމުކޮށްފައިވާ ތަފާސް ހިސާބުތަކުން ދައްކާ ގޮތުން މި އަހަރުގެ ފުރަތަމަ ހަ މަހު ގަތް މަހުގެ އަދަދު ސާޅީސް ފަސް ހާސް މެޓްރިކް ޓަނު އެކްސްޕޯޓްކޮށްފައިވެއެވެ.\nމި އަހަރުގެ ފުރަތަމަ ހަ މަހު ގަނެފައިވާ ކަޅުބިލަ މަހުގެ އަދަދު ނަވާވީސް ހާސް މެޓްރިކް ޓަނަށް އަރާ އިރު މިއީ މިދިޔަ އަހަރަށް ވުރެ ތިން ހާސް މެޓްރިކް ޓަނު އިތުރު އަދަދެކެވެ. މީގެ އިތުރުން މިއަހަރުގެ ފުރަތަމަ ހަ މަހު ފަނަރަ ހާސް މެޓްރިކް ޓަނުގެ ކަންނެލި ގަނެފައިވެއެވެ.\nމިދިޔަ ހަ މަހު، މަސް އެކްސްޕޯޓުކޮށްގެން ލިބުނު އާމްދަނީ އިތުރުވި އިރު ބައިނަލްއަގްވާމީ ބާޒާރުގައި މަހުގެ އަގު ވަނީ ވަރަށް ބޮޑަށް ވެއްޓިފައެވެ.\nމިދިޔަ އަހަރުގެ ފުރަތަމަ ހަ މަހު ކަންނެލި ކިލޯއެއް 150 ރުފިޔާ އަށް ހުރި އިރު މި އަހަރުގެ މި މުއްދަތުގައި ކަންނެލީގެ އަގު އުޅެނީ 140 ރުފިޔާއަށް ކިލޯއެކެވެ. މީގެ އިތުރުން ކަޅުބިލަ މަހުގެ އަގު އުޅެނީ، ކިލޯއެއް 15 ރުފިޔާ އަށެވެ. މިއީ މިދިޔަ އަހަރަށް ވުރެ ފަސް ރުފިޔާގެ ދަށްވުމެކެވެ.\nބައިނަލްއަގުވާމީ މާކެޓްގައި އެންމެ ބޮޑަށް އަގު އުފުލިފައިވަނީ ލޯބޮޑު ކަންނެއްޔެވެ. އެގޮތުން ކިލޯއެއް ވަނީ 299 ރުފިޔާ އިން 470 ރުފިޔާއަށް ބޮޑުވެފައެވެ. ރާއްޖޭއިން އެންމެ ގިނައިން އެކްސްޕޯޓް ކުރަނީ ކަޅުބިލަ މަހާއި ކަންނެއްޔެވެ.\nމި އަހަރުގެ ފުރަތަމަ ހަ މަހު، މަސް އެކްސްޕޯޓް ކޮށްގެން ލިބުނު އާމްދަނީ އަކީ 88.8 މިލިއަން ޑޮލަރެވެ. މިދިޔަ އަހަރުގެ މި މުއްދަތުގައި މަސް އެކްސްޕޯޓްކޮށްގެން ލިބުނު އާމްދަނީ އަކީ 88.5 މިލިއަން ޑޮލަރެވެ.


ކަޅުދިރީގެ ފައިދާތަކާއި އޭގެން ކުރެވިދާނެ ބައެއް ފަރުވާ - Healing Through Ruqya\nMarch 28, 2016 March 30, 2016 Ali Fazeel\t6 Comments\tކަޅުދިރި, ފަރުވާ, ފައިދާތައް\nޙައްބަތް ޞޫދާ (ކަޅުދިރި) ގެ ފައިދާތަކާއި އޭގެން ކުރެވިދާނެ ބައެއް ފަރުވާ\nއަބޫޙުރައިރާ رضي الله عنها ގެ އަރިހުން ރިވާވެގެންވާ ކައުއިތުރު ރަސޫލާ صلى الله عليه وسلمގެ ޙަދީޘްފުޅެއްގެ މާނައިގައި ވެއެވެ. “ތިޔަބައިމީހުން މި ކަޅު އޮށް (ކަޅުދިރި) ބޭނުންކުރާހުށިކަމެވެ. އެހެނީ ހަމަކަށަވަރުން މީގައި މަރު ފިޔަވައި ހުރިހާ ބައްޔަކަށް ޝިފާއެއް ވެއެވެ.” (ތިރްމިޒީ، އަޙްމަދު އާއި އިބްނު ޙިބާން)\nކަޅުދިރި ނުވަތަ ޢަރަބި ބަހުން ނަމަ ޙައްބަތުލް ބަރަކާއަށް ފާރިސީން ކިޔާ އުޅެނީ ޝޫނައިޒްއެވެ(الشونيز). އަލް ޙާބީގެ ކިބައިން އައިސްފައިވާ ރިވާޔަތެއްގައި ކީރިތި ރަސޫލާ صلى الله عليه وسلمގެ ޙަދީޘްފުޅާއި ބެހޭގޮތުން އަލް ޙަސަން ވިދާޅުވި ބަސްފުޅެއްގެ މާނައިގައިވެއެވެ. “އެއީ ރެވިއޮށެވެ.” އަލް ހާވީ ވިދާޅުވިގޮތުގައި މިއީ ޓެރެބިންތް ނުވަތަ ޢަރަބި ބަހުންނަމަ ސިންދިޔާނާ ގަހުގައި އަޅާ ފެހި އޮށެކެވެ. މި ދެގޮތަކީވެސް ރަނގަޅު ގޮތެއް ނޫނެވެ. އެހެނީ ކީރިތި ރަސޫލާގެ ޙަދީޘްފުޅުން މިއީ ކަޅު އޮށެއްކަން އެނގެއެވެ. އެހެންކަމުން މިއީ މަތީގައި ލިޔެވިފައިވާ ފަދައިން ޝޫނައިޒް ނުވަތަ ކަޅުދިރިއެވެ.\nކަޅުދިރީގައި ގިނަގުނަ ފައިދާތަކެއް އެކުލެވިގެންވާކަން ކީރިތި ރަސޫލާ صلى الله عليه وسلمގެ ޙަދީޘްފުޅުން އެނގެއެވެ:\n“އޭގައި އެންމެހައި ބަލިތަކަށް ޝިފާއެއް ވެއެވެ.” ކީރިތި ޤުރުޢާނުގައި ﷲ ޞުބްޙާނަހޫ ވަތަޢާލާ ވަޙީ ކުރައްވާފައިވާ ބަސްފުޅުގެ މާނައިގައިވާ ފަދައިންނެވެ.\n“އޭގެ ވެރިރަސްކަލާނގެ އަމުރުފުޅަށް ކޮންމެ އެއްޗެއް ހަލާކުކޮށް ނެތިކޮށްލަތެވެ.” (46:25) މީގެ މާނައަކީ ފަނާވެދާނެ ފަދަ ހުރިހާ އެއްޗެއް ޙަލާކުކޮށް ނެތިކޮށްލައެވެ.\nކަޅުދިރިން ރޯގާ އާއި ރޯގާގެ ސަބަބުން ދިމާވާ އެކި ކަންކަމަށް ފަރުވާ ލިބެއެވެ. މީގެ އިތުރުން، ރޯގާއަށް ކުރާ ބޭސްފަރުވާގެ އަސަރު ހަށިގަނޑަށް އެންމެ ބޮޑަށް ފައިދާވާނެ ގޮތަށް ފޯރުކޮށްދިނުމަށް ކަޅުދިރި އެހީތެރިވެދެއެވެ. މަދު މިންވަރެއްގައި ކަޅުދިރި ބޭނުން ކުރުމުން މިފަދަ ބޭސްފަރުވާގެ އަސަރު އަވަހަށް ކުރެއެވެ.\n“ޤާނޫނު” ލިޔުއްވި ލިޔުންތެރިޔާ އާއި އެހެން ބައެއް ބޭފުޅުން ވިދާޅުވާ ގޮތުގައި ކެލައާއި ކާފޫރު އެއްކޮށްގެން ވެސް މިފަދައިން ބޭނުން ކުރެވިދާނެއެވެ. ބަލީގެ އަސަރުކޮށްފައިވާ ތަންތަނަށް ކާފޫރުގެ އަސަރު އަވަހަށް ފޯރުވައި ދިނުމަށް ކެލައިން އެހީތެރިވެދެއެވެ. ކެލާގެ ބަދަލުގައި ބޭނުން ކުރެވިދާނެ ވަރަށް ގިނަ ގަސްގަހާއި ގެހި ހުރެއެެވެ. އޭގެ ހޫނުން މިފަދަ ބަލިތަކަށް ފަރުވާކުރުމުގައި އެހީތެރިވެދެއެވެ.\nމީގެ މިސާލެއްގެ ގޮތުން، އަންޒަރުތު ކިޔާ ލޮލުގެ ރަވައިގާ އަޅާ އަދުނެއްގައި ލޮލު ރޯގާ ފަދަ ލޮލުގެ ބަލިތަކަށް ފަރުވާ އެކުލެވިގެންވެއެވެ. މީގެ އިތުރުން، ސަލްފަރު ނުވަތަ ކައްސަނދުވާނިއަކީ ހަމުގެ އެކި ބަލިތަކަށް ފަރުވާއެކެވެ.\nތިންވަނަ ދަރަޖައިގައި ހޫނު އަދި ހިކި ކަޅުދިރިން ބަނޑުގައި ވައިހެދުން ހުއްޓުވައި، ބަނޑުގައި އުފެދޭ ފަނި ނައްތާލައި، ހުމާއި ރޯގާއާއި ޖުޒާމު ބަލިން ފަސޭހަކޮށްދީ، ބަނޑުގައި އުފެދޭ ގޭސް ނައްތާލައި ހަޖަމްކުރުމުގެ ނިޒާމަށް ޖެހޭ އެކި ބަލިތަކުން ސަލާމަތްކޮށްދެއެވެ. ކަޅުދިރި މާމުޔާ އެއްކުރުމަށްފަހު ފެންފޮދަކާ އެކީ ބުއިމުން ކިޑްނީގައި އުފެދޭ ހިލަތައް ނައްތާލައެވެ. އަދި ޙައިޟުގެ ދުވަސްވަރު އަންނަ ލޭ އިތުރުކޮށްދެއެވެ. މިފަދައިން ކަޅުދިރި ބޭނުން ކުރުމުން ގާތުން ކިރުދޭ މައިންގެ ކިރުއެރުންވެސް އިތުރުކޮށްދެއެވެ. ކަޅުދިރި ވިނިގާރ އާއި އެއްކުރުމަށްފަހު ހޫނުކޮށްފައި ބަނޑުގައި ހާކާލުމުން ބަނޑުގައި އުފެދޭ ފަނި ނައްތާލައެވެ. ކަޅުދިރި ކޮޅެއް ކުޑަފޮތިކޮޅެއްގެ ތެރެއަށްލާ ބަންދު ކުރުމަށްފަހު އޭގެ ވަސް ބެލުމުންވެސް ވަރަށް ގިނަ ބަލިތަކަކަށް ފަރުވާ ލިބެއެވެ.\nކަޅުދިރި އަކީ ދިރޭ ތަކެތި ދަތް އެޅުމުން ވިހަވުން ކަނޑުވާލަދޭ ބޭހެކެވެ. އަދި 25 ގްރާމަ ކަޅުދިރި ފެނާއި އެއްކޮށްގެން ބުއިމުން ނޭވާހިއްލުމުން ދުރުކޮށްދެއެވެ.\nކަޅުދިރިކޮޅެއް ކުޑަ ވިނިގަރ ކޮޅެއްގައި ކެއްކުމަށް ފަހު އެ ފެނުން އަނގަ ދޮވެލުމުން ދަތުގެ ރިހުން ކަނޑުވައިދެއެވެ. އަދި ލޮލުން ފެން ފައިބާ ނަމަ ކަޅުދިރިކޮޅެއް ހިމުންކޮށްފައި ކުޑަ ފޮތިކޮޅެއްގެ ތެރެއަށްލާ ބަންދު ކުރުމަށްފަހު ނޭވާ އެތެރެއަށް ދެމުމުންވެސް ފަރުވާ ލިބެއެވެ. ވިނިގަރ އާއި އެއްކޮށްފައިވާ ކަޅުދިރިކޮޅެއް ފޮތިކޮޅަކަށް ލުމަށް ފަހު ބޭނުން ކުރުމުން ހަމުގެ އެކިއެކި ބަލިތަކަށް ފަރުވާ ލިބެއެވެ.\nކަޅުދިރި ތެލަކީވެސް މިގޮތަށް ނޭފަތުން އޭގެ ވަސް ބެލުމުން މޫނުގެ ބައިތައް ވާގިނެތުން ފަދަ ކަންތައްތަކަށް ހުރި ފަރުވާއެކެވެ. 25 ގްރާމް ކަޅުދިރި ތެޔޮ ބުއިމުން ފައިދިގު މަކުނު ދަތްއަޅައި ވިހަވެފައިވާ ތަންތަން ރަނގަޅުވެއެވެ. އަދި ކަޅުދިރި ހިމުންކޮށްފައި ފެހި އޮށުގެ ތެލާއި އެއްކޮށްފައި ކަންފަތަށް އަޅާ ބޭހެއްގެ ގޮތުގައި، ތިން ތިއްކަށް ވުރެ ގިނަ ނުވާ ވަރަށް ބޭނުން ކުރުމުން ރޯގާއާއި، ބަނޑުގައި ވައި ހެދުމާއި ހަޖަމުކުރުމުގެ ނިޒާމަށް ޖެހޭ އެކި ބަލިތަކުން ރައްކާތެރިކޮށްދެއެވެ.\nކަޅުދިރި ކެއްކުމަށްފަހު ހިމުންކޮށްފައި ތެލާއި އެއްކޮށްގެން ނޭފަތުން އޭގެ ވަސް އެތެރެއަށް ދެމުމުން ރޯގާއާއި ކިނބިހި އެޅުމުން ސަލާމަތްކޮށްދެއެވެ. އަންދާލާފައިވާ ކަޅުދިރި އާއި ވެކްސް އަދި ހީނާފަތާއި އައިރިސް ތެލާއި އެއްކޮށްގެން ބޭނުން ކުރުމުން ފައިގެ ހަމުގައި ހުންނަ ބިހިތަކާއި އެހެނިހެން އިންފެކްޝަންތައް ނައްތާލައެވެ. މިގޮތަށް ކަޅުދިރި ބޭނުން ކުރުމުގެ ކުރިން ވިނިގަރ ބޭނުންކޮށްގެން އެއް ފަހަރު ފައި ދޮވެލާށެވެ.\nކަޅުދިރި ހިމުންކޮށްލުމަށްފަހު ވިނިގަރ އާއި އެއްކޮށްލާފައި ހަމުގައި ޖުޒާމު ބަލީގެ އަސަރުކޮށްފައިވާ ތަންތަނާއި، ބޮލުން ހަންފޮޅިފައިވާ ތަންތަނާއި، ހަމުގައި ހުންނަ ކަޅު ލައްތައް ނުވަތަ ޕިގްމެންޓޭޝަންގެ އަސަރުކޮށްފައިވާ ތަންތަނުގައި ހޭކުމުން މިކަންކަމަށް ފަރުވާ ލިބެއެވެ.\nރަނގަޅަށް ހިމުންކޮށްލުމަށްފަހު ކޮންމެ ދުވަހަކު 25 ގްރާމް ކަޅުދިރި ފިނި ފެނާއި އެކީ ބުއިމުން ހައިޑުރޯފޯބިއާ ނުވަތަ ފެންދެކެ ބިރުގަންނަ ބަލި ފަދަ ކުއްތާ ދަތްއެޅުމުގެ ސަބަބުން ޖެހޭ ނުރައްކާތެރި ބަލިތަކުން ރައްކާތެރިކޮށްދެއެވެ. ކަޅުދިރި ތެލުގެ ވަސް ނޭފަތުން އެތެރެއަށް ދެމުމުން މޫނުގެ ބައިތައް ވާގިނެތުމުން ދުރުކޮށްދެއެވެ. މީގެ އިތުރުން ކަޅުދިރިން ވިހަލާ ސޫފިތަކުގެ ވިހައިން ސަލާމަތްކޮށްދެއެވެ.\nފާރިސީ އަދުން ފެނާއި އެއްކޮށްލުމަށްފަހު ކަޅުދިރިއާއި އެކީ ބޭނުން ކުރުމުން ނާރުތައް ދުޅަވުން ފަދަ ކަންކަމަށް ފަރުވާ ލިބެއެވެ. ކަޅުދިރީގައި މިނޫންވެސް ވަރަށް ގިނަ ގުނަ ފައިދާތަކެއް އެކުލެވިގެންވެއެވެ. އެހެން ނަމަވެސް ކަޅުދިރިއަކީ މާ ގިނައިން ބޭނުންކޮށްފި ނަމަ ހަށިގަނޑަށް ގެއްލުން ވެދާނެ އެއްޗަކަށް ވާތީ ދުވާލަކު 25 ގްރާމަށް ވުރެ ގިނައިން ބޭނުން ނުކުރުން އެދެވިގެން ވެއެވެ.\nމަޢުލޫމާތު ނެގި މަޞްދަރު : އިމާމް އިބްނުލް ޤައްޔިމް ރަޙިމަހުﷲ ލިޔުއްވާފައިވާ ތިއްބުއް ނަބަވީ (ޕްރޮފެޓިކް މެޑިސިން )\n1 file(s) 339.06 KB\n← ޑައިބެޓިސް ނުވަތަ ހަކުރުބައްޔަށް ކުރެވިދާނެ ރުޤްޔާ\nސިޙުރުވެރިއެއްގެގޮތުގައި އުޅުމަށްފަހު، ތައުބާވި ބޭފުޅަކާ ކުރެވިފައިވާ އިންޓަވިއުއެއް (2) →\n6 thoughts on “ކަޅުދިރީގެ ފައިދާތަކާއި އޭގެން ކުރެވިދާނެ ބައެއް ފަރުވާ”\nFehi oshuge thelakee kobaithw???\nފެހިއޮށުގެ ތެޔޮ އަޅުގަނޑޫމެނަށް އަދި އެނގިފައެއް ނެތް\nBlood pressure high bey fulhun black use kuraavee gothey buney deyvedaney tha\nIn Shaa Allah thikamaa gulhey poster eh alhugandumenge page gai upload kuraanan\nHakhuru bahyah khalhudhirin kureveyne faruva eh bunedheefanantho\nހަކުރުބައްޔަށް ކުރެވިދާނެ ފަެރުވާ މި ވެބްސައިޓްގެ އާންމު ބަލިތަކުގެ ސެކްޝަނުން ލިބިވަޑައިގަންނަވާނެ


Shafee aai Farra SUS ah soi kohfi\nޝާފީ އާާއި ފައްރަ ސަސްޕަޓީސްއަށް ސޮއިކޮށްފި\nޝާފީ އާއި ފައްރަ\nތަޖުރިބާކާރު ދެ ޑިފެންޑަރުން ކަމަށްވާ ޝާފިއު އަހްމަދު (ޝާފީ) އާއި އަހްމަދު ފައްރާހް (ފައްރަ) ފުރަތަމަ ޑިވިޝަންގައި މުޅިން އަލަށް ވާދަ ކުރާ ސުޕަ ޔުނައިޓެޑް ސްޕޯޓްސް ކުލަބު (ސަސްޕަޓީސް) އާ ގުޅިއްޖެ އެވެ.\nމިދިޔަ ފަސް އަހަރު ފައްރަ ކުޅުނީ ޓީސީ ސްޕޯޓްސް ކުލަބަށެވެ. ބަންގުލަދޭޝްގައި 2017 ވަނަ އަހަރު ބޭއްވި ޝައިހް ކަމާލް އިންޓަނޭޝަނަލް ކަޕް ޓީސީން ހޯދުމުގައި ފައްރަ މުހިންމު ދައުރެއް އަދާ ކުރި އެވެ. ކުލަބު ވެލެންސިއާ އަށް ކުރިން ކުޅުނު ފައްރަ ވަނީ ދިވެހި ޕްރިމިއާ ލީގް 2018 ވަނަ އަހަރު ޓީސީއަށް ކާމިޔާބު ކޮށްދިނުމުގައި މުހިންމު ދައުރެއް އަދާ ކޮށްފަ އެވެ.\nވިލިމާލެއަށް ކުރިން ނިސްބަތްވި ވިޔަންސާއިން ކެރިއާ ފެށި ފައްރަ ވަނީ އެ އަހަރުގެ އެއް ވަނަ ކުލަބު ވިޔަންސާއިން ހޯދިއިރު ކުރިން ޓީސީގައި އޭނާ ކޯޗް ކޮށްދިން މާޒިޔާގެ މިހާރުގެ ކޯޗް މުހައްމަދު ނިޒާމް އާއެކު ރަނގަޅު ކުޅުމެއް ވިޔަންސާގައި ދައްކާފަ އެވެ. ފަހުން ނިއު ރޭޑިއަންޓަށް ވެސް ކުޅުނު ފައްރަ އެންމެ ރަނގަޅަށް ކުޅެފައި ވަނީ ނިޒާމްގެ ކޯޗް ކަމުގެ ދަށުން ޓީސީގަ އެވެ. 2018 ގައި ދެއްކި މޮޅު ކުޅުމާއެކުވެސް ގައުމީ ޓީމުގައި އޭނާ ނުހިމެނުމުން މީޑިއާއިންނާއި ފުޓްބޯޅައިގެ ތަޖުރިބާކާރުން ވަނީ އެކަމާ ސުވާލު އުފައްދާފަ އެވެ.\nފުރަތަމަ ޑިވިޝަންގެ ގިނަ ކުލަބުތަކަށް ކުޅުނު ޝާފީ މިދިޔަ އަހަރު ކުޅުނީ ޔުނައިޓެޑް ވިކްޓަރީ އަށެވެ. މިދިޔަ ސީޒަނަށް ޔުނައިޓެޑް ވިކްޓަރީން ރަނގަޅު އަގެއްގައި ސޮއި ކުރުވި ކުޅުންތެރިންގެ ތެރޭގައި ޝާފީ އާއި ލެފްޓް ވިންގާ އަހްމަދު ނާޝިދު (ނާއްޓޭ) ހިމެނެ އެވެ. ގައުމީ ޓީމުގެ ކުރީގެ ވައިސް ކެޕްޓަން ޝާފީ ވަނީ 2017 ވަނަ އަހަރާ ހަމައަށް ގައުމީ ޓީމުން ބަރާބަރަށް ޖާގަ ހޯދާފަ އެވެ.\nފުރަތަމަ ޑިވިޝަނަށް ސަސްޕަޓީސް ނުކުންނައިރު، ދެ ވަނަ ޑިވިޝަންގައި އެ ޓީމަށް ކުޅުނު ގިނަ ކުޅުންތެރިން އެ ޓީމުގައި ވަނީ މަޑުކޮށްފަ އެވެ. އެ ޓީމުގެ ކޯޗަކަށް ހަމަޖައްސާފައި ވަނީ، ގައުމީ އަންހެން ފުޓްބޯޅަ ޓީމުގެ ކުރީގެ ކޯޗް އަހްމަދު ނާޝިދު (ނާދު) އެވެ. އޭނާ ސަސްޕަޓީސް އަށް ސޮއި ކުރީ އެއް އަހަރެވެ.\nވެލެންސިއާ 2010 ވަނަ އަހަރު ރެލިގޭޓްވާން ދަނިކޮށް، ނާދު ވަނީ އެ ޓީމާ ހަވާލުވެ ރެލިގޭޝަންގެ ޕްލޭއޮފް ކާމިޔާބު ކޮށް ވެލެންސިއާ ފުރަތަމަ ޑިވިޝަންގައި ދެމިއޮތުން ޔަގީން ކޮށްދީފަ އެވެ. ސުޕަ ޔުނައިޓެޑް ސްޕޯޓްސް ވެގެންދާނީ، ފުރަތަމަ ޑިވިޝަންގައި ނާދު ކޯޗްކޮށްދޭ ހަތަރު ވަނަ ކުލަބަށެވެ.\nމިދިޔަ މަހު 'އަވަސް' އަށް ދިން އިންޓަވިއުގައި ނާދު ބުނެފައި ސަސްއަކީ އޭނާގެ އެކުވެރި ކުދިންތަކެއް ހިނގާ ރަނގަޅު ޕްލޭނެއް އޮތް ކުލަބެއް ކަމަށެވެ.\nނާދުގެ އެސިސްޓެންޓްގެ ގޮތުގައި އެ ކުލަބުގައި މަސައްކަތް ކުރާނީ 19 އަހަރުން ދަށުގެ ގައުމީ ޓީމުގެ ކުރީގެ އެސިސްޓެންޓް ކޯޗް ފަރީދު މުހައްމަދާއި ނިއު ރޭޑިއަންޓާއި ޔުނައިޓެޑް ވިކްޓަރީގެ ކުރީގެ ގޯލް ކީޕަރު ކޯޗް ހަސަން ހަމީދު (ޑަކޭ) އެވެ. އެ ޓީމުގެ ޕްރެކްޓިސް މާމދަމާ ފެުމަށް ވަނީ ތާވަލު ކޯށްފަ އެވެ.\nސަސްގެ ސޮޕޮންސަރުން: ފަތަހަ އަދި މޯލްޑިވް ގޭސް


BREAKING: Miadhu Raajje In Fassivi Adhadhu 1091 Ah Araifi - Vaguthu\nމިއަދު ރާއްޖެއިން ފައްސިވި އަދަދު 1091 އަށް އަރައިފި\nމިއަދު ރާއްޖެއިން ކޮވިޑް-19 އަށް ފައްސިވި މީހުންގެ އަދަދު 1091 އަށް އަރައިފިއެވެ.\nމިއަދު ފައްސިކަމަށް ދެއްކި 1091 މީހުންގެ ތެރެއިން ފާއިތުވި 24 ގަޑިއިރު ތެރޭގައި ކޮވިޑަށް ފައްސިވެފައި ވަނީ 760 މީހެކެވެ. ބާކީ ތިބި މީހުންނަކީ އޭޕްރިލް 30 ވަނަ ދުވަހުން ފެށިގެން އިއްޔެއާ ހަމައަށް އެންޓާ ނުކުރެވި ހުރި އަދަދުތަކެވެ.\nމިހާރު ރާއްޖެއިން ކޮވިޑަށް ފައްސިވި މީހުންގެ ޖުމްލަ އަދަދު ވަނީ 35815 އަށް އަރާފައެވެ.\nމީގެ ތެރެއިން މިހާރު ބަލި ޖެހިފައި ތިބީ 9423 މީހެކެވެ. އޭގެ ތެެެރެއިން 250 މީހަކަށް ފަރުވާދެމުން ދަނީ ހޮސްޕިޓަލްތަކުގައެވެ.\nމިއަދު ރާއްޖެއިން ފައްސިވި ކަމަށް ދެއްކި 1091 މީހުންގެ ތެރެއިން 933 މީހަކު ފައްސިވެފައި ވަނީ މާލެ ސަރަހައްދުންނެވެ. އަދި އަތޮޅު ތެރެއިން 147 މީހަކު ފައްސިވެފައިވާއިރު، ރިސޯޓްތަކުން ހަ މީހަކާއި، ސަފާރީތަކުން ތިން މީހަކާއި، ތަރައްގީ ކުރަމުންދާ ރަށްތަކުން ދެ މީހަކު ފައްސިވެފައި ވެއެވެ.\nމިރޭ ކޮވިޑަށް ގިނަ ބަޔަކު ފައްސިވެފައި ވީނަމަވެސް ކޮވިޑް ކޮންޓްރޯލް ކުރަން މިހާރު އަޅާފައި ހުރި ފިޔަވަޅުތަކަށް އިތުރު ބަދަލެއް ގެންނާކަށް އަދި މިހާތަނަށް އެޗްޕީއޭ އިން ނިންމާފައެއް ނުވެއެވެ.\nމެއި 9, 2021 22:47\nމިހިސާބަށް ކޮވިޑުގެ ޙާލަތު ދިޔައިރު ރަށްކާތެރިކަމަށް މާރަގަޅު ފިޔަވަޅެއް އެޅިފަ އޮތްކަމަށް ޤަބޫލުކުރަންދަތި. ތެދެއްބުނަންޏާ ދެކިދެކިވެސް ހަމަ އަމީނުވަރެއްނުފެނުނު.\nމެއި 9, 2021 22:52\nމާއްކަލާންގެއަށްޓަކައި މާލެ ސަރަހައްދުގެ ކޯޓުތަކާއި އޮފީސްތައް އެއްކޮށް ބަންދުކޮށް، އެންމެ ހަފްތާއަކަށް ނަމަވެސް މާލެ އޭރިޔާ ލޮކްޑައުން ކޮށްބަލަ. ނިކަން ގޮތް ދޫކޮށްފަ ޑޮކްޓަރުންގެ ލަފާގައި ހިފާބަލަ. ހެޔޮނުވާނެ! މިރާއްޖޭގެ ސިއްހީ ނިޒާމަކަށް މީތި ނުކަތާނެ. މީހުން މަރުވާން ފަށާނީ ހޮސްޕިޓަލްތައް ފުރިގަތީމަ. ހެޔޮނުވާނެ! ޑޮލަރޭ، ޓޫރިޒަމޭ ކިޔާގެން ތިއްބާ ޓޫރިޒަމްވެސް ފުނޑި އިގްތިސާދު ސުމަކަށް މިދަނީ!\nމެއި 9, 2021 22:57\nމީ ސަރުކާރުގެ އިހުމާލު\nކިތައް މީހުންތޯ. .. މިިިި މީހުންގެ. ރައްޔީތުންގެ. މާލިއްޔާ ދަވާލާފަ ...ވައްކަން ކޮށް . ..ރައްޔިތުންގެ. .. މުދާ ހަގީގަތުގައި.. ޣަނީމާ ކުރަނީ.. ހަރުކަށި ފިކުރުގެ މީހުންނެތް..ވުރެން ބޮޑަށް ..އަދިިިިިިި ގިިިިިނައިން މި އުޅޭ މަޑުކަށި ..ވެރިކަންކުރާ.. އަދި.. އެމީހުންގެ ހާމާނީ. .. އެކުވެރިންތައް ... އެމީހުން.. މަޖުލީހަށް އައިސްފަ ..ތިމަންނާއަށް ދެރަށާ، ކާރާ، ދެލައްކަ ރުފިޔާ.. ކޮންމެ.... މަހަކު.. މުސާރަޔާ ..އަދި ..މާލިއްޔާގެ.. ބާކީ..ބައި އެކި އެކި ނަންނަމުގައި.. މި ވެރިންގެ ބަދަލުގެ ގޮތުގައި އެތައް މިލިޔަން ޑޮލަރަކާ ..އެއްޗެހި.. ޣަނީމާ ނުކުރޭ ހެއްޔެވެ؟ އެއްވެސް މީހަކު އަތް ބުރި ކުރޭ ހެއްޔެވެ؟ މިއަދު މިތިބަ މީހުން ﷲ ޝަރީޢަތޭ ބުންޔަސް ހީބިހިނަގައި ލަދުގަނެ އިސްޖަހައެވެ. ބިރުގަނެއެވެ. ޝޭޚުންގެ ހާލު އަދި މާ ބޮޑެވެ. މިތަނައް ނައިސް ..އަދި އޮތީ ﷲ ކޯފައެވެ. ޢެހެން ހުރިހައި ކަމެއް މިހާރު މިތާ ހަމައެވެ. ޥަރަށް ސުންފާ.ވެފަ ބޮޑާވެފަ ބުނެއުޅޭ ދިވެހިންގެ ބާރަކީ ދުޢާ އެވެ. .. ޔަހޫދިންފަދައިން މި މީހުން.. ހީކުރަނި ދިވެހިންނަކީ.. ﷲ.. ޚާއްސަކުރެއްވި ﷲ ގެ ..ކޯފާ މި މީހުންކުރާ ކަންކަމަށް.. ނުދެއްވާ ދޫކޮށްލައްވާ ކަމަޢްހެއްޔެވެ؟މިތާ ﷲ ޝަރީޢަތުގެ ބަދަލުގައި އެތައް ވަޟަޢީ ހުކުމްތަކެއް ، ޤާނޫނުތަކެއް ، ގަވަޢިދު ތަކެއް ހަދަމުން އަދި ހަދާފަ އެބަހުއްޓެވެ. ހުރިހައިވެސް އައްޑަނަޔަކިިީ.. 10 ވަނަ މާއްދާއެވެ. ޢެކަމަކު ޤުރުއާނުގައި ރިބާ ހުއްދަ ހެއްޔެވެ؟، ރާ ރިސޯޓުގަވިޔަސް އަދި ..އެހެނަތަނެއްގަވިޔަސް.. އިސްލާމީ އިޤްސޯދެއްގައި ހުއްދަ ހެއްޔެވެ؟.. ޤުރުޢާނުގައި ކޮންތަނެއްގައިތޯ އޮތީ ރާ ހުއްދައޭ؟..، ޢޫރުމަސް.. ހުއްދަކަމަށް ..ޤުރުޢާނުގައި ވިޔަސް.. ސުންނަތުގައިިި.. ވިޔަސް އެބައޮއްހެއްޔެވެ؟، ޜިސޯޓުތަކުގައި.. ކާފަރުން ..އޮރިޔާމުން ..އުޅެވޭނެ ކަމަށް ޤުރުއާނުގައި... އެބައޮތްހެއްޔެވެ؟ މިޔުޒިކު ކުޅުމާއި ހައިވާނުންތަކެއްފަދައިން.. ވުމަށް ޤުރުޢާނުގައި އެބައޮތްހެއްޔެވެ. ޢިސްލާމީ ބާރުވެރިކަމާއި... ހިޔާވަހިކަމުގައި ..ﷲ އައް އަދި ރަސޫލާއަށް ...އަދި އިސްލާމި.. ޝަރީޢަތައް ..މަލާމަތްކޮށް ފުރައްސާރަ ކުރާމީހުން.. ފުރުވާލާ މިނިވަންކޮށް އުޅެވޭހެއްޔެވެ؟ ކުފުރީ ޑިމޮކުރަސީ ޤުރުޢާނުގައި ހުއްދަ ހެއްޔެވެ؟ ޢާދެ ޑިމޮކުރަސީ އަކީ ކުފުރެކެވެ. ޙުރިހައި ޢިލްމުވެރިން އިއްތިިފާގު ވެ..\nމެއި 10, 2021 00:18\nމީ ކިހިނެއްވާކަމެއްތަ ދިވެހިން މިއުޅެން ޖެހެނީ ގޭބަންދުކޮއްގެން. ސަރުކާރުން ޤައުމު ހިންގަން ނޭގެންޏާ ރައިސް ޔާމިން ވެރިކަން ހަވާލުކުރޭ\nމެއި 10, 2021 02:22\nއަޅެ މިރާއްޖޭގަ އެންމެ މީހެއްތަ އުޅެނީ ހުރިހާ ނޫހެއްގަ އެވާހަކަ ހުރިހާ ވެރިން ވެސް އެކަމާ މިހާރު ކޮވިޑް ގެ ކަންތައް ނިމުނީތަ؟؟\nރައްޔިތުން މިތިބީ ގޭގަ އަނގަޔާ އަތާ ދިމާނުވެފަ🙄\nމެއި 10, 2021 02:43\nއަދިވެސް އިންޑިޔާ މީހުން ކަރަންޓީން ވާން އަންނަ ޖަހަހަ އަކަށް ރާއްޖެ. ދުނިޔޭގެ ހުރިހާ ގައުމަކުން އިންޑިޔާ މީހުން އެތެރެ ވުމަށް ހަރުކަށި ފިޔަވަޅުތައް އަޅާފަ. މިތާ ވެެރިކަމުގަ އިންޑިޔާ ގޮނޑި ކޮއްކޮޮ ވެރިން ތިބެ މުޅި ރާއްޖެ އަށް ބަލި ފަތުރައިފި\nމެއި 10, 2021 03:49\nމިތަނަށް ދެވަނަ ފަހަރަށް ކޮވިޑް ފެތުރުނީ ސަރުކާރުގެ އިހުމާލުން. މާ އަވަހަށް ނުރައްކާ ބޮޑު ގަެުމުތަކަށް ބޯޑަރު ހުޅުވާލުން. ދުވާލަކު ޕޮޒިޓިވްވާ އަދަދު 20 ތިރީގަ އޮއްވާ ނިއު އިޔާއަށް ޕާޓީ ކުރަން ހުއްދަ ދިނުން. އޭގެ ސަބަބުން ކޭސް ތައް 50 އިން މައްޗަށް ދިޔަ. އޭގެ ފަހުން ހަފަތާއަކުން. އަނެއްކާ ތިރިވެފަ އޮއްވާ ކައުންސިލް އިންތިހާބަށް ހުޅުވާލީ އޭގެ ހަފްތާއެއްފަހުން 100 އިން މައްޗަށް ޖެހުނީ. ދެން ފެނުނީ އިންޑިޔާ އިން އެކި ގައުމުތަކަށް ދާމީހުންނަށް ކަރަންޓީނު ފެސިލިޓީ އަކަށް ރާއްޖެ ހަދައިދިންތަން. އަދި އެވަރުން ނިމުނީއެއްނޫން އިންޑިޔާއިން ކޮވިޑަށް ފިލަން އަންނަ މީހުނަށް ޓަކައި ރާއްޖޭގެ ފްރީ ވިސާ އެއް އަހަރަށް ހަދާލިތަން. މިވަރުންވެސް މިކިޔަނީ ރައްޔިތުން ގައިޑް ލައިނާ ހިލާފް ވަނީއޭ.\nމެއި 10, 2021 06:40\nމާދަމާ ތިޔަ މަކްރޫހް މީހާ ބުނާނެ 2000 ފައްސިއޭ މިވީގޮތަކީ މިދިޔައަހަރުގަ ހަނދާންނެތިފަ ހުރި އެއްޗިއްސާވެސް އެކުގައޭ މިހެން މިވީ. ކީކޭދެން ބުނާނީ ތިޔަ ކޯވިޑް ވެއްޖެ އެއްނު މިހާރު ރަންނަމާރި ސްޓޯރީ އަށް ވީހެން ވިސްނޭވަރުވީމަ ހަގީގަތް އިނގޭ ބޮޑު ސިއްރަކަށް.\nމެއި 10, 2021 06:57\nކީހާވަރެއްވީމާ ވެރިން ހޭއަރާނީ! މިނުކިޔޭނެތޯ އަނިޔާއޭ! އެއްބަޔަކު ގޭގައި އަނެއްބަޔަކު މަގުމަތީގައި އުޅެނީ އެމީހަކު ބޭނުންވާގޮތަކަށް! މާސްކުވެސް ނާޅާ!!! މިކަން ނުވަންޏާ މިކަންވާވަރު ބަޔަކާ ޙަވާލު ކުރަންވީއެއްނުން!\nމެއި 10, 2021 08:23\nމެއި 07 ގައި ނެގި އަޅުގަނޑުގެ ސާމްޕްލަށަ ވި ގިތެއް ނޭގެ.\nމެއި 10, 2021 09:30\nކޯވިޑް 19 ގެ އެންމެ ކޭސްއެއް ނުފެންނަ އިރު ދީފައިވާ ސަމާލުކަން ނުވަތަ ބެހެއްޓި ފަރުވާތެރިކަން މިހާރު ރާއްޖޭގެ ސަރުކާރުން ނުގެންގުޅެނީ ކީއްވެތޯ ސުވާލު އުފެދެއެވެ. އަނެއް ސުވާލަކީ ކަންމަތީ ހޮސްޕިޓަލް ނުވަތަ ފްލޯޓިން ހޮސްޕިޓަލް އާ ޑަކުޓަރުން ރާއްޖެ ގެންނާނީ މިހާރު ޕޮޒިޓިވް ރޭޓް ކިހާވަރަކަށް މަތިވީމައިތޯއެވެ.\nމެއި 10, 2021 09:33\nހިންގުންތެރި ކުޅަދާނަ ސަރުކާރުން ވަރަށް ޕްރޮފެޝަނަލް ކަ މައި އެކު ރައްޔިތުން އެކި ޒާތްޒާތުގެ ފިތުނަތަކާ ކޮވިޑް19 ގެ ފުރިހަ މާ ތަރައްގީ އާއި ތަހުޒީބަށް ގެންގޮސްދީ، ކިރިޔާ ކައިގެން އުޅެވޭ ވަރު ވަކިން ހާއްސަކޮށް ކުއްޔަށް އުޅޭ ފަރާތް ތައް މަގުމަތިވާން މަޖުބޫރުވާ ހާލާތައް ނިކަ މެތިކޮށްދީ ދަރިވަރުންގެ ތައުލީ މާ ޒުވާނުންގެ ވަޒީފާގެ ފުރުސަތުތައް ގެއްލުވާލަމުން ގައުމު އަރައިނުގަނެވޭފަދަ ނިކަމެތިހާލަތަކަށް ވައްޓާލައިދިން ކަމަށްޓަކައި ހިތުގެ ފުންމިނުން ޝުކުރުވެރިވަން.\nމެއި 10, 2021 09:57\nކައުންސިލް އިންތިޙާބު ނުބާއްވަން ސިއްޙީ މަހިރުން ލަފާދެއްވާފައިވަނިކޮށް ކައުންސިލް އިންތިޙާބުވެސް ބޭއްވީ. މިހާރު ހުރިހާ ރަށެއްގައި ހުވާކުރުމުގެ ހަފްލާ ބާއްވަން އެލް.ޖީ.އޭ އިން އެ އޮތީ އަންގާފަ. ބަލި ފެތުރޭނެ ހުރިހާ ދޮރެއް ސަރުކާރުން ދަނީ ހުޅުވަމުން.\nއިގްތިޞާދު މިހާ އަޑި އަޅާލާފަވާ ވަގުތުގައިވެސް 03 ކައުންސިލަރުންގެ ބަދަލުގައި 05 ކައުންސިލަރުން ބޮޑުމުސާރައާއިއެކު ނެރެނީ. މި މީހުންގެ މުސާރަވެސް ރައްޔިތުން ފެލައިގެން ދޭންވީ.


Dominican Republic ge Environment Minister avahaara kollun: Badi jehee kuda iruge rahmaitheriyaa - vNews.mv\nޑޮމިނިކަން ރިޕަބްލިކްގެ މިނިސްޓަރ އޮފް އެންވައިރްމަންޓް އެންޑް ނެޗުރަލް ރިސޯސަސް އޯރލަންޑޯ ހޯހެ މޭރާ:\nޑޮމިނިކަން ރިޕަބްލިކްގެ އެންވައިރްމަންޓް މިނިސްޓަރ އަވަހާރަކޮށްލުން: ބަޑިޖެހީ ކުޑައިރުގެ ރަހްމަތްތެރިޔާ\nސައިފް އަޒްހަރު 07 June 2022, 17:13\nޑޮމިނިކަން ރިޕަބްލިކްގެ މިނިސްޓަރ އޮފް އެންވައިރްމަންޓް އެންޑް ނެޗުރަލް ރިސޯސަސް އޯރލަންޑޯ ހޯހެ މޭރާގެ ގައިކޮޅަށް ބަޑިޖަހައި އަވަހާރަ ކޮށްލައިފިއެވެ.\nއެންވައިރަމަންޓް މިނިސްޓަރުގެ ގައިކޮޅަށް ބަޑިޖަހާފައިވަނީ އޮފީހުގައި ބައްދަލުވުމެއްގައި އިންނަވަނިކޮށެވެ. މިނިސްޓަރުގެ ގައިކޮޅަށް ހަފަހަރު ބަޑިޖަހާފައިވާ ކަމަށް ރިޕޯޓްތައް ބުނެއެވެ.\nޑޮމިނިކަން ރިޕަބްލިކް ސަރުކާރުގެ ރިޔާސީ ތަރުޖަމާނު ވިދާޅުވީ، މިނިސްޓަރުގެ ގައިކޮޅަށް ބަޑިޖެހިމީހާ ދެނެގަނެވިފައިވާ ކަމަށާއި، މިގުއެލް ކްރޫޒް ނަމަކަށްކިޔާ އެމީހާއަކީ މިނިސްޓަރ އޯރލަންޑޯ ހޯހެ މޭރާ ތުއްތުއިރުން ފެށިގެން އެންމެގާތް އެކުވެރި ރަހްމަތްތެރިޔާ ކަމަށެވެ.\nޑޮމިނިކަން ރިޕަބްލިކްގެ ކަމާބެހޭ އިދާރާތަކުން މިހާރުވަނީ މިގުއެލް ކްރޫޒް ހައްޔަރުކޮށްފައެވެ. ނަމަވެސް، އޭނާ މިނިސްޓަރ އޯރލަންޑޯގެ ގައިކޮޅަށް ބަޑިޖެހީ ކީއްވެގެން ކަމެއް އަދިވެސް ސާފުވެފައި ނުވާކަމަށް ޚަބަރުތައް ބުނެއެވެ.\nއޯރލަންޑޯ ހޯހެ މޭރާއަކީ ޑޮމިނިކަން ރިޕަބްލިކްގެ ކުރީގެ ރައީސް ސަލްވަޑޯރ ހޯހެ-ބްލަންކޯގެ ދަރިކަލުންނެވެ. އަދި އޭނާއަކީ އެގައުމުގައި މިހާރު ވެރިކަންކުރާ މޮޑަރން ރިވޮލިއުޝަނަރީ ޕާޓީގެ ފައުންޑިންގ މެމްބަރެއްވެސް މެއެވެ.\nޑޮމިނިކަން ރިޕަބްލިކްގެ މިހާރުގެ ރައީސް ލުއިޒް އަބިންޑަރުގެ ކެބިނެޓާ އޭނާ ގުޅިވަޑައިގަތީ އަބިންޑަރު 2020 ވަނަ އަހަރު ވެރިކަމަށް ވަޑައިގަތުމާއެކުއެވެ.\nއޯރލަންޑޯ ހޯހެ މޭރާގެ އަނބިކަނބަލުންނަކީ ޑޮމިނިކަން ރިޕަބްލިކުން ބްރެޒީލަށް ކަނޑައަޅާފައި ހުންނަވަ އެމްބަސެޑަރެވެ. އޯރލަންޑޯގެ ދެފިރިހެން ދަރިކަލުންގެ ތެރެއިން އެއް ބޭފުޅަކީ ޑޮމިނިކަން ރިޕަބްލިކްގެ ގާނޫނުހަދާ މަޖިލީހުގެ މެމްބަރެއްވެސް މެއެވެ.


Mexico ge Drug Lord jalun fili gothah ves filmeh hadhaavaruvey!\nމެކްސިކޯގެ ޑްރަގް ލޯޑް ޖަލުން ފިލިގޮތަށް ވެސް ފިލްމެއް ހަދާވަރުވޭ!\nވަކީން ގުޒްމަން ނުވަތަ އެލް ޗާޕޯގެ ވަނަމުން މަޝްހޫރުވެފައިވާ މި މީހާ އަކީ މެކްސިކޯގެ އެންމެ ނުރައްކާ ބޮޑު އަދި އެންމެ މުއްސަނދި ޑްރަގް ކާޓެލްގެ ވެރިޔާ އެވެ. މަސްތުވާތަކެތީގެ ވިޔަފާރީގައި އެމެރިކާ އާއި މެކްސިކޯ އަށް އެންމެ ނުރައްކާ ބޮޑު ކާޓެލްގެ ވެރިޔާ، ގުޒްމަން މި ވަނީ އަނެއްކާވެސް ޖަލުން ފިލައިފަ އެވެ.\nކުރިން އޭނާ ޖަލުން ފިލިގޮތާ ވަރަށް ވެސް ތަފާތު ގޮތަކަށެވެ. މިދިޔަ ހޮނިހިރު ދުވަހު އޭނާ، މެކްސިކޯގެ ހައި-ސެކިއުރިޓީ ޖަލަކުން ފިލާފައި ވަނީ ހޮލީވުޑްގެ މަޝްހޫރު ފިލްމު "ޝޯޝެންކް ރިޑެމްޕްޝަން" ގައި އެކްޓަރު ޓިމް ރޮބިންސް ޖަލުން ފިލައިގެން ދިޔަ ފަދަ ގޮތަކަށެވެ.\nނަމަވެސް ސަލާމަތީ ފިޔަވަޅުތައް ވަރުގަދަކޮށް ކެމެރާ ހަރުކޮށްފައިވާ ޖަލު ގޮޅިއަކުން ގުޒްމަން ފިލައިގެން އެ ދިޔައީ ހޮލީވުޑްގެ ޕްރޮޑިއުސަރުންނާއި ސްކްރީންރައިޓަރުންގެ ހިޔާލަށް ވެސް ނާރައި އޮތް ހިސާބަކުންނެވެ. ފިލްމުތަކުގައި ފެންނަ "ޕްރިޒަން ބްރޭކް" ތަކަށް ގުޒްމަން އާއި އޭނާގެ ޓީމުން މި ވަނީ ނިކަން ފަސޭހަކަމާ އެކު ގޮންޖަހައިފަ އެވެ.\nއެހެންވީމަ ހޮލީވުޑުން ގުޒްމަންގެ ވާހަކަ ބޮޑު ސްކްރީނަށް ނުގެނެސް ދޫކޮށްލާނެ ކަމަކަށް މިހާރަކު ގަބޫލެއް ނުކުރެވެ އެވެ.\nމެކްސިކޯގެ މި ނުރައްކާތެރި ކުށްވެރިޔާ އެންމެ ފުރަތަމަ ޖަލުން ފިލީ 2001 ވަނަ އަހަރު އެވެ. އެފަހަރު އޭނާ ޖަލުން ފިލައިގެން ދިޔައީ ޖަލުގެ ގާޑުންތަކަކަށް ރިޝްވަތު ދިނުމަށް ފަހު، ލޯންޑްރީ އަށް ދާ އެއްޗެހި އުފުލާ ކާޓެއްގެ ތެރެއަށް އެރިގެންނެވެ.\nގުޒްމަންގެ ޖަލު ގޮޅީގެ ފާހާނާ އިން ބިންގަރާހަށް ފޭބުމަށް ބޭނުންކުރި ދޮރު.\nއެފަހަރު އޭނާ ފިލީ 1993 ވަނަ އަހަރު ގުއާޓެމޭލާ އިން ހައްޔަރުކޮށް މެކްސިކޯގެ ހައި-ސެކިއުރިޓީ ޖަލެއްގައި ބަންދުކޮށްފައި ވަނިކޮށެވެ.\nމިފަހަރު ގުޒްމަން ފިލިގޮތް، މީގެ ކުރިން މީސް މީހުން ޖަލުން ފިލި ހުރިހާ ގޮތަކަށް ވުރެ ވެސް ތަފާތެވެ. އަދި އޭނާގެ އެސްކޭޕް އުޅެނީ ޓެކްނޮލޮޖީގެ ގޮތުން ވެސް މާ ކުރީގަ އެވެ.\nޖަލުގައި ބަންދުކޮށްފައި ހުރި ގޮޅިން ގުޒްމަން ގެއްލިއްޖެ ކަން އެނގުމާ އެކު ކުއްލި ހާލަތަށް ގެނެސް އޭނާގެ ގޮޅި ފާސްކުރިއިރު އެންމެ ފުރަތަމަ ފެނުނީ، ފެންވަރަން ގާއިމުކޮށްފައި ހުރި ފެންމާގަނޑާ ދިމާލަށް ބިންމަތީގައި ހަދާފައި ހުރި ވަޅުގަނޑެކެވެ. ހަރުގަނޑަކުން އެތެރެއަށް ފޭބޭ ގޮތަށް ހަދާފައިހުރި މި ވަޅުގަނޑަކީ ބިންގަރާހަކަށް ފޭބުމަށް ކޮނެފައިވާ 33 ފޫޓްގެ ހޮރެކެވެ.\nފިލްމުތަކުގައި ފެންނަ ގޮތަށް ގުޒްމަން ޖަލުގައި އިނދެ އަމިއްލަ އަށް ކޮނުނު ވަޅުގަނޑެއް ނޫނެވެ. ބެލެވޭ ގޮތުގައި އެތައް މިލިއަން ޑޮލަރެއް ހޭދަކޮށްގެން އޭނާ އެކަމަށް ހާއްސަކޮށްފައިވާ ޓީމަކުން އޭނާގެ ޖަލު ގޮޅިއަށް ގާއިމުކޮށްފައިވާ ބިންގަރާސް މަގެކެވެ.\nގުޒްމަންގެ ގޮޅިން 33 ފޫޓް ބިމުއަޑިއަށް ފޭބުމަށް ފަހު ދެން އޮތީ އެއް މޭލުގެ ބިންގަރާސް މަގެކެވެ. މިއީ ނިކަން ރަނގަޅަށް ވެންޓިލޭޝަން ވެސް ގާއިމުކޮށް ބޮކިލައި އަލި ވެސް ކޮށްފައި އޮތް ބިންގަރާސް މަގެކެވެ. މީގެ އިތުރުން ސައިކަލަކާ އެކު ގާއިމުކޮށްފައިވާ ރޭލުގެ ނިޒާމެއް ވެސް ބިންގަރާސް ތެރެއިން ފެނިފައިވެ އެވެ.\nސައިކަލަކާ އެކު ގާއިމުކޮށްފައިވާ މި ނިޒާމަކީ ބިންގަރާސް ކޮނެމުން ދިޔައިރު އެތަނުން ވެލި ބޭރުކުރުމަށް ފަސޭހައަކަށް ހަދާފައިވާ ނިޒާމެއް ކަމަށް ބެލެވެ އެވެ.\nގުޒްމަންގެ މި އެއް މޭލުގެ ބިންގަރާހުން ގޮސް ނުކުމެވެނީ މެކްސިކޯ ސްޓޭޓްގެ މެދުތެރޭގައި އިމާރާތްކުރަމުން ދިޔަ ގެއަކަށެވެ. ޖަލުން ފިލައިގެން ގޮސް އެ ގޭ ތެރޭގައި ގުޒްމަން އޭނާގެ ހެދުން ބަދަލުކޮށް ފޯނު ފަދަ ތަކެތި ޗާޖުކުރި ކަމުގެ ހެކި އެ އިމާރާތުން ފެންނަން އެބަހުއްޓެވެ.\nނަމަވެސް ދެން އޭނާ އަށް ވީ ގޮތެއް އެނގޭ މީހަކު ނެތެވެ.\nކަނާތް ފަރާތުގައި ފާހަގަކޮށްފައި އެ ވަނީ ގުޒްމަން ބަންދުކޮށްފައި ހުރި ޖަލު. އަދި ފިލައިގެން ދިޔަ މިސްރާބު.\nބައެއް މީހުން ބުނަނީ ގުޒްމަން ދެން ފެނުމުގެ ފުރުސަތު ކުޑަ ކަމަށެވެ. މިފަހުން އޭނާ ޖަލަށް ލީ ގާތްގަނޑަކަށް 13 އަހަރު ވަންދެން މެކްސިކޯގެ ސަލާމަތީ ބާރުތަކުން ހިންގި ހަރަކާތެއްގައި އަތުލައިގަތުމަށް ފަހު މީގެ 17 މަސް ދުވަސް ކުރިންނެވެ. ބެލެވޭ ގޮތުގައި އޭނާ ސަލާމަތްކުރުމަށް ބިންގަރާސް ކޮނުމުގެ މަސައްކަތް ފަށާފައި ވަނީ މީގެ އަހަރެއްހާ ދުވަސް ކުރިންނެވެ.\nމިފަދަ ބިންގަރާސްތަކަކީ މެކްސިކޯގެ ޑްރަގް ކާޓެލްތައް ހިންގާ މީހުންނަށް އާ ތަންތަނެއް ނޫނެވެ. މެކްސިކޯ އިން އެމެރިކާ އަށް މަސްތުވާތަކެތި އެތެރެކުރުމަށް މި ދެ ގައުމުގެ ސަރަހައްދީ އިމުގައި މިފަދަ އެތައް ބިންގަރާހެއް ގާއިމުކޮށްފައި ވަނިކޮށް ކުރިން ފެނިފައި އެބަހުއްޓެވެ.\nރަސްމީ ފަރާތްތަކުން ބުނަނީ ޖަލުން ފިލުމަށް ކޮނުވި ބިންގަރާސް މަގުގެ މަސައްކަތަށް ގުޒްމަން އެތައް މިލިއަން ޑޮލަރެއް ހޭދަކޮށްފައިވާނެ ކަމަށް ގަބޫލުކުރެވޭ ކަމަށެވެ. ގުޒްމަން އަކީ ބިލިއަނަރެކެވެ. އޭނާގެ މަސްތުވާތަކެތީގެ ވިޔަފާރި ދެ ބިލިއަން ޑޮލަރަށް އަރަ އެވެ. އެހެންވީމަ އެ ފެންވަރުގެ މީހަކު ޖަލުން ފިލަން އެހީނުވާނީ ވެސް ކާކު ހެއްޔެވެ؟\nޖަލުން ފިލައިގެން ގޮސް މޭލެއް ކަޑައްތުކޮށް ގުޒްމަން ބިންގަރާހުން މައްޗަށް އެރުމަށް ބޭނުންކުރި ދޮރު.


Veli Negee Bridge hedhi kunfuneege ulhandheh noon: China Embassy - One Online\nހިތަދޫ ކައިރިން ވެލި ނަގަން އުޅުނު ބޯޓު: ފޮޓޯ: ޕޮލިސް މީޑިއާ\nލ. އަތޮޅުގައި ވެލި ނަގަން އުޅެނިކޮށް ފެނުނު ބޭރުގެ ބޯޓަކީ ސިނަމާލެ ބުރިޖުގެ މަސައްކަތްކުރި ޗައިނާ ކޮމިނިއުކޭޝަން އެންޑް ކޮންސްޓްރަކްޝަން ކޮމްޕެނީ (ސީސީސީސީ)ގެ އުޅަނދެން ނޫން ކަމަށް، ޗައިނާ އެމްބަސީއާ ހަވާލާދީ ދިވެހި ފުލުހުން ބުނެފި އެވެ.\nފުލުހުން މިއަދު މެންދުރުފަހު ބުނީ، އެ ބޯޓަކީ ބުރިޖު ހެދި ސީސީސީސީ ކުންފުންޏާ އެއްވެސް ގުޅުމެއް ހުރި ބޯޓެއް ނޫން ކަމަށް ޗައިނާ އެމްބަސީން ބުނެފައިވާ ކަމަށެވެ. އަދި އެއީ ސީސީސީސީ ކުންފުނީގެ ސަބް ކޮންޓްރެކްޓެއްގެ އުޅަނދެއް ކަމަށް އެމްބަސީން ބުނާ ކަމަށް ވެސް ފުލުހުން ބުނެ އެވެ.\n"ނަމަވެސް އެ ސަބް ކޮންޓްރެކް މިހާރު އުވާލާފައިވާ ކަމަށް އެމްބަސީން މައުލޫމާތު ދޭ. އެ ލޭންޑިން ކްރާފްޓަކީ "ހުނަން އޫބޯ ޓެކްނޮލޮޖީ ކޯޕަރޭޝަން ލިމިޓެޑް" ގެ އުޅަނދެއް." ފުލުހުންގެ މީޑިއާއިން ބުންޏެވެ.\nވެލި ނަގަން އުޅެނިކޮށް ލ. ހިތަދޫ ކައިރީން އިއްޔެ ފެނުނު ބޯޓަކީ ސީސީސީސީގެ ނަމުގައި އެތެރެކޮށްފައިވާ ބޯޓެއް ކަމަށް ފުލުހުން ވަނީ ބުނެފަ އެވެ.\nފުލުހުން ބުނީ އެ ބޯޓުގެ މައުލޫމާތު ލިބިގެން ސިފައިން އެކީގައި އެބޯޓަށް އެރި ކަމަށެވެ.\nއެ ބޯޓަކީ ހުވަދު އަތޮޅުގައި ހަދަމުން އަންނަ ރިސޯޓަކަށް ދަތުރު ކުރަމުންދިޔަ ބޯޓެއް ކަމަށް ވެސް ފުލުހުން ބުނެފައިވެއެވެ.\nއަދި އެބޯޓުގައި ރަޖިސްޓްރޭޝަން ނަންބަރާއި ދިދައެއް ވެސް ނެތް ކަމަށާއި ބޯޓުގެ މީހުން ބުނާގޮތުގައި އެވެއްޔަކީ ބޯޓުގައި ހުރި ބަރު ވެހިކަލްތައް ބެލެންސްކުރަން އަރުވާފައިވާ ވެލި ކަމަށެވެ. ނަމަވެސް އެ ވެލި ނަގާފައިވަނީ ސަރުކާރުގެ ކަމާބެހޭ އިދާރާތަކުގެ ހުއްދަ ލިބިގެންކަން ހާމަވާ އެއްވެސް ލިޔުމެއް ނެތް ކަމަށް ވެސް ފުލުހުން ބުންޏެވެ.\nއެ ބޯޓު ލ. އަތޮޅުގައި މަޑުކޮށްފައިވަނީ ވިއްސާރަވެ ކަނޑުގަދަވުމުގެ ސަބަބުން ބޯޓުގައިވާ މައްސަލަތައް ރަނގަޅު ކުރުމަށް ކަމަށް އެ ބޯޓުން ބުނެފައިވާ ކަމަށް ވެސް ފުލުހުން މައުލޫމާތުދެއެވެ.\nމިކަމާ ގުޅޭ ގޮތުން ކަސްޓަމްސް އިން މިއަދު އާންމުކުރި ނޫސްބަޔާނެއްގައި ބުނީ މި ބޯޓަކީ ސިނަމާލެ ބުރިޖުގެ މަސައްކަތްކުރި ޗައިނާ ކޮމިނިއުކޭޝަން އެންޑް ކޮންސްޓްރަކްޝަން ކޮމްޕެނީ (ސީސީސީސީ)ގެ ނަމުގައި އެތެރެކޮށްފައިވާ ބޯޓެއް ކަމަށެވެ. އަދި މި ބޯޓު ރާއްޖޭގައި ދަތުރު ކުރަނީ ކަމާބެހޭ އެއްވެސް ފަރާތަކުން ހުއްދަ ނުހޯދައި ކަމަށް ކަސްޓަމްސް އިން ބުނެއެވެ.\nކަސްޓަމްސް އިން މައުލޫމާތު ދިން ގޮތުގައި މި ފަދަ ބޭރުގެ އުޅަނދުތައް ކަސްޓަމްސްގެ ހުއްދައަކާއި ނުލައި ރާއްޖޭގައި ބަނދަރު ކުރުމާއި، ގޮސްއައިސް ވުމުގެ އިތުރުން އެ އުޅަނދުފަހަރަށް ތަކެތަ އަރުވައިބޭލުމަކީ ކަސްޓަމްސްގެ ގަވައިދާއި ގާނޫނުން މަނާ ކުރާ ކަމެކެވެ. އަދި ރާއްޖެއަށް އައިސް ގޮސްހަދާ ހުރިހާ އުޅަނދު ފަހަރެއް ރާއްޖޭގައި ހިންގާ ހުރިހާ މުއާމަލާތެއް ހިންގަން ވާނީ ކަސްޓަމްސްގެ ހުއްދައާއެކު ކަމަށް ކަސްޓަމްސް އިން ބުންޏެވެ.\nއަދި ސިނަމާލެ ބުރިޖުގެ މަސައްކަތްފަދަ ބޮޑެތި އިގްތިސާދީ ޕްރޮޖެކްޓް ތަކަށް ގެނެވޭ މިފަދަ އުޅަނދުފަހަރަކީ ކަސްޓަމްސްގެ ހުއްދައާއި ނުލައި އެހެން މަސައްކަތްތަކައް ބޭނުން ކުރުން މަނާ ތަކެތި ކަމަށާއި މި މައްސަލަ މިހާރު ކޯސްޓްގާޑާއި ފުލުހުންނާއި ގުޅިގެން ބަލަމުން އަންނައިރު މިކަމުގައި ޝާމިލްވާ ފަރާތްތަކާއި މެދު ހަރުކަށި ފިޔަވަޅު އަޅާނެކަމަށް ކަސްޓަމްސް އިން ބުނެއެވެ.\nގުޅޭ ޓެގު ސިނަމާލެ ބްރިޖް ޕޮލިސް މޯލްޑިވްސް ކަސްޓަމްސް ސާވިސް\nއަނިޔާކުރި ފުލުހުން ޑީމޯޓުކުރުމުން މައްސަލަ އިސްތިއުނާފަށް ހުށަހަޅައިފި\nރާއްޖޭގައި އިންސާނީ ވަގުފާރިކުރާ 24 ކުންފުންޏެއްގެ މައްސަލަ ތަހުގީގު ކުރަނީ\nރިލްވާން ގެއްލުނު ރޭ ހުޅުމާލޭ ފެރީ ޓާމިލުގައި އޭނާއަށް ފާރަލީ މީހަކު ހޯދަން ވީޑިއޯ އާންމުކޮށްފި


Baa Councilah Raees Nasheed Ge Nuseedhaa Faadukiyun - Vaguthu\nބާ ކައުންސިލަށް ރައީސް ނަޝީދުގެ ނުސީދާ ފާޑު ކިޔުން\nވަކީލުންގެ ކަންކަން ބަލަހައްޓަން އުފައްދާފައިވާ ބާ ކައުންސިލަށް ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދުގެ ނުސީދާ ފާޑުކިޔުންތަކެއް އަމާޒުވެެއްޖެއެވެ.\nމަޖިލީހުގެ މިއަދުގެ ޖަލްސާގައި ނަޝީދު ވަނީ ގާނޫނީ ދާއިރާއިން ކިޔަވާ ދަރިވަރުންނަށް ގާނޫނީ ވަކީލުކަމުގެ ފުރުސަތު ދިނުމަށް ބާއްވަން ޖެހޭ، ބާ އިމްތިހާންގެ އިންތިޒާމްތައް ހަމަޖެއްސިފައި ނުވާތީ ފާޑު ވިދާޅުވެފައެވެ.\nބާ ކައުންސިލްގެ މުގައްރިރެއް އެކުލަވާލާ، އެ އިމްތިހާން ބާއްވަން ދިގު އިންތިޒާރެއް ކުރަން ޖެހުމުން ނަޝީދު ވަނީ ނުރުހުން ފާޅުކުރައްވައިފައެވެ.\nއެތައް ދުވަހެއް ދިނުމަށް ފަހު އެ އިމްތިހާން ނުބޭއްވުމުން ދެން ޖެހެނީ ގާނޫނު ބަދަލުކުރަން ކަމަށް ނަޝީދު ވިދާޅުވިއެވެ.\nބާ ކައުންސިލްގައި ހިމެނޭ ވަކީލަކަށް ވުމަށް ކުރަން ޖެހެނީ ދެ ކަމެއް ކަމަށާއި އެއީ އިންޓަންޝިޕް ފުރިހަމަ ކުރުމާއި އިމްތިހާން ހެދުންކަމަށް އެމަނިކުފާނު ވިދާޅުވިއެވެ.\n" އަޅުގަނޑުމެން މި ދެކޭ އެއް ދެކުމަކީ ބާ ކައުންސިލްގެ އިމްތިހާނެއް އެއީ މުގައްރިރެއް އެކުލަވާލާ އޭގެ އިމްތިހާނެއް ބާއްވަން އާޚިރަތާއި ހަމައަށް ތިބެން ޖެހޭނެ ކަމަށް. މިއީ ދުނިޔޭގައި އަލަށް ތައްޔާރުކުރާ އެއްޗެއް ނޫން. މިއީ އަލަށް ދުނިޔޭގައި ބާ ކައުންސިލެއް އުފައްދަނީއެއް ނޫން. ގާނޫނީ އިލްމުގެ އިމްތިހާނެއް އަލަށް އަޅުގަނޑުމެން ހަދަން އުޅެނީކީއެއް ނޫން،" ނަޝީދު ވިދާޅުވިއެވެ.\nގާނޫނީ ވަކީލުންގެ ފެންވަރު ދެމެހެއްޓުމަށް މިފަދަ މަސައްކަތެއް ކުރެވޭ އިރު، ވަކީލުންގެ ތެރެއިން ޖިނާއީ ޝަރީއަތްތަކުގެ ދާއިރާގައި މަސައްކަތް ކުރަނީ މަދު ބައެއް ކަމަށް ވެސް ރައީސް ނަޝީދު ވިދާޅުވިއެވެ.\nބޮޑެތި މައްސަލަތަކުގައި ތިބީ މަދު ބައެއް ކަމަށާއި އެކި އޮފީސްތަކުގައި ގާނޫނީ އެހެން މަސައްކަތްތަކުގައި ވަކީލުން ގިނަ އަދަދަކަށް ހަރަކާތްތެރިވާކަން އެމަނިކުފާނު ވަނީ ފާހަގަކުރައްވާފައެވެ.\nބާ އިމްތިހާން މިއަހަރުގެ ފަހުކޮޅު ބާއްވަން މަސައްކަތް ކުރަމުންދާ ކަމަށާއި އެ އިމްތިހާނުގެ ދާއިރާތައް ކަނޑައަޅާފައިވާ ކަމަށް އޭޕްރިލް މަހުގެ 22 ވަނަ ދުވަހު ބާ ކައުންސިލުން ވަނީ ވިދާޅުވެފައެވެ.\nއެ ކައުންސިލުން ނެރުނު ނޫސްބަޔާނެއްގައި ވަނީ ބާ އިމްތިހާނުގައި، އިމްތިހާނު ކުރެވޭނީ އެއަށް ސަބްޖެކްޓު އޭރިޔާގެ ތެރެއިން ހަ ދާއިރާއަކުން ކަމަށެވެ. އަދި އެ ސަބްޖެކްޓު އޭރިއާތަކަކީ ކޮމްޕަލްސަރީ ދާއިރާތަކެއް ކަމުގައި ނިންމާފައިވާ ކަމަށް ބާ ކައުންސިލުގެ ބަޔާނުގައިވެއެވެ.\nކޮންސްޓިޓިއުޝަން ލޯ / ޕަބްލިކް ލޯ\nލޭންޑް ލޯ / ޕްރޮޕަޓީ ލޯ\nމޯލްޑިވިއަން ލީގަލް ސިސްޓަމް\nބާ ކައުންސިލުން ބުނީ 2020 ވަނަ އަހަރުގެ ބާ އިމްތިހާނުގެ ގޮތުގައި، އިމްތިހާނު ކުރެވޭ އޭރިޔާތަކުގެ ގޮތުގައި ހިމެނިފައިވާ މޯލްޑިވިއަން ލީގަލް ސިސްޓަމަކީ ގާނޫނީ ދާއިރާއިން ޑިގްރީއަށް ކިޔަވައިދޭ ހުރިހާ ކޯހެއްގައި ކިޔަވައިދެވޭ މާއްދާއަކަށް ނުވާތީ، މިއަހަރުގެ ބާ އިމްތިހާނުގައި ބައިވެރިވާ ފަރާތްތަކަށް މޯލްޑިވިއަން ލީގަލް ސިސްޓަމްގެ އިންޓެންސިވް ޕްރޮގްރާމެއް ހިންގުމަށް ނިންމާފައިވާ ކަމަށެވެ.\nގާނޫނީ ފަންނުގެ ގާނޫނު ބުނާ ގޮތުން ގާނޫނީ ދާއިރާއިން ފުރަތަމަ ޑިގްރީ ހާސިލް ކުރިޔަސް، ވަކީލުކަމުގެ ހުއްދަ ދެވޭނީ އެއް އަހަރުގެ ތަމްރީނު ޕްރޮގްރާމެއް ފުރިހަމަ ކުރުމުންނެވެ. އެ ތަމްރީނު ފުރިހަމަ ކުރުމަށް ފަހު ވެސް ބާ ކައުންސިލުން ދޭ ބާ އިމްތިހާނަކުން ފާސްވާން ޖެހެއެވެ.


Alhe miee dhivehin nama ey hithah araa!\nމަތީގައިވާ ފޮޓޯއަކީ ރާއްޖެ ނުވަތަ މާލޭގެ މަގެކޭ ބުނާކަށް ނުވެސް ޖެހޭނެ އެވެ. ނަމަވެސް، މިފަދަ ތަހުޒީބީ ބަޔަކު، ދަނޑިމާރު ނާޅާ، ބަސްއަހައިގެން، އަމިއްލައަށް ތަރުތީބު ވެގެން ތިބޭ މަންޒަރު ފެންނަ ފޮޓޯއަކީ އިންޑިއާގެ ސްޓޭޓެކޭ ބުނެފިނަމަ ފަހަރުގައި ހައިރާންވެދާނެ އެވެ.\nމިއީ އަވަށްޓެރި އިންޑިއާގެ ސްޓޭޓެއް ކަމުގައިވާ މިޒޯރަމްގެ ވެރިރަށް އައިޒޯލްގެ މަގެއްގައި ޓްރެފިކުގައި ޖެހިފައިވަނިކޮށް ނަގާފައިވާ ފޮޓޯއެކެވެ. މި ފޮޓޯ ސޯޝަލް މިޑީއާގައި މިހާރު ވަނީ އެތަކެއް ހާސް ބަޔަކު ޝެއާކޮށްފަ އެވެ. އާންމު އުސޫލުގެ މަތިން އޭގެ ތެރޭގައި ދިވެހިންވެސް ބައިވަރެވެ. ތައުރީފުކޮށް ކޮމެންޓުތައް ވެސް ދަނީ އޮއްސަމުންނެވެ. އަދި އަމިއްލަ ގައުމުގައި މިފަދަ ކަމެއް ކުރަން ނުކުޅެދިފައިވާތީ އެކަމަށް ޝަކުވާ ކުރާވަރު ވެސް މަދެއްނޫނެވެ.\nއެ ޝަކުވާތަކާއި ފާޑު ކިޔުމުގެ ތެރޭގައި، ހިތު ތެރޭގައި އުފެދެނީ ކުޑަ ކުޑަ ސުވާލެކެވެ. ތޮއްޖެހި، ފިތި ބާރުވެފައިވާ މާލޭގެ ހަނި މަގުތަކުގައި މިގޮތަށް އަމަލު ނުކުރެވޭނެ ހަމަ އެއްވެސް ސަބަބެއް ނުވިސްނޭތީ އެވެ. ސޯޝަލް މީޑިއާ އިން ބޭރަށް ވިސްނުމާއި ދިރިއުޅުން ނެރެ، ކޮންމެ ދުވަހަކު ބޯ ޓްރެފިކުގައި، ރަތްދައްކާ އަވީގައި، ދާ ހިއްލައި ފޯވެގެން ދުއްވަން މަޖުބޫރު ވާއިރު، މިފަދަ ކަމެއްގެ މުހިންމު ކަން ވިސްނޭއިރު، އެކަން އަމަލަށް ތިރިކުރަން ފަސްޖެހޭތީ އެވެ.\nމިކަމަކީ ރޮކެޓު ސައިންސެއް ނޫނެވެ. ހަމައެކަނި ފޮޓޯ ގަނޑަކުން ފެނިގެން ރޭކާލާންޖެހޭ ވަރަށް ވުރެ އާދައިގެ ކަމެކެވެ. ތިމާ އޮންނަ ފަޅިން ކުރިއަށް ނުދެވެނީ، މަގު ކޮންމެވެސް ހިސާބެއްގައި ޓްރެފިކް ޖޭމުވެފައި އޮތީމަ އެވެ. އެކަމުން ރެކެންވެގެން، އަނެއް ފަޅިއަށް އަރައިގެން، މުޅި މަގު އެއްކޮށް ބުލޮކުކޮށްލީމަ ވާނޭގޮތް ތުއްތު ކުއްޖަކަށް ވެސް ވިސްނޭނެ އެވެ. ކުރިމަތިން އަންނަން ހުރި ވެހިކަލްތަކަށް ނުދެވި، ތިމާ އޮންނަ ފަޅިން ވެސް ކުރިއަށް ނުދެވޭނެ ކަން ހަމަ ނުވިސްނެނީއޭ ބުނެވޭނެ ހެއްޔެވެ.\nދެން މިވާހަކަ ދެއްކީމަ ބުނާނީ ކީކޭކަން ވެސް އެނގެ އެވެ. އެކަކު މިގޮތަށް އަމަލު ކޮށްގެން ހައްލެއް ނުލިބޭނެ އޭ ކިޔާ އަޑުގަދަކޮށްލާނެ އެވެ. އެކަމަކު ކިތަންމެ ގިނަ ބަޔަކު ގޯސްކަމެއް ކުރިޔަސް، ގޯސްކަމެއް ރަނގަޅު ވާނެ ހެއްޔެވެ. ހަމައެކަނި ބޭނުންވަނީ ރަނގަޅަށް ކަމެއް ކުރަން ފަށާނެ ބަޔެކެވެ. ގޮތް ދޫނުކޮށް ތިބޭ ބަޔަކު އުޅުނަސް މައްސަލައެއް ނެތްތާ އެވެ. ދެ ތިން ސައިކަލެއް މަގުގެ އަނެއް ފަޅިއަށް އަރައިގެން މުޅި މަގު އެކީ ބުލޮކެއް ނުވާނެ އެވެ.\nމަގުތައް ތޮއްޖެހުނީމަ، ހަމައެކަނި ހައުސިންގް މިނިސްޓަރަށް ފާޑު ކިޔުމަކުން ނުފުދޭނެ އެވެ. ނޫނީ، ޓްރެފިކު ފުލުހުންގެ ނާގާބިލުކަމޭ ބުނެ ނުރުހުން ފާޅު ކުރުމަކުން ވެސް މައްސަލަ ހައްލެއް ނުވާނެކަން ޔަގީނެވެ. ރަނގަޅެވެ. ކަމާބެހޭ އިދާރާތަކުގެ އިހުމާލު ވެސް އިންތިހާއަށް ބޮޑެވެ. ނަމަވެސް، ކޮންމެ ކަމެއްގައި ވެސް ފަރުދީ ޒިންމާއެއް އޮންނާނެ އެވެ. ތިމާގެ އަމިއްލަ ދިރިއުޅުމުގެ ކަންކަން ރަނގަޅު ކުރުމަށް އަމިއްލައަށް އެޅޭނެ ފިޔަވަޅުތައް ވެސް މަދެއްނުވާނެ އެވެ.\nމިއީ އޭގެ ތެރެއިން އެއްކަމެވެ. މުހިންމު ވެސް ކަމެކެވެ. ސޯޝަލް މީޑިއާގައި ފޮޓޯގަނޑެއް ހިއްސާ ނުކޮށް މިކަން ކުރަމާ ހިނގާށެވެ. މިކަން ކޮށްގެން އެއްވެސް މީހެއްގެ ހައިބަތަށާއި ގަދަރަށް އެއްވެސް ވަރެއްގެ ހީނަރުކަމެއް ނާންނާނެކަމުގެ ޔަގީންކަން އަރުވަމެވެ.\nޓްރެފިކް މައްސަލަތައް މަގުމަތީގެ އެކްސިޑެންޓް\nހައިވޭގައި އެކްސިޑެންޓް: ދެ ބިދޭސީއަކަށް އަނިޔާ


Bar Council ah dhe beyfulhun kurimathilahvaifi\nބާ ކައުންސިލަށް ދެ ބޭފުޅުން ކުރިމަތިލައްވައިފި\nރައީސް އިބްރާހީމް މުހައްމަދު ސޯލިހް ބާ ކައުންސިލްގެ އެސްކޯއާއި ބައްދަލުކުރެއްވުން:: ހުސްވެފައިވާ މެންބަރު ކަމަށް ކުރިމަތި ލެއްވީ ދެ ބޭފުޅުން -- ފޮޓޯ | ރައީސް އޮފީސް\nބާ ކައުންސިލްގެ އެގްޒެކެޓިވް ކޮމެޓީގެ މެންބަރު ކަމަށް ދެ ބޭފުޅަކު ކުރިމަތިލައްވައިފި އެވެ.\nއެ ކައުންސިލްގެ އެގްޒެކްޓިވް ކޮމެޓީގެ މެންބަރުކަމަށް ކުރިމަތިލާން ހުޅުވާލީ، ކުރިން އެ މަގާމުގައި ހުންނެވި އައިޝާ ޝުޖޫން އެ މަގާމުން އިސްތިއުފާ ދެއްވުމުންނެވެ. ޝުޖޫން އެ މަގާމުން އިސްތިއުފާ ދެއްވީ ސުޕްރީމް ކޯޓުގެ ފަނޑިޔާރު ކަމަށް އޭނާ އައްޔަން ކުރަން ނިންމެވުމާއި ގުޅިގެނެވެ.\nބާ ކައުންސިލުން ހުސްވެފައިވާ އެގްޒެކްޓިވް ކޮމެޓީގެ މެންބަރުކަމަށް ކުރިމަތިލެއްވީ އަބްދުއްސަލާމް އާރިފާއި ނޫރުބާން ފަހުމީ އެވެ. ބާ ކައުންސިލްގެ އެގްޒެކެޓިވް ކޮމެޓީއަށް މެންބަރަކު އިންތިޚާބު ކުރަން ވޯޓް ނަގާނީ އަންނަ ހޮނިހިރު ދުވަހު އެވެ. އެ އިންތިޚާބުގައި 695 ގާނޫނީ ވަކީލަކަށް ވޯޓް ލުމުގެ ހައްގު ލިބެ އެވެ،\nފުރަތަމަ ފަހަރަށް ބޭއްވި ބާ ކައުންސިލް އިންތިހާބު ކާމިޔާބު ކުރައްވާ އެގްޒެކެޓިވް ކޮމެޓީގެ މެންބަރު ކަމަށް އިންތިޚާބުވެފައިވަނީ ކުރީގެ ޕްރޮސިކިއުޓާ ޖެނަރަލް އަހުމަދު މުއިއްޒާއި މަކުނުދޫ ދާއިރާގެ ކުރީގެ މެންބަރު އަނާރާ ނައިމާއި އެމްޑީޕީގެ ސެކްރެޓްރީ ޖެނަރަލް އަނަސް އަބްދުލް ސައްތާރާއި މުހައްމަދު ފައިސަލާއި މުހައްމަދު އަސީލް ހަސަން އެވެ.\nބާ ކައުންސިލްގެ ރަައީސަަކީ މައުމޫން ހަމީދެވެ. ނާއިބު ރައީސަކީ ކުރީގެ ކުރީގެ އެޓާނީ ޖެނެރަލް އަބްދުﷲ މުއިއްޒެވެ. ކައުންސިލްގެ ރައީސާއި ނައިބު ރައީސަކީ އާއިލީ ގޮތުން ތިމާގެ ދެ ބޭފުޅުންނެވެ. އަދި އެ ކައުންސިލްގައި ހިމެނި ވަޑައިގަންނަވާ ކުރީގެ ޕްރޮސެކިއުޓާ ޖެނެރަލް އަހުމަދު މުއިއްޒަކީ ނައިބު ރައީސް އަބްދުﷲ މުއިއްޒާ އެއްބަނޑު އެއްބަފާ ބޭފުޅެކެވެ.\nމައުމޫން ހަމީދު ބާ ކައުންސިލް ޝަރުއީ ދާއިރާ ރިފޯމް ކުރުން


Euro qualification: France in Andorra balikohfi\nޔޫރޯ ކޮލިފިކޭޝަން: ފްރާންސްއިން އެންޑޯރާ ބަލިކޮށްފި\nމި މެޗު ފްރާންސްއިން ކާމިޔާބުކުރީ 3-0 ގެ ނަތީޖާއަކުން\nކ. މާލެ 12 ސެޕްޓެންބަރ 2019 | ބުރާސްފަތި 14:56 1,920\nފްރާންސް އަދި އެންޑޯރާ ބައްދަލުކުރި މެޗުގެ ތެރެއިން - ބީބީސީ\nޔޫރޯ ކޮލިފިކޭޝަނުގައި ފްރާންސްއިން ފަސޭހަކަމާއި އެކު އެންޑޯރާ ބަލިކުރި ނަމަވެސް ގްރޫޕްގެ ދެ ވަނައަށް ވެއްޓިއްޖެއެވެ.\nފްރާންސްއިން މި މެޗު ކާމިޔާބުކުރީ 1-0 ގެ ނަތީޖާ އަކުންނެވެ.\nމެޗު ފަށައިގެން ފްރާންސްއިން މޮޅަށް ކުޅުނު އިރު އެޓީމުން ވަނީ އެންޑޯރާގެ ގޯލަށް ގިނަ ހަމަލާތަކެއް ފޮނުވައިލައިފައެވެ. ފްރާންސްއިން މި މެޗުގައި ލީޑު ނެގީ މެޗުގެ 18 ވަނަ މިނެޓުގައެވެ. މި ލަނޑު އެޓީމަށް ކާމިޔާބުކޮށްދިނީ ކިންގްސްލޭ ކޯމަންއެވެ.\nމި ލަނޑާއެކު ފްރާންސްއިން ޕްރެސްކޮށްގެން ކުޅުނު އިރު އެންޑޯރާއިން ވަނީ ފްރާންސްގެ ގޯލަށް ހަމަލާއެއް އުފެއްދޭތޯ މަސައްކަތް ކޮށްފައެވެ.\nމެޗުގެ ފުރަތަމަ ހާފު ނިމުނީ 1-0 ގެ ނަތީޖާއަކުން ފްރާންސް ކުރީގައި އޮވެގެންނެވެ.\nމެޗުގެ ދެވަނަ ހާފުގައި ފްރާންސްގެ ފަރާތުން އެޓޭކިންގް ގޭމެއް ފެނިގެން ދިޔައިރު މެޗުގެ 52 ވަނަ މިނެޓުގައި ފްރާންސްއިން ވަނީ އިތުރު ލަނޑެއްޖަހާ މެޗުގެ ލީޑު ފުޅާ ކޮށްފައެވެ. މި ލަނޑު އެޓީމަށް ކާމިޔާބު ކޮށްދިނީ ލެންގްލެޓެވެ.\nމި މެޗުގައި ގްރީޒްމަން އަށް ވަނީ ރަނުގެ ފުރުސަތެއް ލިބި ބޭކާރު ވެފައެވެ. އޭނާ ފޮނުވާލި ޕެނަލްޓީ ވަނީ ކީޕަރު ދިފާއުކޮށްފައެވެ.\nފްރާންސްއިން ޖެހި ފަހު ލަނޑު އެޓީމަށް ކާމިޔާބުކޮށްދިނީ މެޗުގެ އިތުރު ވަގުތުގައި ޔަޑާއެވެ.\nމި ނަތީޖާއާއެކު ފްރާންސް އޮތީ ލިބުނު 15 ޕޮއިންޓާއެކު ގްރޫޕްގެ ދެވަނައިގައެވެ. ގްރޫޕްގެ އެއްވަނައިގައި އޮތް ތުރުކީ އަށް ވެސް ލިބިފައިވަނީ 15 ޕޮއިންޓެވެ. ނަމަވެސް ތުރުކީ އެއްވަނައިގައި އޮތީ ފައިދާ ގޯލު ގިނަވުމުންނެވެ.


Adeeb ge 12 ah vure gina massala anburaa PG ah fonuvaalan ninmaifi | Mihaaru\nއަދީބުގެ 12 އަށް ވުރެ ގިނަ މައްސަލަ އަނބުރާ ޕީޖީ އަށް ފޮނުވާލަން ނިންމައިފި\n02 ޖޫން 2019 - 00:00\n"މިހާރު" އަށް އެނގިފައިވާ ގޮތުގައި ކްރިމިނަލް ކޯޓުގެ ފަނޑިޔާރުންގެ މަޖިލިހުން މިދިޔަ ބުދަ ދުވަހު ބޭއްވި ބައްދަލުވުމެއްގައި އެ ހުރިހާ މައްސަލަތަކެއް އަނބުރާ ފޮނުވާލަން ނިންމީ އެ ކޯޓުގެ އިސް ގާޒީ އަހުމަދު ހައިލަމްގެ ހުށަހެޅުއްވުމަކާ ގުޅިގެންނެވެ. ފަނޑިޔާރުންގެ މަޖިލިހުން އެގޮތަށް ނިންމީ، އަދީބާ ގުޅޭ އެ މައްސަލަތަކުގެ ތެރެއަށް ސިޔާސީ ނުފޫޒު ވަދެފައިވާ ކަމަށް ބުނެ އެވެ.\nއެކަމަކު، ކޯޓުގެ އިދާރީ ބައެއް ކަންކަން ފުރިހަމަ ނުވާތީ ޕީޖީ އަށް އެ މައްސަލަތައް އަދި އަނބުރާ ނުފޮނުވާ ކަމަށް އެނގިފައި ވެ އެވެ.\nޕީޖީ އަށް އަނބުރާ ފޮނުވާލަން ނިންމި މައްސަލަތަކުގެ ތެރޭގައި ހައިކޯޓުން ކްރިމިނަލް ކޯޓަށް އަލުން ބަލަން އެންގި ދެ މައްސަލަ ވެސް ހިމެނެ އެވެ. ދެން ފޮނުވާލަން ނިންމި ގިނަ މައްސަަލަތަކަކީ އެމްއެމްޕީއާރުސީގެ ބޮޑު ޚިޔާނާތާ ގުޅިގެން އަދީބުގެ މައްޗަށް ޕީޖީން ކުރި ދައުވާތައް ކަން އެނގިފައިވެ އެވެ.\nފަނޑިޔާރުންގެ މަޖިލިހުން އެގޮތަށް ނިންމީ، އަދީބާ ގުޅޭ ހުރިހާ މައްސަލަތަކެއްގެ ތެރެއަށް ސިޔާސީ ނުފޫޒު ވަނުމާ ގުޅިގެން ކަމަށް ވެ އެވެ.\nއަދީބަށް ދެ މައްސަލައެއްގައި އިއްވި ޖަލު ހުކުމް ބާތިލްކޮށް، އަލުން ބަލަން ހައި ކޯޓުން ކްރިމިނަލް ކޯޓަށް އެންގީ މިދިޔަ ހަފުތާގަ އެވެ. އެއީ ޅ. މާބިންހުރާގެ އިކިއުޒިޝަން ކޮސްޓްގެ ގޮތުގައި ދައުލަތަށް ލިބެންޖެހޭ ފަސް މިލިއަން ޑޮލަރު (77 މިލިއަން ރުފިޔާ) އަށް އަދީބު ޚިޔާނާތްތެރިވި މައްސަލަ އާއި ރިޔާސީ ލޯންޗްކޮޅުގައި އެއްޗެއް ގޮއްވާލި މައްސަލަ އެވެ.\nއަދީބު، އަށް އަހަރަށް ޖަލަށްލާން ކުރި ހުކުމް ބާތިލް ކުރުމާ އެކު، އެމަނިކުފާނު މައްޗަށް އިއްވި ޖަލު ހުކުމްތަކުގެ ތެރެއިން އެންމެ ފަހުން ހުކުމް ވެސް ބާތިލްވީ އެވެ. އެއާ އެކު އަދީބަށް ކުރި ހުރިހާ ހުކުމަކުން އޭނާ ވަނީ ސަލާމަތްވެ ވަޑައިގެންފަ އެވެ. އެކަމަކު އަދީބު އަދި މިނިވަނެއް ނުވެ އެވެ.\nލޯންޗްކޮޅުގެ މައްސަލާގައި އަދީބުގެ ހުކުމް ހައި ކޯޓުން ބާތިލްކޮށް، އެ މައްސަލަ ވެސް އަލުން ބަލަން ދަށު ކޯޓަށް އެންގިއިރު އެ މައްސަލައާ ގުޅިގެން އަދީބު 15 ދުވަހަށް ބަންދުގައި ބަހައްޓަން ވެސް އެ ކޯޓުން އޮތީ އަމުރުކޮށްފަ އެވެ. އަދި އެ މުއްދަތު ހަމަވުމުގެ ކުރިން އަދީބު ދަށު ކޯޓަށް ހާޒިރުކޮށް، ބަންދާ މެދު އަލުން ގޮތެއް ނިންމަން ވެސް އެ ހުކުމުގައި އޮތީ އަންގައިފަ އެވެ.\nފިސްތޯލައެއް ގެންގުޅުނު ކަމަށް ބުނެ އޭނާ 10 އަހަރަށް ޖަލަށްލާން ކުރި ހުކުމް މިދިޔަ ހަފުތާގައި ސުޕްރީމް ކޯޓުން ވެސް ވަނީ ބާތިލްކޮށްފަ އެވެ.\nޕްރޮސެކިއުޓާ ޖެނެރަލް ކްރިމިނަލް ކޯޓް ސުޕްރީމް ކޯޓް ހައި ކޯޓް އަހުމަދު އަދީބު ކުރީގެ ނައިބު ރައީސް އަދީބު ކުށްކުރުން ޕީޖީ އޮފީސް ރައީސްގެ ލޯންޗުގެ ގޮވުން އެމްއެމްޕީއާރްސީގެ ކޮރަޕްޝަން ޓެރަރިޒަމް ގާޒީ އަހުމަދު ހައިލަމް\n49 ކޮމެންޓް, 115 ރިއެކްޝަންސް\nރާއްޖޭގައި ޢަދުލު އިންސާފު ގާއިމު ކުރެވޭނީ ބުރޯކަރުން މެދުވެރިކޮށް މައްސަލަތަކާމެދު ގޮތެއް ނިންމުން ދޫކޮށްލާ، ކޮރަޕްޓް ފަނޑިޔާރުން މަގާމުން ދުރުކޮށް، އެފަދަ ފަނޑިޔާރުންނަށް އަދަބު ދެވިގެން.\nއިބޫ ދެންކީއްކުރަންތަ މަނީލޯންޑެރިން މައްސަލަތައް ހޯދަން އިންޑިޔާއިން 1 އަހަރަށް ބޮޑު ވަފުދެްއް ގެންނަނީ. ހީވާގޮތުން އެއީ އިންޑިޔާ މުޅި ދިވެހިންގެ މައްޗަށް ވެރިވުމުގެ ފެށުން. އިންޑިއާނޫން ގޮތެއް ހޯދަންޖެހޭ. އެވްރީތިންގ އިޒް ނޮޓް އިންޑިއާ.\nކަލޯ ދެރަނުވޭ އަހަރުމެން އެމީހުން ބޭލުމުގެ ކުރިން މިމީހުން ގޮނޑިން ބާލާނަން ރައްޔަތުން ލޮލުގަ ފެނޭ އަޑުއިވޭ\nކޯޓުތަކުން ޖެއްސުން ތިޔަ ކުރެވެނީ ސަރުކާރަށް ނޫނެވެ. ދިވެހިރައްޔިތުންނަށެވެ. މިއޮތް ފަދަ ރޯދަމަހު މި ކުރަމުންދާ ހުކުމް ތަކުން މުޅިން މާޔޫސް ވެއްޖެއެވެ\nމިީ ހަމަ ކުޅޭ ކުޅިވަރެއް ބޯހަލާކު\nއަދީބު ބުނާގޮތުގައި ޖަލުގައި އޮތްއިރު އެންމެގިނައި ކުރިދުޢާ އިޖާބަ ކުރައްފި، އެހެންވިއްޔާ، ސުވާލަކީ ޓޫރިޒަމް މިނިސްޓަރަކަށާއި ނާއިބުރައީސް އަކަށް ހުރެގެން އެންމެ މަދުންކުރި ދުޢާއަކީ ކޮބާތޯ ؟ އެއީ ރައްޔިތުންގެ މުދަލާފައިސާއިން ވައްކަން ކުރުމާ ޚިޔާނާތް ތެރިވުންތޯއެވެ؟ އަދީބު ކުރިން ހުރި ދެމަޤާމަކީވެސް ﷲ ގަންދީ ހުވައެއްކޮށްގެން ހަވާލުވާ2މަޤާމް، މިހުރިހާ ކަމަކީވެސް ކޯޓުތަކުގެ ފަނޑިޔާރުން މިހާރު އެތިއްބަވާނީ ނަޒާހަތް ތެރިކަމުގެ ތޮފިއަޅުއްވައިގެން.\nކޮބާ އަހަރެމެން ރައްޔިތުންގެ ހައްޤު؟ ޒިއްޔަތައް ހާމިދުސޭޓަށް ވަކި ހުކުމެއް؟\nޤަބޫލުކުރެވޭގޮތުގައި މިފެންނަނީ ޢަދީބު މިނިވަންކަންމަތީގައިހުރެ، ކަޅާކުރި ލާރިގަނޑު ބެހެއްޓިފައިހުރިތަނަކަށް އާޢިލާއާއިއެކު އުފަލުގައި ދަތުރުފަށުމުގެ ކޮޅުމައްޗެވެ. ދެންފެންނާނީ ޢަދީބު މިނިވަނެއްގެގޮތުގައިހުރެ، ބޭސްފަރުވާއަކަށް ފުރައިގެން ދާތަނެވެ. އެފަހުން ދެންފެންނާނީ އެކިއެކިމުވައްސަސާގެވެރިން އެހެން މުވައްސަސާތަކުގެ ވެރިން ކުށްވެރިކޮށް އިނގިލިދިއްކުރާތަނެވެ. އެރަމަންރަމަންފޯލީގައި އުޅެނިކޮށް ރައްޔިތުން އެކަން ހަނދާންނެތިދާނެއެވެ. ވަﷲއަޢުޟަމް!\nމި ދެން ކިހާ ދެރަކަމެއް. މީނައަކީ ކަނޑައެޅިގެން ބޮޑެތި ޖަރީމާތަކެއް ހިންގާފައިހުރި މީހެއްކަން ކަނޑައެޅިގެން އެނގޭއިރު ނޫހެއްގަ ޖަހާލަން މިނޫން މީހެއްގެ ވާހަކަ ހަމަ ނެތީތަ. ކަންކަން ހިގާނީ ފައިސާއާއި ނުފޫޒާ އެއްކޮޅަށް. ތިޔަ ކޯޓުތަކުގެ ވާހަކަ ދައްކާކަށް ނެތިން. މީހުންގެ ކުރިމަތީގައި އެތަންތަނަކީ މިހާރު ކުޅޭކުޅޭ ތަންތަން.


Putin aa kuri suvaalakaa gulhigen noosveriyaa ge vazeefa gellijje | Mihaaru\nރަޝިޔާގެ ރައީސް ލަޑީމިއާ ޕުޓިންއާ ސުވާލުކުރުމުން ވަޒީފާ އިން ވަކިވާން ޖެހުނު ނޫސްވެރިޔާ އެލީސާ އެލީސާ ޔޮރަވްކަޔާ\nޕުޓިންއާ ކުރި ސުވާލަކާ ގުޅިގެން ނޫސްވެރިޔާގެ ވަޒީފާ ގެއްލިއްޖެ\n25 ޑިސެމްބަރ 2019 - 10:572comments\nރަޝިޔާގެ ރައީސް ލަޑީމިއާ ޕުޓިންގެ އަހަރީ ޕްރެސް ކޮންފަރެސްގައި ރަޝިޔާގެ ޓީވީއެއްގެ ނޫސްވެރިޔަކު ކުރި ސުވާލަކާ ގުޅިގެން އޭނާގެ ވަޒީފާ ގެއްލިއްޖެ އެވެ.\nއެކަމަކު ކަމާ ގުޅުން ހުރި އެކި ފަރާތްތަކުން ފަހުން ބުނީ ޔަމާލް-ރީޖަން ޓީވީގެ އެލީސާ ޔޮރަވްކަޔާ ކަނޑާލީ ނޫން ކަމާއި އޭނާ އަމިއްލައަށް އިސްތިއުފާ ދިނީ ކަމަށެވެ. އެ ވާހަކަ ގަބޫލުކުރަން ބައެއް މީޑިއާތަކުން ބޭނުންނުވަނީ، ޕުޓިންއާ އެ ސުވާލުކުރި ފަހުން ވަޒީފާ ގެއްލުމުންނެވެ.\nކޮންމެ އަހަރަކު ޕުޓިން ނޫސްވެރިންގެ ބޮޑު ބައްދަލުވުމެއް ބާއްވަ އެވެ. މި ފަހަރުގެ ބައްދަލުވުން ހަތަރު ގަޑިއިރަށް ކުރިއަށް ދިިޔަ އެވެ.\nޑިސެމްބަރު 19 ގައި އޮތް ނޫސްވެރިންގެ ބައްދަލުވުމުގައި ތިން ގަޑިއިރު ހޭދަވި ފަހުން މައިކް ދިނީ ޔަމާލް ސަރަހައްދުން ގޮސް ތިބި ނޫސްވެރިންނަށެވެ.\nއެކަމަކު ޕުޓިންގެ ތަރުޖަމާން ޑިމިޓްރީ ޕެސްކޯވް އުޅުއްވީ ޔަމާލް ސަރަހައްދުގެ އެހެން ޓީވީއެއްގެ ނޫސްވެރިޔަކަށް މައިކް ދެއްވާށެވެ. އެލީސާ އެ މައިކް އަތުލާ ސުވާލުކުރީ، އޭނާ ނިސްބަތްވާ ސަރަހައްދުގެ ބައެއް މަޝްރޫއުތަކަށް މަރުކަޒީ ސަރުކާރުގެ ފުރިހަމަ އެހީ ލިބޭނެތޯ އެވެ.\nރަޝިޔާގެ ރައީސް ލަޑީމިއާ ޕުޓިން އޭނާގެ އަހަރީ ޕްރެސް ކޮންފަރެންސްގައި ޑިސެމްބަރު 19، 2019 ގައި ވާހަކަ ދައްކަވަނީ: މި ޕްރެސް ކޮންފަރެންސް ހަތަރު ގަޑިއިރަށް ދެމިގެން ދިޔަ --ފޮޓޯ/އޭއެފްޕީ\nއެލީސާގެ ސަރަހައްދު އޮންނަނީ އާޓިކް ކަނޑުގެ އައްސޭރި ފަށުގަ އެވެ. ދުނިޔެ ހޫނުވުމުން އެ ސަރަހައްދުގެ މީހުންނަށް އިގުތިސާދީ ވަރަށް ބޮޑު ހުޅުވުމެއް މިހާރު އަންނަނީ ތަނަވަސްވަމުންނެވެ: އާޓިކް ކަނޑުގެ ގަނޑުފެންތައް ވިރި، ކަނޑު ދަތުރުފަތުރުކުރެވޭ ވަރަށް ސާފުވުމެވެ.\nއެލީސާ ބުނި ގޮތުގައި ރޭލު ދަތުރުތަކަށް ބޭނުންވާ ކަންކަން ވަނީ ކޮށްފަ އެވެ. އެކަމަކު އޯބް ކޯރު ހުރަސްކުރަން ހަދަން ޖެހޭ ބްރިޖްގެ މަަސައްކަތް ހުއްޓިފައި އޮތް ކަމަށާއި މަރުކަޒީ ސަރުކާރުގެ ފުރިހަމަ އެހީ އެކަމަށް ލިބޭނެތޯ ސުވާލުކުރި އެވެ.\nޕުޓިން ވިދާޅުވީ ވަކި މަޝްރޫއުއެއް ނަގައިގެން އެ ވާހަކަ ދެއްކުމަކީ މަރުކަޒީ ސަރުކާރަށް ކުރެވޭނެ ކަމެއް ނޫން ކަމަށެވެ. އެކަމަކު އޯބް ކޯރު ހުރަސްކުރަން ހަދާ ބްރިޖް ވަރަށް މުހިންމު ކަމަށް އޭނާ ވިދާޅުވި އެވެ.\nޕްޓިން ވިދާޅުވި ގޮތުގައި އާޓިކް ކަނޑުގެ ގަނޑުފެންތައް ވިރުމުން ކަނޑު ދަތުރުފަތުރަށް އަންނާނެ އިންގިލާބީ ބަދަލުތަކާ ގުޅިގެން އެ ސަރަހައްދުގައި ހަދަން ޖެހޭ ބަނދަރު މުހިންމެވެ. އަދި އުމުރާނީ އެހެން ތަރައްގީތައް ވެސް މުހިންމު ކަމަށް ވިދާޅުވި އެވެ. އެހެންކަމުން، ރަޝިޔާގެ ރައީސް ވިދާޅުވީ، އޯބް ކޯރުގެ ބްރިޖަށް ސަރުކާރުން ސަމާލުކަން ދޭނެ ކަމަށެވެ.\nއެކަމަކު އެލީސާގެ އެ ސުވާލަށް އޭނާ ނިސްބަތްވާ ސަރަހައްދުގެ ސަރުކާރުން ހިތްހަމައެއް ނުޖެހުނެވެ.\nއެލީސާ ބުނި ގޮތުގައި ވަޒީފާ އިން ކަނޑާލުމުގެ ކުރިން އޭނާ އިސްތިއުފާ ދިނީ އެވެ.\nއެއް ބަޔަކު ލަފާކުރަނީ އިސްތިއުފާ ދޭން ޖެހުނީ ކުރި ސުވާލުން ނޫން ކަމަށާއި ފޭސްބުކްގައި ޕުޓިންއާ ބެހޭ ގޮތުން އޭނާ ލިއުނު ޕޯސްޓަކާ ގުޅިގެން ކަމަށެވެ.\nޕުޓިން ގެންދަވަނީ މޫނުގެ ހަންގަނޑު ޒުވާންކަމަށް ދައްކަވަން ފަރުވާ ނަންގަވަމުން ކަމަށް އަޑުއަރާފައި ވިޔަސް، ހަމަ ލޮލުން ފެންނަ އިރު އެކަހަލަ ނިޝާނެއް ފާހަގަނުކުރެވޭ ކަމަށް، އެ ޕޯސްޓްގައި އެލީސާ ލިއުނު ކަމަށްވެ އެވެ.\n"އޭނާ ފެންނަނީ އުމުރާ އެއްގޮތަށެވެ،" އެލީސާގެ ޕޯސްޓްގައި އޮތް ކަމަށް، ބައެއް މީހުން ބުނެ އެވެ.\nއެކަމަކު މިހާރު އެ ޕޯސްޓް ފޮހެލާފައި ވާތީ އެއީ ތެދެއްކަން ކަނޑައެޅޭނެ ގޮތެއް ނެތެވެ.


[ދިވެހިރާއްޖޭގައި ފުރަތަމަ ޑިގްރީއަށް ކިޔެވުން ހިލޭކުރުން] އިފްތިތާޙު ކުރުމުގެ ރަސްމިއްޔާތުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު - The President's Office\n[ދިވެހިރާއްޖޭގައި ފުރަތަމަ ޑިގްރީއަށް ކިޔެވުން ހިލޭކުރުން] އިފްތިތާޙު ކުރުމުގެ ރަސްމިއްޔާތުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު\n14 ފެބުރުވަރީ 2019، ރިފަރެންސް: SA/RIMS/2019/14\nރައީސުލްޖުމްހޫރިއްޔާގެ ނައިބު ފައިޞަލް ނަސީމް، މިނިސްޓަރ އޮފް ހަޔަރ އެޑިޔުކޭޝަން ޑޮކްޓަރ އިބްރާހީމް ޙަސަން، ދައުލަތުގެ ވަޒީރުން، ޤައުމީ ޔުނިވަރސިޓީގެ ވައިސް ޗާންސެލަރ ޑޮކްޓަރ ޢަލީ ފަވާޒް ޝަރީފް، ދިވެހިރާއްޖޭގެ އިސްލާމީ ޔުނިވަރސިޓީގެ ވައިސް ޗާންސެލަރ ޢާއިޝާ ޚަލީލާ، ކޮލެޖްތަކުގެ އިސްވެރިން، ހުރިހާ ދަރިވަރުން، ޙާޒިރުވެ ތިއްބެވި އެންމެހައި ބޭފުޅުން، ރާއްޖޭގެ ލޮބުވެތި ރައްޔިތުން؛\nމިއަދަކީ އަނެއްކާވެސް އަޅުގަނޑުމެންނަށް ވަރަށް އުފާވެރި އިޙްސާސްތަކެއް ލިއްބައިދޭ ދުވަހެއް. މި ރާއްޖޭގެ ތަރައްޤީއަށްޓަކައި އަޅުގަނޑުމެންވީ ވަޢުދުތަކުގެ ތެރެއިން ވަރަށް މުހިއްމު ވަޢުދެއް ފުދިގެންދާ ދުވަހެއް. ރައްޔިތުންގެ އުފާފާގަތިކަމާއި، ރައްޔިތުންގެ ކުރިއެރުމަށްޓަކައި ކަމެއް ކޮށްދެވޭ ކަމުގެ ހިތްހަމަޖެހުން މިއަދު އަނެއްކާވެސް އިޙްސާސް ކުރެވޭ.\nތަޢުލީމު ހާސިލުކުރުމަކީ، މި ޒަމާނަށް ބަލާއިރު، ހަމައެކަނި ކިޔަވައިގެން މޮޅުވުމުގެ ބޭނުމުގައި ކުރާ ކަމެއްނޫން. މި ޒަމާނުގައި ތަޢުލީމު ސިފަކުރެވެނީ، ތަރައްޤީގެ މައި އިންޖީނުގެ ގޮތުގައި. ވަކިން ޚާއްޞަކޮށް، ޤައުމެއްގެ އިޤްތިޞާދު ބިނާކުރުމުގައި، އެންމެ މުހިއްމު ދައުރެއް އަދާކުރަނީ ތަޢުލީމު އުނގެނިގެން ތިބޭ ޒުވާނުން.\nއަޅުގަނޑުމެން ވެރިކަމާ ހަވާލުވެ މި ކުރާ ކަމަކީ، ޤައުމު ތަރައްޤީ ކުރުމުގެ މަސައްކަތް. ޤައުމީ ތަރައްޤީގެ ދާއިރާތަކުގެ ތެރެއިން ތަޢުލީމީ ދާއިރާއަށް މި ސަރުކާރުން ވަކިން ޚާއްޞަ އިސްކަމެއް ދިނީވެސް ތަރައްޤީގެ އެންމެ މުހިއްމު އަސާސަކީ، ތަޢުލީމީ ޖީލެއް ބިނާކުރުން ކަމުގައިވާތީ. މި ސަބަބަށްޓަކައި މި އަހަރުގެ ބަޖެޓުގައިވެސް އެންމެމަތީ އިންސައްތައެއް އަޅުގަނޑުމެން ޚާއްޞަކޮށްފައިވާނީ ތަޢުލީމީ ދާއިރާއަށް. އެއީ 3.4 ބިލިއަން ރުފިޔާ. އެހެންނަމަވެސް، އެހެން އެއްވެސް ދާއިރާއަކަށް ބަޖެޓުގެ މިހާ މަތީ މިންވަރެއް ޚާއްޞަކުރެވިފައެއް ނުވާނެ. މިއީ ރާއްޖޭގެ ތާރީޚުގައިވެސް ބަޖެޓުގެ މިހާ މަތީ މިންވަރެއް ތަޢުލީމަށް ކަނޑައެޅި ފުރަތަމަ ފަހަރު.\nމިއަދު ސަރުކާރުން މި ފަހިކޮށްދޭ ފުރުޞަތަކީ، މި ރާއްޖޭގެ ރައްޔިތުންނަށްޓަކައި، ވަކިން ޚާއްޞަކޮށް، ދިވެހި ޒުވާނުންނަށްޓަކައި މީގެކުރީގެ އެއްވެސް ސަރުކާރަކުން ފަހިކޮށްދީފައި ނުވާފަދަ ރަނުގެ ފުރުޞަތެއް. ތިޔަ ހުރިހާ ދަރިވަރުންވެސް މި ފުރުޞަތުގެ ބޭނުން ހެޔޮގޮތުގައި ހިފާނެކަމަށް އަޅުގަނޑު އުއްމީދު ކުރަން.\nފުރަތަމަ ޑިގްރީއަށް ހިލޭ ކިޔެވުމުގެ ފުރުޞަތު ފަހިކޮށްދިނުމުގެ އެންމެބޮޑު އެއް މަޤްޞަދަކީ ރާއްޖޭގައި ތިބެގެން މަތީ ތަޢުލީމު ހާސިލު ކުރުމުގެ ފުރުޞަތު ވީހާވެސް ގިނަ ދަރިވަރުންނަށް ތަނަވަސްކޮށްދިނުން. މަތީ ތަޢުލީމު ހާސިލުކުރުމަށް ކުދިންނާއި މައިންބަފައިން ކުރަންޖެހޭ ހޭދަ ކުޑަކޮށް، ތަކުލީފެއްނެތި ޑިގްރީއަށް ކިޔެވުމުގެ ފުރުޞަތު ތަނަވަސްކޮށްދިނުން.\nސަރުކާރުގެ ދެ ޔުނިވަރސިޓީގެ ފުރަތަމަ ޑިގްރީއަށް ހިންގާ ހުރިހާ ކޯސްތަކެއްގައި މުޅިން ހިލޭ ކިޔެވުމުގެ އިންތިޒާމު، މިއަދުން ފެށިގެން ހަމަޖެހިގެންދާނެ. އަދި އަމިއްލަ ކޮލެޖްތަކުން ހިންގާ ޑިގްރީ ޕްރޮގްރާމްތަކުގެ ކޯސް ފީގެ ވަރަށްމަތީ އިންސައްތައެއް ދައުލަތުން ދައްކައިދޭނެ. ރާއްޖޭގައި ކިޔަވައިދޭ ބޭރުގެ ޔުނިވަރސިޓީތަކުގެ ޕްރޮގްރާމްތަކުގެ ތެރެއިން، އެ ޕްރޮގްރާމެއްގެ ބޮޑުބައި ރާއްޖޭގައި ކިޔަވައިދޭނަމަ، ރާއްޖޭގައި ކިޔަވާ ބައިގެ ކޯސް ފީވެސް މި އުޞޫލާ އެއްގޮތަށް ސަރުކާރުން ހަމަޖައްސައިދޭނެ.\nމަތީ ތަޢުލީމާ ކުރިމަތިލާ ޒުވާނުންގެ އަދަދު އަންނަނީ، އަހަރުން އަހަރަށް އިތުރުވަމުން. ސަރުކާރުގެ ދެ ޔުނިވަރސިޓީއާއި، އަމިއްލަ ކޮލެޖްތަކުގައި މިހާރުވެސް އަށްހާހަށްވުރެ ގިނަ ދަރިވަރުން ފުރަތަމަ ޑިގްރީއަށް ކިޔަވަމުން އެބަދޭ. ހިލޭ ކިޔެވުމަށް މިއަދު މި ހުޅުވައިލި ފުރްޞަތާއެކު މި އަދަދު، ނުވަހާހާ ދިހަހާހާ ދެމެދުގެ އަދަދަކަށް އިތުރުވާނެކަމުގެ އަންދާޒާއެއް ކުރެވޭ.\nރާއްޖޭގައި ތިބެގެން ހިލޭ ފުރަތަމަ ޑިގްރީ ހާސިލު ކުރުމުގެ ފުރުޞަތު މިއަދު ހުޅުވިގެންދާއިރު، ރާއްޖެއިން ބޭރުގައި ކިޔަވާ ދަރިވަރުންނަށްވެސް މިހާރު ވާނީ ވަރަށް ބޮޑެތި ލުއިތަކެއް ހަމަޖައްސައިދީފައި. އެއީ އެ ދަރިވަރުން ނަގާފައިވާ ސްޓޫޑެންޓް ލޯނުގެ އިންޓްރެސްޓް، ތިން އިންސައްތައަށް ކުޑަކޮށް، ލޯނު ދެއްކުމުގެ މުއްދަތު ފަންސަވީސް އިންސައްތައަށް އިތުރުކޮށްދިނުން.\nފުރަތަމަ ޑިގްރީ ހާސިލުކުރަން ބޭނުންވެ، އެކަން ނުފެށި ތިބި ދިވެހި ޒުވާނުންނަށް އަޅުގަނޑު ދަންނަވާނީ، ތިޔަ ޒުވާނުން މި ހުރިހާ ދުވަހު ތިބި މާޔޫސްކަން މާތްﷲގެ ވާގިފުޅާއެކު، މިއަދު އިރާދަކުރެއްވިއްޔާ ފިލައިގެން މިދިޔައީއޭ. އެހެންވީމާ، މި އަގުބޮޑު ފުރުޞަތުގެ ބޭނުން، އެންމެ އެދެވޭގޮތުގައި ހިފައި، ޤައުމީ ތަރައްޤީގެ ބައިވެރިޔަކަށް ވުމަށް ދިވެހި ހުރިހާ ޒުވާނުންނަށް އަޅުގަނޑު ގޮވާލަން.\nއަޅުގަނޑުމެން އަބަދުވެސް ބުނަމުން އަންނަ ވާހަކައެއް. ތަރައްޤީއަކީ ހަމައެކަނި ޢުމްރާނީގޮތުން އެ މުޖުތަމަޢެއް ކުރިއަރައި ދިޔުމެއް ނޫނޭ. ތަރައްޤީއަކީ އިންސާނާގެ ވިސްނުމާ ގުޅިފައިވާ އަދި އިންސާނާގެ ޒާތުން އުފެދިގެން އަންނަ އެއްޗެކޭ.\nއެހެންވީމާ، ޤައުމު ތަރައްޤީވާން ބޭނުންނަމަ، އެންމެ ފުރަތަމަ ތަރައްޤީ ކޮށްދޭންޖެހެނީ އިންސާނާގެ ވިސްނުން. އަޅުގަނޑުމެން މި ކުރަނީ އެ މަސައްކަތް. އަޅުގަނޑުމެން ތަރައްޤީ ކުރެވޭތޯ މި ބަލަނީ މި ޤައުމުގެ ކުރިމަގުގެ ލީޑަރުން ކަމުގައި ވާން ތައްޔާރަށް ތިބި ތިޔަ ޒުވާނުން. މާދަމާ މި ޤައުމު އޮންނަންވީ ގޮތުގެ ތަޞައްވުރު މިހާރުއްސުރެ ތިޔަ ޒުވާން ސިކުނޑިތަކުގައި ފަރުމާ ކުރުމުގެ މަސައްކަތް ފެށުމަށް އަޅުގަނޑު ގޮވާލަން. އޭރުން ދަސްވެނިމިގެން ނުކުންނައިރު، ތިޔަ ޒުވާނުން ތިބޭނީ ޤައުމީ ޚިދުމަތަށް ފައްކާވެފައި.\nޤައުމީ މައްސަލަތަކާމެދު މަޝްވަރާކޮށް، ބަސް ބުނެވޭވަރަށް ތިޔަ ދަރިވަރުންގެ ސިކުނޑިތައް ހުންނާނީ ފުރާފުރިހަމަވެފައި. ޤައުމީ ތަރައްޤީއަށް ބޭނުންވާ ޒަމާނީ ޓެކްނޯލޮޖީއާ ފައިހަމަވާފަދަ ވިސްނުންތަކެއް އުފަންކުރެވޭނީ، ތިޔަ ދަރިވަރުންގެ ސިކުނޑިތައް ޢިލްމީގޮތުން ރޯފިލައިގެންދާ މިންވަރަކުން.\nމިއަދު ރާއްޖޭގެ ހުރިހާ ޒުވާނުންވެސް މަސައްކަތް ކުރަންވީ، ސަރުކާރުން މި ފަހިކޮށްދިން ތަނަވަސް ފުރުޞަތުގެ ބޭނުން ޒިންމާދާރުކަމާއެކު ހިފައި، އުފެއްދުންތެރި ޢިލްމީ ބަޔަކަށްވުމަށް. މި ފުރުޞަތުގެ ސަބަބުން މަތީ ތަޢުލީމު ހާސިލުކުރާ ޒުވާނުން އިތުރުވެ، ރާއްޖޭގެ އިޤްތިޞާދަށް ބޭނުންވާ ތަޢުލީމީ ޤާބިލު ޒުވާނުންތަކެއް ބިނާކުރެވިގެންދާނެކަން އަޅުގަނޑަށް ޔަޤީން.\nމި ސަރުކާރުގެ ސިޔާސަތުތަކުގެ ތެރެއިން ޢިލްމު އުނގަންނައިދިނުމަށް ޚާއްޞަ އިސްކަމެއް ދީފައިވަނީ، އަޅުގަނޑުމެން ކަނޑައަޅާފައިވާ ވަރަށް މުހިއްމު ލަނޑުދަނޑިއެއް ހާސިލު ކުރުމަށްޓަކައި. އެއީ ދިވެހި ޒުވާނުންނަކީ ރަނގަޅު ތަޢުލީމާއި ތަމްރީނު ލިބިގެން ޒިންމާދާރުކަމާއެކު، އެމީހުންގެ ދިރިއުޅުން އަމިއްލައަށް ބައްޓަންކުރާ ޤަދަރުވެރި ބަޔަކަށް ހެދުމަށް.\nމިއީ ތަޢުލީމީ ޒުވާނުން ބިނާކުރުމުގެ އާ ފެށުމެއް. ސަރުކާރުގެ އަމާޒަކީ، މާލީގޮތުން ތަކުލީފެއް އުފުލަން ނުޖެހި، ރާއްޖޭގައި ތިބެގެން ފެންވަރު ރަނގަޅު މަތީ ތަޢުލީމު ހޯދޭނެ މަގު ތަނަވަސްކޮށްދިނުން. މުސްތަޤްބަލުގައި ދައުލަތުގެ މާލީ ތަނަވަސްކަމާއެކު، މި ސިޔާސަތު އިތުރަށް ފުޅާކުރުމަކީ މި ސަރުކާރުން ކުރާނެ ކަމެއް.\nއަޅުގަނޑުގެ ދުޢާއަކީ، އަޅުގަނޑުމެންނަކީ ޢިލްމަށް ލޯބިކުރާ، އަދި ޢިލްމު އުނގެނުމަށް ގަދައަޅައި މަސައްކަތްކުރާ ބައެއް ކަމުގައި މާތްﷲ ލެއްވުން. ދިވެހި ޒުވާނުންނަކީ ޤައުމަށް ތެދުވެރި، ވަފާތެރި އަދި އިޚްލާޞްތެރި ބައެއް ކަމުގައި ލެއްވުން. ޤައުމުގެ ޒުވާނުންނަށް ޢިލްމާއި ކުރިއެރުން ހޯދައިދިނުމަށް މި ކުރާ މަސައްކަތުގައި، މާތްﷲ ބަރަކާތް ލައްވައި، ކާމިޔާބީއާއި ކުރިއެރުން އަޅުގަނޑުމެންނަށް މިންވަރު ކުރައްވާށި! އާމީން.


Sarukaarah2aharu: Dhivehi veshi himaayai kurumuge record dhe aharu! - One Online\nވެރިކަމާ ހަވާލުވެވަޑައިގަތުމަށް ފަހު މާލެ ސާފު ކުރުމަށް ބޭއްވި އިވެންޓެއްގައި ރައީސް އިބްރާހިމް މުހައްމަދު ސޯލިހް ބައިވެރިވެވަޑައިގެން-- ފޮޓޯ: އެންވައިރޮމެންޓް މިނިސްޓްރީ\nސަރުކާރަށް ދެ އަހަރު: ދިވެހި ވެށި ހިމާޔަތް ކުރުމުގެ ރެކޯޑް ދެ އަހަރު\nރައީސް އިބްރާހިމް މުހައްމަދު ސޯލިހްގެ ސަރުކާރުގެ ފުރަތަމަ 100 ދުވަހު ކުރަން ނިންމި ކަންތައްތަކުގެ ތެރޭގައި ރާއްޖޭގެ ކޮންމެ އަތޮޅަކުން މަދުވެގެން، ރަށަކާއި ފަރަކާއި ކަނޑޫފަލެއް ރައްކާތެރިކޮށް ހިމާޔަތް ކުރުން ހިމެނެ އެވެ. ދެ އަހަރު ތެރޭގައި އެ ދާއިރާއިން މިވަނީ ގިނަ ކުރިއެރުންތަކެއް ހޯދައިފަ އެވެ. އަދި ރާއްޖޭގެ އެންމެ ދެކުނުން އިތުރު ބަޔޮސްފިއާ ރިޒާވްތަކެއް ވަނީ ކަނޑައަޅައިފަ އެވެ.\nމިސަރުކާރުގެ ވަޒީރުންގެ މަޖިލީހުގެ ފުރަތަމަ ބައްދަލުވުންތަކުގައި ހދ. ކޭލަކުނާއި ހދ. ނޭކުރެންދު އާއި ހއ. ބާރަށުގެ ކުޅި ހިމެނޭ ސަރަހައްދަކީ ހިމާޔަތްކޮށްފައިވާ ސަރަހައްދުތަކެއް ގޮތުގައި ކަނޑައެޅުމަށް މަޝްވަރާކޮށް އެކަން ވަނީ ކުރައްވައިފަ އެވެ. އަދި ރާއްޖޭގެ އެންމެ އުތުރުން، ބޮޑު ތިލަދުންމަތީގެ 11 ސަރަހައްދެއް ހިމާޔަތް ކުރެވިފައިވާ ސަރަހައްދުތަކުގެ ގޮތުގައި ކަނޑައެޅުމަށް މިދިޔަ އަހަރުގެ ޖޫން މަހުގެ ކުރީކޮޅު ރައީސް ނިންމެވި އެވެ.\nހިމާޔަތްކުރަން ނިންމެވި ސަރަހައްދުތަކަކީ ހއ. ގައްލަންދޫ ތިލަ އާއި ހއ. ކެލާ ޗަސްބިމާއި ހއ. ބިލެތްދޫ ތިލަ އާއި ހދ. ފިނޭ ތިލައިގެ އިތުރުން ހދ. އިންނަފުށްޓާއި ށ. ބޮލިއްސަފަރާއި ނ. ނާލާހުރާ އާއި ނ. ފޮއްދިއްޕަރާއި ނ. ބޮޑުޅައިމެންދޫ އާއި ނ. ކެނދިކުޅުދޫ ކަނޑޫފާ އަދި ނ. އޮރިމަސްތިލަ އެވެ. އެ ސަރަހައްދުތަކަކީ ދިރޭތަކެތީގެ ނަސްލުން މުއްސަނދިވެފައިވާ އަދި ގުދުރަތީ ރީތި މަންޒަރުތައް ހިމެނޭ އަދި ތިމާވެށީގެ ހާއްސަ ހިދުމަތްތަކާއި ވަސީލަތްތައް ލިބޭ ތަންތަނެވެ.\nހަމަ އެހެންމެ ތިމާވެށީގެ ހާއްސަ ސިފަތަކެއް ލިބިފައިވާ އައްޑޫގެ އިތުރު ހަތަރު ސަރަހައްދެއް ހިމާޔަތްކުރަން ވެސް މިއަހަރުގެ ސެޕްޓެމްބަރު މަހުގައި ކެބިނެޓުން ވަނީ ފާސްކޮށްފަ އެވެ. އެއީ ކޮޑަ ކަނޑަ އާއި ކަނޑިހެރަ ހިތަދޫ މާކިޅި އާއި މެދެއާރަ އަދި ފެހެލެ ކިޅި، ހުޅުދޫ މާފިށި ކިޅި އާއި ހުޅުދޫ އަދި މީދޫގެ މެދަށް އޮންނަ މަތިކިޅި އެވެ.\nޅ. އަތޮޅުގެ ފަސް ސަރަހައްދެއް ހިމާޔަތް ކުރަން ތިމާވެއްޓާ ބެހޭ މިނިސްޓްރީން މިދިޔަ މަހު ވެސް ވަނީ ނިންމައިފަ އެވެ. އެ އަތޮޅުން ހިމާޔަތް ކޮށްފައިވާ ސަރަހައްދުތަކަކީ މާގަނޑު ތިލަ އާއި ސެއްޅިފުށި-ހިރިޔަދޫ ސަރަހައްދާއި މާކޯ ސަރަހައްދުގެ އިތުރުން ވައްވަރާއި ދަނޑިފަޅު ފިނޮޅާއި ދަނޑިފަޅު ކަނޑުއޮޅި ސަރަހައްދާއި ދަށުގިރި ފިނޮޅު ސަރަހައްދެވެ.\nޅ. އަތޮޅުން ފަސް ސަރަހައްދެއް ހިމާޔަތް ކުރުން\nއިތުރު ބަޔޮސްފިޔާ ރިޒާވްތަކެއް\nހިމާޔަތް ކުރުމުގެ ކަންކަމަށް ލިބިގެން ދިޔަ އިތުރު ފުރިހަމަ ކަމަކީ ޔުނެސްކޯގެ ބަޔޮސްފިއާ ރިޒާވުގެ ގޮތުގައި ފުވައްމުލަކާއި އައްޑޫ ސިޓީ މިދިޔަ މަހުގެ ފަހުކޮޅު ކަނޑަ އެޅުމެވެ. ރާއްޖޭގައި ބަޔޮސްފިއާ ރިޒާވްގެ ގޮތުގައި އެހާތަނަށް އޭރު ކަނޑައަޅާފައި ވަނީ، ގުދުރަތީ އެތައް މުއްސަނދިކަމެއް ލިބިފައިވާ ބ. އަތޮޅު އެކަންޏެވެ. އައްޑޫ އާއި ފުވައްމުލަކާއެކު ރާއްޖޭގެ ތިން ސަރަހައްދެއް ޔުނެސްކޯގެ ބަޔޮސްފިއާ ރިޒާވުގެ ގޮތުގައި ވަނީ ކަނޑައަޅައިފަ އެވެ.\nޔުނެސްކޯއިން ކަނޑައަޅާ ބަޔޮސްފިއާ ރިޒާވްތަކަކީ ތިމާވެއްޓަށް ދިމާވެފައިވާ މައްސަލަތަކަށް ހައްލު ހޯދުމަށާއި ބައޯޑައިވާސިޓީ ދެމެހެއްޓެނިވި ގޮތެއްގައި ދަމަހައްޓަން ކަނޑައަޅާ ކަނޑު އަދި ބިމުގެ އީކޯސިސްޓަމްތަކެވެ. އެ ތަންތަން ބަޔޮސްފިއާ ރިޒާވެއް ގޮތުގައި ކަނޑައަޅާނީ އެތަނުގައި އެކަށީގެންވާ ޝަރުތުތައް ފުރިހަމަ ވެއްޖެ ނަމަ އެވެ.\nތަނެއް ބަޔޮސްފިއާ ރިޒާވެއްގެ ގޮތުގައި ހަދަން ބޭނުންވެއްޖެ ނަމަ އެ ކަން ހުށަހަޅާނީ އެ ގައުމެއްގެ ސަރުކާރަކުންނެވެ. ބައޮސްފިއާއެއްގެ ގޮތުގުގައި ކަނޑައެޅުމަށް ފަހު ވެސް އެ ތަންތައް ބަލަހައްޓާނީ އެ ގައުމެއްގެ މައި ސަރުކާރު ނުވަތަ ސްޓޭޓަކުންނެވެ.\nހިމާޔަތް ކުރުމަކުން އަދި ނިމުނީއެއް ނޫން\nއެންވަޔަރަމެންޓް މިނިސްޓަރު ޑރ. ހުސައިން ރަޝީދު ހަސަން ވިދާޅުވީ ތިމާވެށީގެ ހާއްސަ މާހައުލުތައް އެކުލެވޭ ރަށްތަކާއި ސަރަހައްދުތައް އަންނަން އޮތް ޖީލުތަކާ ހަމައަށް ދެމެހެއްޓުމަށް މި ސަރުކާރުން ހިމާޔަތްކުރި ސަރަހައްދުތަކުގައި އުމްރާނީ ތަރައްގީ އާއި އާމްދަނީ ލިބޭނެ ކަންކަން ހިމެނޭ މަޝްރޫއެއް ފަށަން ނިންމާފައިވާ ކަމަށެވެ.\nމިނިސްޓަރު ވިދާޅުވީ ހިމާޔަތްކޮށްފައިވާ ސަރަހައްދުތަކުގައި އެކިއެކި އިންފްރާސްޓްރަކްޗާތައް ގާއިމު ކުރަން ޕްލޭން ކޮށްފައިވާ ކަމަށެވެ. އަދި އެ ތަންތަނަށް ޒިޔާރަތްކުރާ މީހުންނަށް ވިޒިޓަސް ސެންޓަރެއް ގާއިމުކުރަން ނިންމާފައިވާ ކަމަށް ވެސް ވިދާޅުވި އެވެ.\nއެންވަޔަރަމަންޓް މިނިސްޓަރު ޑރ. ހުސައިން ރަޝީދު ހަސަން --- ވަން ފޮޓޯ: މުހައްމަދު އައުޒަމް\n"އެ ތަންތަނުގައި މީހުނަށް މަޑުކޮށްލެވޭ ކަހަލަ ހިޔާވަހިކަން ގާއިމު ކުރުން ފަދަ މަސައްކަތްތައް ހިމެނޭ،" މަޖިލީހުގައި ވާހަކަ ދައްކަވަމުން ޑރ. ހުސެއިން ވިދާޅުވި އެވެ.\nމިނިސްޓަރު ވިދާޅުވީ އޭގެ އިތުރުން މުޅި ސަރަހައްދު ހިމާޔަތްކޮށް ރައްކާތެރި ކުރެވޭ ގޮތަށް މަގުތައް ހަދާނެ ކަމަށެވެ.\nމިސަރުކާރުގެ ފުރަތަމަ ދެ އަހަރު ތެރޭގައި ތިމާވެށި ހިމާޔަތް ކުރަން ގިނަ މަސައްކަތްތަކެއް މިވަނީ ކޮށްފަ އެވެ. އޭގެ ތެރެއިން ރާއްޖޭގެ އެކި ހިސާބުތަކުން އެތައް ސަރަހައްދެއް ހިމާޔަތް ކުރުން ހިމެނެ އެވެ. އެ ސިލްސިލާއަށް ލިބުނު އެންމެ ބޮޑު ކުރިއެރުމަކީ އައްޑު އާއި ފުވައްމުލަށް ޔުނެސްކޯގެ ބަޔޮސްފިއާ ރިޒާވުގެ ގޮތުގައި ކަނޑައެޅުމެވެ. ފާއިތުވި ދިގު މުއްދަތަށް ބަލާއިރު ޕްލޭނެއް އޮވެގެން އެންމެ ގިނަ ސަރަހައްދުތައް މި ގޮތަށް ހިމާޔަތް ކުރެވޭ މިއީ ފުރަތަމަ ފަހަރެވެ.\nގުޅޭ ޓެގު ރައީސް އިބްރާހިމް މުހައްމަދު ސޯލިހު ތިމާވެށި އެންވަޔަރަންމަންޓް މިނިސްޓަރު އޮފީސް މާހައުލު ރަށްގިރުން މޫދު


iPhone9ufeddheytho balanee | Mihaaru\nއައިފޯން9ނުވަތަ އައިފޯން އެސްއީ2 އެޕަލް އިން ނެރެނީ ވިޔަފާރި ނަފާ އިތުރުކުރުމަށް\nއެޕަލް އިން އައިފޯން9އުފެއްދޭތޯ ބަލަނީ\n04 ފެބުރުއަރީ 2020 - 07:09\nއެޕަލް އިން މި އަހަރު ކުރީކޮޅު، ބެލެވޭ ގޮތުގައި، މާޗު މަހު ހަފުލާއެއް ބާއްވާނެ އެވެ. އެއީ "އައިފޯން އެސްއީ 2" ތައާރުފުކުރުމަށެވެ. އައިފޯން އެސްއީ2ގެ ބަދަލުގައި، މި ފޯނަށް "އައިފޯން 9"ގެ ނަމުން ނަން ކިޔުމަށް ނިންމާފައި ވާ ކަމަށް ވެސް ބުނެވެ އެވެ.\nއައިފޯނުން ލިބޭ ފައިދާ އިތުރުކުރުމަށް އެޕަލް އިން ކުރިހާ މަސައްކަތަކުން ވެސް، ފައިދާއެއް ނުކުރާތާ ވަނީ އަހަރުތަކެއް ވެފަ އެވެ. ސަބަބު ހޯދަމުން ގޮސް އެޕަލް އަށް މިހާރު ޖެހިފައި ވަނީ "ހޯމް ބަޓަން" އަލުން ގެންނާނެ ގޮތްތަކެއް ފަހިކުރަންޖެހިފަ އެވެ. "އައިފޯން އެސްއީ 2" މި މަންޒަރުގެ ތެރެ އަށް ވަންނަނީ މި ހިސާބުންނެވެ.\nއެޕަލް އިން "އައިފޯން އެސްއީ" އުފައްދާފައި ވަނީ މެދުފަންތި އަށެވެ. މިއީ ތަފާސްހިސާބުތަކުން ދައްކާ ގޮތުގައި، އައިފޯން އެންމެ ގިނައިން ބޭނުންުރާ އާބާދީ އެވެ. މާކެޓް ހިއްސާގައި އާބާދީ އިތުވުމަކީ ކުންފުންޏަށް ފައިދާ އިތުވާ މައިގަނޑު ސަބަބެވެ.\nއައިފޯނަށް ހޯމް ބަޓަން އަކީ ވެސް އައިފޯނުގައި ތާއަބަދަށް އިންނަން ޖެހޭ ފީޗާއެއް ކަމަށް ގިނަ ބަޔަކު ގަބޫލުކުރެ އެވެ. އައިފޯން9ގައި ހޯމް ބަޓަން ހިމަނަނީ، މި ކަމަށް އެދި ތިބި މާކެޓުން ފައިދާ އިތުރުކުރުމަށެވެ.\nއައިފޯން9އަންނާނީ ކޮންކޮން ބާރުތަކަކާ އެކު ކަމެއް އަދި ނޭނގެ އެވެ. އިންޓަނެޓަށް ފޭދިފައި ހުރި ރިޕޯޓްތައް ބުނާ ގޮތުގައި، ބޭނުން ބޮޑުވާނެ ކަމަށް ބަލައި، އައިފޯން9ގިނަ އަދަދަކަށް އުފައްދަން އެޕަލް އިން ވަނީ ނިންމާފަ އެވެ.


ފެނާއި ނަރުދަމާގެ ދާއިރާއިން ކޯސްތައް ފަރުމާކުރުމަށް، މިނިސްޓްރީ އޮފް އެންވަރަޔަރަންމަންޓާއި މޯލްޑިވްސް އިންސްޓިޓިޔުޓް އޮފް ޓެކްނޮލޮޖީ(އެމް.އައި.ޓީ) އާއި މެދު އެއްބަސްވުމުގައި ސޮއިކޮށްފިއެވެ. މި އެއްބަސްވުމުގައި މިނިސްޓްރީގެ ފަރާތުން ސޮއިކުރެއްވީ މިނިސްޓަރ އޮފް އެންވަޔަރަންމަންޓް ޑރ. ހުސެއިން ރަޝީދު ހަސަނެވެ. އަދި އެމް.އައި.ޓީގެ ފަރާތުން ސޮއިކުރެއްވީ އެ ކުންފުނީގެ އެވެ.\nފެނާއި ނަރުދަމާގެ ދާއިރާއިން ލެވަލް3އަދި4ގެ ސެޓްފިކެޓް ކޯހަށް ބޭނުންވާ ސްޓެންޑަޑް އަދި ކޯސް މެޓީރިއަލް ތައްޔާރުކުރުމަށް ވެވުނު މި އެއްބަސްވުމުގެ ދަށުން، ތައްޔާރުކުރުމަށް ރޭވިފައިވާ ފެނާއި ނަރުދަމާގެ ދާއިރާގެ ކޯސްތަކަކީ؛ ޕްލަމިންގ، ސްވަރޭޖް ސިސްޓަމް އޮޕަރޭޝަންސް އެންޑް މެއިންޓެނެންސް، ވޯޓާ ސިސްޓަމް އޮޕަރޭޝަންސް އެންޑް މެއިންޓެނެންސް އަދި ފެން ޓެސްޓްކުރާ ލެބޯޓްރީ ޓެކްނީޝަންސް އެވެ.\nމި މަސައްކަތް ކުރިއަށްދާނީ މިނިސްޓްރީ އޮފް އެންވަޔަރަންމަނަޓާއި ޓެކްނިކަލް އެންޑް ވޮކޭޝަނަލް އެޑިއުކޭޝަން އެންޑް ޓްރެއިނިންގ އޮތޯރިޓީ (ޓިވެޓް) އާއި ގުޅިގެންނެވެ. މިކޯސްތަކަކީ މޯލްޑިވްސް ކޮލިފިކޭޝަން އޮތޯރިޓީގެ މިންގަނޑުތަކާއި އެއްގޮތަށް ފަރުމާކުރެވޭ ކޯސްތަކެއްކަމަށްވުމުން، މިއީ މިދާއިރާގައި މަސައްކަތްކުރާ ފަރާތްތަކުގެ ހުނަރާއި ފަންނީ ގާބިލުކަން އިތުރުކުރުމަށް ލިބޭ ފުރުސަތަކަށް ވެގެންދާނެއެވެ.\nމި އެއްބަސްވުމުގެ ދަށުން ކޯސްތަކުގެ ސްޓޭންޑަރޑް އެކުލަވާލައި، ކޯސް މެޓީރިއަލްއަސް ތައްޔާރުކުރެވިގެން ދާނެއެވެ. އަދި މި ކޯސްތައް އެކުލަވާލުމަށްފަހު، ފެނާއި ނަރުދަމާގެ ޔޫޓިލިޓީ ޚިދުމަތްދޭ ރަށްތަކަށް މަތީގައި ދެންނެވިފައިވާ ފެނާއި ނަރުދަމާގެ ތަމްރީން ޕްރޮގްރާމްތަކުގައި ބައިވެރިވުމުގެ ފުރުސަތު ހުޅުވާލެވޭނެއެވެ.


HRCM ah Muna ayyan kuran ruhun dheefi\nރައްޔިތުންގެ މަޖިލީހުގެ ޖަލްސާއެއްގައި މެންބަރުން ބައިވެރިވެވަޑައިގަންނަވަނީ. -- ފޮޓޯ: މަޖިލިސް\nހިއުމަން ރައިޓްސް ކޮމިޝަން (އެޗްއާރުސީއެމް)ގެ ހުސްވެފައިވާ މެންބަރުކަމުގެ މަގާމަށް މަރިޔަމް މުނާ އައްޔަނުކުރަން ރައްޔިތުންގެ މަޖިލީހުން މިއަދު ރުހުން ދީފި އެވެ.\nހުސްވެފައިވާ މެންބަރެއްގެ މަގާމަށް ބޭފުޅަކު އައްޔަންކުރެއްވުމަށްޓަކައި ރައީސުލްޖުމްހޫރިއްޔާ މަޖިލީހަށް ފޮނުއްވާފައިވަނީ ތިން ބޭފުޅެއްގެ ނަމެވެ.\nނަމަވެސް، މަޖިލީހުގެ ހިއުމަން ރައިޓްސް އެންޑް ޖެންޑާ ކޮމިޓީން އެ ނަންތައް ދިރާސާކުރެއްވުމަށްފަހު މިއަދު ތަޅުމަށް އިއްވި ރިޕޯޓުގައި ބުނެފައިވަނީ، އެ ކޮމިޝަނުގެ މެންބަރުކަމަށް ކުރިމަތިލެއްވި ބޭފުޅުންގެ ތެރެއިން، ތައުލީމާއި ތަޖުރިބާއަށް ބަލާއިރު، އެ މަގާމަށް އެންމެ އެކަށީގެންވާ ބޭފުޅަކީ މުނާ ކަމަށް ކޮމިޓީން ކަނޑައަޅާފައިވާ ކަމަށެވެ.\nމުނާއަކީ ބިޒްނަސް އެޑްމިނިސްޓްރޭޝަން ދާއިރާއިން މާސްޓާސް ހާސިލުކޮށްފައިވާ ބޭފުޅެކެވެ. އޭނާ އަކީ މެނޭޖްމެންޓް ދާއިރާއާއި ކަމާ ގުޅުންހުރި ދާއިރާތަކުން ރާއްޖެއިންނާއި ރާއްޖެއިން ބޭރު ގައުމުތަކުން އެކަށީގެންވާ މިންވަރެއްގެ ތަމްރީނުތަކެއް ލިބިފައިވާ ފަރާތެއްކަމަށް ކޮމިޓީ ރިޕޯޓުގައި ފާހަގަކޮށްފައިވެ އެވެ.\nއަދި އޭނާ ވަނީ ވަޒީފާއާބެހޭ ޓްރައިބިއުނަލްގެ މެމްބަރު ކަމާއި ނޭޝަނަލް ސެކިއުރިޓީގެ ޕަރމަނަންޓް ސެކެރެޓަރީ ކަމާއި ޕޮލިސް އިންޓަގްރިޓީ ކޮމިޝަނުގެ އޮޕަރޭޝަންސް ޑިރެކްޓަރުގެ މަގާމު ވެސް އަދާކުރައްވާފަ އެވެ.\nއެއާއެކު ކޮމިޓީގެ ހުށަހެޅުމާ އެއް ގޮތަށް އެޗްއާރުސީއެމަށް މުނާ އައްޔަނުކުރަން މަޖިލީހުން ފާސްކޮށްފައިވަނީ އެކަމަށް ނެގި ވޯޓުގައި ބައިވެރިވެވަޑައިގެންނެވި 67 މެންބަރުންގެ އިއްތިފާގުންނެވެ.\nމިދިއަ ސެޕްޓެމްބަރު މަހު ވެސް މަޖިލީހުގެ ރުހުމާއެކު އެ ކޮމިޝަނަށް ތިން މެންބަރަކު ވަނީ އައްޔަނުކުރައްވައިފަ އެވެ.\nމިގޮތުން، އައްޔަންކުރެއްވި ތިން ބޭފުޅުންނަކީ އާމިނަތު ޝިފާއަތު އަބްދުއްރައްޒާގާއި، މުއުމިނާ ވަހީދު އަދި ޑރ. އަހްމަދު އަދުހަމް އަބްދުﷲ އެވެ.\nއެމްޑީޕީ ރައްޔިތުންގެ މަޖިލިސް އެޗްއާރްސީއެމް\nއެޗްއާރްސީއެމްގެ ގައިޑްލައިނާ ދެކޮޅު ގަރާރު ބަލައިގެންފި


SunOnline: Arizona in ves Biden kureegai\nއެރިޒޯނާއިންވެސް ބައިޑެން ކުރީގައި\nމުހައްމަދު އައުޒަމް 14 Nov 2020, 10:12\nއެެމެރިކާގެ ރިޔާސީ އިންތިހާބްގައި އެރިޒޯނާ ސްޓޭޓުވެސް ޑިމޮކެރެޓިކް ކެންޑިޑޭޓް ޖޯ ބައިޑެން ކާމިޔާބުކުރާނެކަމަސް ބެލެެވެން ފަށައިފިއެވެ.\nއެއާއެކު އެމެރިކާގެ ރައީސް ޑޮނަލްޑް ޓްރަމްޕްއަށް ދެން އިންތިހާބު ކާމިޔާބު ނުކުރެވޭނެކަން މިހާރު ވަނީ ކަށަވަރުވެފައެވެ.\nޖޯ ކުރީގައި އުޅުއްވި ނަމަވެސް ޓްރަމްޕް ދަނީ ނަތީޖާ ގަބޫލްކުރައްވަން ދެކޮޅު ހައްދަވަމުންނެވެ.\nބައިޑެން އެރިޒޯނާ ކާމިޔާބުކުރައްވާނެކަމަށް މިހާރު ގާތް ގަނޑަކަށް ކަށަވަރުވެފައިވާއިރު ފާއިތުވި 70 އަހަރު އެެ ސްޓޭޓްއަކީ ރިޕަބްލިކަން ޕާޓީން ކާމިޔާބުކޮށްފައިވާ ސްޓޭޓެކެވެ. ޑިމޮކްރެޓިކް ކެންޑިޑޭޓަކަށް އެ ސްޓޭޓް އެންމެ ފަހުން ކާމިޔާބު ކުރެެއްވުނީ އެމެރިކާގެ ކުރީގެ ރައީސް އަދި ޑިމޮކްރެޓިކް ކެންޑިޑޭޓް ހެރީ ޓްރޫމަން ވާދަކުރެއްވި އަހަރުއެވެ. އެއީ 1948 ވަނަ އަަހަރު އިންތިހާބްގައެވެ.\nސީއެންއެންއިން ބުނީ ބައިޑެންއަށް އެރިޒޯނާގެ ވޯޓުތައް ގިނަވީ އެ ސަރަހައްދުގައި ވޯޓުލާ ލެޓީނޯ ދަރިކޮޅު މީހުން އިތުރުވުމާއި، ކެލިފޯނިއާ އަދި އިލިިނޮއި ފަދަ ލިބަރަަލް ސްޓޭޓްތަކުގެ މީހުން އެރިޒޯނާއަށް ހިޖުރަކުރާލެއް އިތުރުވުން ކަމަށެވެ.\nއެމެރިކާގެ ރިޔާސީ އިންތިހާބު ކާމިޔާބުކުރަން 270 ވޯޓު ބޭނުންވާއިރު ބައިޑެން މިހާރުވެސް ވަނީ 290 އިލެކްޓޯރަލް ވޯޓު ކާމިޔާބުކުރައްވައިފައެވެ. އޭގެ ތެރޭގައި އެރިޒޯނާ ސްޓޭޓްގައި 11 އިލެކްޓޯރަލް ވޯޓު ހިމެނެއެވެ.\nޓްރަމްޕަށް މިހާތަަނަށް ކާމިޔާބުކުރެވިފައިވަނީ 217 އިލެކްޓޯރަލް ވޯޓެވެ.


ވޯޓު ލުމުގެ ކުރިން ވިސްނަންޖެހޭ ބައެއް ކަންކަން – Faanooz\nވޯޓު ލުމުގެ ކުރިން ވިސްނަންޖެހޭ ބައެއް ކަންކަން\nAugust 28, 2018 | ފާނޫޒް.ކޮމް\nމިދުވަސްވަރު ދެމީހަކު އެއްވާ ކޮންމެ ތަނެއްގައި ދެކެވޭ ވާހަކައަކީ އަންނަ ސެޕްޓެމްބަރ މަހުގެ 23 ވަނަ ދުވަހުގައި ބާއްވާ ދިވެރި ރާއްޖޭގެ ރިޔާސީ އިންތިހާބުގެ ވާހަކައެވެ. މީސް މީޑިޔާވެސް މިވަނީ އެކި އެކި ކެނޑިޑޭޓުންގެ ޕޯސްޓުތަކުން ފުރިފައެވެ. ވޯޓުހޯދަން ގެއަށް އައިސް “ސަލާންޖަހާ” މީހުންވެސް މަދެއް ނޫނެވެ.\nއެއަކު މައްސަލައެއް ނެތެވެ. ނަސީބެއް ލިބޭނީ މަސައްކަތެއް ކޮށްގެނެވެ. އެހެނަސް ކޮންމެ މީހަކުވެސް ވޯޓު ލުމުގެ ކުރިން އެތައް ކަމަކާއި މެދު ވިސްނަން ޖެހެއެވެ. ރިޔާސީ އިންތިހާބެއްގެ ވޯޓަކީ ކުޑަ ކަމެއް ނޫނެވެ. ރިޔާސީ އިންތިހާބަކީ ކުރިއަށް އޮތް ފަސް އަހަރު ދިވެހި ރާއްޖެ އާއި ހަވާލުވާނޭ ވެރިއަކު ހޮވުމެވެ. ވުމާއެކު ތާކުންތާކު ނުޖެހޭ “ކަނޑުކޮސް” މީހެއް ހޮވައިގެން ނުވާނެތާއެވެ.\nވޯޓުލުމުގެ ކުރިން ކޮންމެ މީހަކުވެސް އެ ވޯޓު ލެވެނީ އެންމެ ރަނގަޅު މީހާއަށް ކަމުގައި ބަލަން ވާނެއެވެ. އެގޮތުން ތިމާގެ އަމިއްލަ މުހުތާދުތައް ދުރަށް ޖައްސާލުމަށްފަހު ކޮންމެ މީހަކުވެސް ފައިދާ ބޮޑުވާފަދަ މެނިފެސްޓޯ އެއް ގެންގުޅުއްވާ ބޭފުޅަކަށް ވޯޓު ދެއްވުން މުހިންމެވެ.\nވޯޓަށް ކެމްޕެއިން ކުރާ ދުވަސްވަރު “ދޮގު ހަދައިގެން” ރައްޔިތުންގެ ލޮލުގައި އަނދުން އަޅުވައިގެން ވޯޓު ހޯދަން މަސައްކަތްކުރާ ކެނޑިޑޭޓުންވެސް އުޅެއެވެ. އެހެނަސް އެއިން މީހެއްގެ ދޮގު ހުވައިގައި ޖެހުމަށް ވުރެ ތަރައްގީއަށް މަސައްކަތްކުރާ މީހަކަށް ވޮޓު ލުމަކީ ހަމަ ޔަގީނުންވެސް ކޮންމެ މީހަކަށްވެސް ފައިދާވާނެ ކަމެކެވެ.\nވާނީވެސް އެހެންތާއެވެ. ދުނިޔޭގައި ކޮންމެ ޤައުމެއްވެސް ބޭނުންވަނީ ތަރައްގީވެ ކުރިއަރާ ދާށެވެ. ކުރިން އުޅުނު “މުސްކުޅި” ގޮތަށް ރުޖޫޢަ ވާކަށް ނޫނެވެ.\nވޯޓު ލުމުގެ ކުރިން ވެރިކަންކުރަން އެންމެ ޤާބިލު މީހަކީ ކާކުތޯ ބެލުންވެސް މުހިންމެވެ. އެގޮތުން އެއްވެސް ތަޖުރިބާއެއް ނެތް މީހަކަށްވުރެ ތަޖުރިބާ ހުރި މީހަކަށް ވޯޓުލުން މާ އެދެވިގެން ވެއެވެ.\nއެހެންކަމުން ކޮންމެ މީހަކުވެސް ވޯޓުލުމުގެ ކުރިން މިދެންނެވި ކަންކަމަށް ވިސްނާ، ފިކުުރުކުރުން މުހިންމެވެ. ވޯޓަކީ ކޮންމެ މިހަކަށްވެސް ލިބިގެންވާ ޙައްޤެކެވެ. ވޯޓުލާން ވާނީ ތިމާ ބޭނުން މީހާއަށެވެ.\nމިއަށްތޯ ސިޔާސީ ކޮޅަކަށް ޖެހީފަ.. އެއަށްވަރަށް ނުޖެހޭށޭ ބުނޫމަވެސް.. ހޭޓް ޔޫ ފާނޫޒް


Magumathin CV bahaigen 100 ah vure gina vazeefaa\nފޯކްލިފްޓް އޮޕަރޭޓަރެއްގެ ގޮތުގައި މަސައްކަތް ކުރަމުން އައި އެމެރިކާ ރައްޔިތެއްކަމުގައިވާ ޕެޓްރިކް ހޯގްލަންޑް، 30 ވަޒީފާ ގެއްލުމުން އާ ވަޒީފާއެއް ހޯދުމަށް މަސައްކަތް ކުރީ ތަފާތު ގޮތަކަށެވެ.\nއެމެރިކާގެ ފީނިކްސްގައި ދިރިއުޅޭ ޕެޓްރިކް ވަޒީފާއެއް ހޯދުމަށް އޭނާގެ ސީވީގެ 200 ކޮޕީ ނަގައިގެން ޓްރެފިކް ބާރުބޮނޑި ހަތަރު އަނގޮޅިތަކުގައި ގަދަ ހޫނުގައި ސީވީ ބެހީ އެވެ. ޕެޓްރިކް ބުނިގޮތުގައި މިކަން ކުރުމަށް މެދުވެރިވީ އޭނާ ވަޒީފާ ގެއްލުނުތާ މަހެއްވީއިރުވެސް އޮންލައިންކޮށާއި އަދި ވަޒީފާއަށް ހޯދުމަށް ތަފާތު އެކި އެކި އެޕްލިކޭޝަންލުމަށްފަހު ކާމިޔާބު ނުވުމުންނެވެ.\nއެއްވެސް ފަރާތަކުން ޖަވާބެއް ނުލިބުމުގެ ސަބަބުން ޕެޓްރިކް ވަޒީފާއެއް ހޯދުމަށް ތަފާތު ގޮތަކަށް މަސައްކަތް ކުރީކަމުގައި އޭނާ ބުނެފައިވެ އެވެ. މިގޮތުން ތިން ދުވަސް ވަންދެން މަގުމަތީގައި ވަޒީފާ ގެއްލިގެން ވަޒީފާއެއް ހޯދުމަށް ބޭނުންވާކަމަށް ބޯޑެއް ހިފައިގެން ހުރެ އޭނާ ސީވީ ބެހީ އެވެ.\nމިގޮތަށް ސީވީ ބެހުމަށްފަހު ޕެޓްރިކަށް ކާމިޔާބު ލިބުނީ ޕަބްލިކް ރިލޭޝަންސްގައި މަސައްކަތް ކުރާ މެލިސާ ޑިޖަންފިލިޕޯއާއި ބައްދަލުވުމުންނެވެ. މެލިސާ ބުނިގޮތުގައި ގަަދައަވީގައި މަސައްކަތެއް ހޯދުމަށް ޕެޓްރިކް މަސައްކަތްކުރި މަންޒަރު ފެނުމުން އޭނާގެ ކުންފުނިން ވަޒީފާއެއް ހަމަޖައްސައިދިނުމަށް ސީވީ ހޯދީކަމަށެވެ. އެހެންނަމަވެސް މާކެޓިންގް އަދި ޕަބްލިކް ރިލޭޝަންސްގެ ތަޖުރިބާ ނެތުމުން ސޯޝަލް މީޑިއާގައި ޕެޓްރިކްގެ ސީވީ އާއި ފޮޓޯ ހިއްސާ ކުރީ އެވެ.\nސޯޝަލް މީޑީއާގައި ވައިރަލްވި މި ޕޯސްޓާއި އެކު ޕެޓްރިކަށް 100 އެތައް ވަޒީފާގެ ފުރުސަތު ލިބުނެވެ. އަދި އޭނާވަނީ ކޮންކްރީޓް މަސައްކަތް ކުރާ ކުންފުންޏެއްގައި މަސައްކަތް ފަށާފަ އެވެ. ޒުވާން ބައްޕައެއް ކަމުގައިވާ ޕެޓްރިކް ވަނީ މެލިސާ އޭނާއަށް ވަޒީފާއެއް ހޯދުމަށް އެހީތެރިވުމުން ވަރަށް ބޮޑަށް ޝުކުރު އަދާކޮށްފަ އެވެ.


ތިމާއަށް ހިނގަން ދަސްކޮށްދިން މައިމީހާ ގެއިން ނެރެލީ އެމައިމީހާއަށް ހިނގަން ދަތިވުމުން\nއާރޓިކަލްކިޔުމަށް ހޭދަވާނެކަމަށް ބެލެވެނީ :4މިނެޓް, 54 ސިކުންތު\nމައިންނަކީ ކިހާ މާތް، ކިހާ މުހިންމު ބައެއްކަން ގިނަ މީހުންނަށް އެނގެނީ އެމީހުންގެ މައިންނާއިއެކު ރީތިހެންހީވާ ފޮޓޯއެއް ނަގާލާ ސޯޝަލް މީޑިއާގައި އެފޮޓޯ ޕޯސްޓު ކޮށްލަން ބޭނުންވުމުން އެކަންޏެވެ.\nމައިންނަށް ވަގުތުދީ، އެމީހުންނަށް އަޅާލާ، އަހަރުމެންނަށްޓަކައި އެމީހުންވީ ފަދައިން އެމީހުންނަށްޓަކައި އަހަރުމެންވެސްވެ، އެމީހުން ދެކެ ހަގީގަތުގައިވެސް ލޯބިވަނީ މަދު ދަރިންނެވެ. މިއީ ވަރަށް ވެސް ހިތާމަހުރި ކަމެކެވެ.\nޚާއްސަކޮށް މައިންބަފައިންގެ އުމުރުން ދުވަސްވެއްޖެނަމަ، އެމީހުންނާއިހެދި އުނދަގޫ ވެގެން ބައެއް ދަރިން އުޅުމަކީ، އެފަދަ މައިންބަފައިންނަށް ދެވޭ ބޮޑު ހިތްދަތިކަމެކެވެ.\nމިއީވެސް އެފަދަ ކަންތައްގަނޑަކާއި ދިމާވި މައެކެވެ. އުމުރުން މިހާރު 70 އަހަރު ފުރިފައިވާ މިމީހާ އޭނާގެ ވާހަކަ "މިއަދުނޫހާއި" ހިއްސާކުރީ ނަން ހާމަ ނުކުރުމަށް އެދި އޭނާގެ އެހެން ދަރިއެކެވެ.\n"އަހަރެންގެ މަންމަގެ ހުރޭ ހަތަރު ދަރިން. އެއީ ދެ ފިރިހެން ދަރިންނާއި ތިން އަންހެން ދަރިން. އޭގެ ތެރެއިން ދެ ފިރިހެން ދަރިންނާއި އެމީހުންގެ އަނބިން ދިރިއުޅުނީ ރަށުގައި މަންމަގެ ގޭގައި. އަހަރެންގެ ދައްތައާއި އަހަރެން އުޅުނީ އަހަރުމެންގެ ފިރިންގެ ގޭގައި.\nމަންމައަކީހުވަފަތް އަންހެނެއް. އަހަރެންގެ ބައްޕަ ނިޔާވީ މީގެ 20 އަހަރު ކުރިން ރުކަކުން ކުރުނބައެއް ބޮލަށް ވެއްޓި، ބޮލަށް ލިބުނު ގެއްލުމެއްގައި. މަންމަ ބޮޑަށް އެކަނިވެރިވީ ބައްޕަ ނިޔާވި ފަހުން.\nއަހަރެން ދުވަހަކުވެސް ހިއެއް ނުކުރަން އަހަރެންގެ އެއްވެސް އެއްބަނޑު އެއްބަފާމީހަކު މަންމައަށް އިހާނެތި ގޮތެއް ހަދާފާނެ ކަމަކަށް. ބޭބެމެންނާ އެމީހުންގެ އަނބިން އެންމެ ފުރަތަމަ ފެށީ މަޖަލަކަށް ހަދާފައި މަންމައާއި ދިމާކުރަން. އެއީ ފަހަކަށް އައިސް މަންމައަށް އެމީހުން ދައްކާ ވާހަކަ ރަނގަޅަށް އަޑު ނުއިވި މުޅިން އެހެން އެއްޗެއް ކިޔޭތީ. ދެން މަންމައަށް މަޑުން ހިނގޭތީ އެމީހުން އެކަމާ ހިތްހަމަ ނުޖެހިގެން ވާހަކަ ދައްކަން ފެށި. ފަހަކަށް އައިސް އެމީހުންދާ އެއްވެސް ތާކަށް މަންމަ ނުގެންދޭ، ގޭގައި އެކަނިމާ އެކަނި ބައިންދާފައި ދަނީ.\nއެހެން އިންނައިރު މަންމަ ވަރަށް ބިރުގަންނަ ވާހަކަ އަހަރެން ގާތު މަންމަ ބުނި. ފާޑުފާޑު އަޑުތައް ވެސް އިވޭހެން ހީވެޔޭ ބުނި.އެހެންވެ އެމީހުން ގާތު ބުނިން މަންމައަށް ފުރޮޅުލީ ގޮނޑިއެއް ގަނެދޭންވީ ނޫންހޭ. އެއިރުން ބޭބެމެންދާތާކަށް މަންމަވެސް ގެންދެވޭނެ ނޫންހޭ.\nއެހެން ބުނުމުން އެންމެ ދޮށްޓަށް ހުންނަ ބޭބެއާއި އޭނާގެ އަންހެނުން އަހަންނާ ދިމާލަށް ވަރަށް އެއްޗެހިކި. ބުނި ތިމަންނާމެންނަށް އެވަރަކަށް ފައިސާ ނުލިބެޔޭ. ވަރަށް އަގުބޮޑު އެއްޗެކޭ އެއީ. މަންމައަށް ލިބޭ އިނާޔަތު ފައިސާއިން ގަންނަންވީ ނޫންހޭ ބުނީމަވެސް ބުނީ އެފައިސާއާއި އެއްކޮށޯ ގޭތެރޭގެ ޚަރަދުތައް ބަލަހައްޓަނީ. އޭގެއިން އިތުރު ކަމެއް ކޮށްފިނަމަ ދަތިވާނެ. ބުނި އެހެންނޫނަސް އެއީ ޑޮކްޓަރު ލިޔުމަކާ ނުލާ ލިބޭ ގޮނޑިއެއް ނޫނޭ. އޭގެ ފަހުން އެވާހަކަ އަހަރެން ނުދައްކަން.\nއެކަމަކު ދެން މަންމަ މާބޮޑަށް ބަލިވާން ފެށީ. ތެޔޮ އެޅި އެއްޗެއްސާއި ފޮނި އެއްޗެހި ނުކުވެންފެށީ. އަދި ފައިގެ ނާރުތައް ބަލިކަށިވާން ފެށުމުން ރަނގަޅަށް ނުހިނގޭތީޑޮކްޓަރު އެންގި ކޮންމެ ދުވަހަކުވެސް ކަސްރަތު ކުރަން (ފިޒިއޯތެރަޕީ ހަދަން) އެތަނަށް މަންމަ ގެންދަން.\nއާއިލާ ތެރޭގައި ޖެހުނީ އެމައްސަލަ. މަންމަ ގޮވައިގެން އެތަނަށް ދާނެ މީހަކު ނުވެގެން. ފިޒިއޯ ހަދަން މަންމަ ގެންދަން ބުނި ގަޑީއަކީ އެއެންމެންވެސް ކޮންމެވެސް ކަމެއް ކުރަންވެފައި އިން ގަޑިއެއް. މަންމަ ފިޒިއޯ ހަދަން ޖެހޭކަން އެނގުމުން ފިރިމީހާ ގާތު ބުނެފައި އެގަޑިއަށް އަހަރެން އެގެއަށް ދާންފެށިން. މަންމަގެ މޫނުމަތިން ފެންނަނީ އަބަދުވެސް މާޔޫސްކަން. އަހަރެން ގާތު ހިތްދަތިވެފަ އިނދެ ބުނޭ، ދަރިފުޅުގެ ގޭތެރޭ ކަންތައްކުރަން އުނދަގޫވާނެ ނޫންހޭ ކޮންމެ ދުވަހަކު މަންމަ ގޮވައިގެން ދާން ތިހެން އަންނަންޏާ. އެގޭ މީހުން އެއްޗެއް ނުބުނޭހޭ. އަހަރެން ބުނިން ފިރިމީހާވެސް އެއާއިލާ މީހުންވެސް މަންމަ ބަލަން ހިތްހަމަ ޖެހެޔޭ. އެކަމަކުވެސް މަންމަ ފަށަނީ ރޯން. ބުނޭ މަންމަ ކައިރީގަ ތިބި ދަރިން އުޅެނީ އެކަމަކު އުނދަގޫ ވެގެންނޭ މަންމައާއި ހެދި.\nއެހާލަތަށް ކަންތައް ދިޔައިމަ އަހަރެން ނިންމީ ބޭބެމެންނާ ވާހަކަ ދައްކަން. އަހަރެން ބުނިން މަންމަ އިންނަނީ އަބަދު ހިތުގަ ޖެހިފައޭ މިހާރު، އެއީ މަންމަގެ ސިއްޙަތަށް ވެސް ގެއްލުން ހުރި ކަމެކޭ. އެހެންވީމަ އެހެން ނުހަދާށޭ.\nއެހެން އަހަރެން ބުނީމަ އެމީހުން ބުނީ މަންމަގެ ކަންތައް ބަލަހައްޓަން އެހެންވީމަ އަހަރެން ގެންދާށޯ މަންމަ. ތިމަންނާމެންނަށް ނުބެލޭނެޔޯ. އަހަރެން ބުނިން ތިމާމެންނަށް ހިނގަން ދަސްކޮށްދިން މައިމީހާއަށް މިހާރު ރަނގަޅަށް ނުހިނގުނީމަ އެމައިމީހާ އެއްލާލަނީހޭ، އެހެން ބުނީމަ ދެވަނައަށް ހުރި ބޭބެގެ އަންހެނުން ބުނީ ފިލްމީ ޑައިލޮގު ނުޖައްސާ މަންމަ ގޮވައިގެން ދާށޯ. އެމީހުން އެހެން އެބުނީ މަންމައަށް ރަނގަޅަކަށޯ.\nއަހަރެން ބޭނުމެއް ނުވި އެގޭގަ އެންމެ ހިނދުކޮޅަކު ވެސް ދެން މަންމަ ބަހައްޓާކަށް. ފިރިމީހާވެސް ބޭނުންވީ މަންމަ އެގެއަށް ގެންދަން. އެހެންވެ އަހަރެންގެ މަންމަ މިހާރު އުޅެނީ އަހަރުމެން ކައިރީގަ. އެމީހުންގެ މައްސަލަ ކަމާބެހޭ ފަރާތްތަކަށް ހުށަނޭޅުމަށް މަންމަ އެނދުނު. އެއީ އެއްވެސް ދަރިއަކަށް ދެރަގޮތެއް ވާން މައިލަނގޮޑިއަށް ކެތް ނުވާނެތީ ކަމަށް މަންމަ ބުނި. އެހެންވެ އަހަރުމެން އެމީހުންގެ މައްސަލައެއް ނުޖައްސަން. އެގެއަށް ނުދިޔަޔަސް، މަގެއްގެ މަތިން އެމީހުންނާއި ބައްދަލު ވެއްޖެނަމަ ވާހަކަ ދައްކަން. އެއީ އަހަންނަށް އަހަރެންގެ މަންމަ ދަސްކޮށްދިން ގޮތް.\nމަންމަ ކައިރިއަށް ކޮންމެ ދެމަހުން އެއްމަހު އެއް ދުވަހު ނަމަވެސް އަހަރެންގެ ދައްތަ އާދޭ. ދައްތަ ދިރިއުޅެނީ އެހެން ރަށަކު ކަމަށްވާތީ އެގޮތަށް އާދެވެނީ. މަންމަ ބަލަން އަހަރެން ފެށިފަހުން ބޭބެމެން އައީ އެންމެ ދެ ފަހަރު. އެވެސް އަހަރެން ކައިރީގައި މަންމަ ދިރިއުޅޭތާ އެއް އަހަރު ފަހުން. އަހަރެން ޤަބޫލު ކުރާ ގޮތުގައި ބޭބެމެންނަށް އެހެން އެވީ އެމީހުންނަށް ކައިވެނި ކުރެވުނު އަންހެނުންގެ ގޮތުން"


ONE ge noosverin IGMH gai: Vashaigen huri camera thakaai fuluhunge therein fund foshi vagah negun arathakah - One Online\nވަންގެ ނޫސްވެރީން އައިޖީއެމްއެޗްގައި: ވަށައިގެން ކެމެރާ އާއި ފުލުހުން، ފަންޑުފޮށި ވަގަށްނެގުމަކީ އަރަތެއް\n29 ނޮވެމްބަރު 2021- އައިޖީއެމްއެޗުގެ މެއިން ގޭޓު ރިސެޕްޝަން، އެމްއާރް އައި ސެންޓަރާ ދިމާލުން ކަނެއްގައި ފަންޑުފޮށި ބަހައްޓާފައި-- ވަން ފޮޓޯ\nމީގެ ކުރިން އަބަދު އަޑު އިވޭ ވާހަކައަކީ އައިޖީއެމްއެޗްގެ ވޯޑުތަކުން ވައްކަން ކުރާ ވާހަކަ އެވެ. ގިނަ ފަހަރު ވައްކަން ކުރަނީ ބަލި މީހުން ބަލަހައްޓަން ގެންނަ މީހުން ކަމަށްވެއެވެ. ބައެއް ފަހަރު ބަލި މީހުންވެސް ވައްކަން ކުރާ ކަމަށް އަޑު އިވެއެވެ.\nވޯޑުތަކުގެ އެތެރޭގައި ކެމެރާ ހަރުކުރުމަކީ ޕްރައިވަސީއަށް އަސަރުކުރާނެ ކަމެކެވެ. ވޯޑު ހިމެނޭ އެހެން ސަރަހައްދުތަކުގައި ކެމެރާ ހުރެ އެވެ. އެހެންކަމުން ވޯޑުތައް ފިޔަވައި މުޅި އައިޖީއެމްއެޗް އެތެރޭގެ ހުރިހާ ތަނެއް ކަހަލަ ގޮތަކަށް ފެންނާނެހެން ކެމެރާތައް ހަރުކުރެވިފައި ހުރެ އެވެ. އެ ކެމެރާތައް ބަލައި ނުރައްކަލެއް އަތުވެދާނެތޯ އާއި ގާނޫނާ ހިލާފު އަމަލެއް އެތަނުގައި ހިނގާތޯ ބަލަން 24 ގަޑިއިރު ސެކިއުރިޓީ ބަލަހައްޓަމުން ދެއެވެ. އެކަމަށް ހާއްސަ ކޮންޓްރޯލް ރޫމަކާއި މުވައްޒަފުންވެސް ތިބެ އެވެ. އައިޖީއެމްއެޗްގެ ސެކިއުރިޓީ ބެލެހެއްޓުމުގައި ފުލުހުން ވެސް ހަރަކާތްތެރިވަމުންދެއެވެ.\nމި ހުރިހާ ކަމެއް މިހެން ހުރިއިރު، އައިޖީއެމްއެޗުގެ މެއިން ކައުންޓަރު ކުރިމަތީގައި އެންމެނަށް ފެންނާނެހެން ބަހައްޓާފައި ހުރި ދެ ފޫޓު ބައިގެ ބޮޑު ސިންގާ ފަންޑު ފޮއްޓެއް ވަގަށް ނަގައިިގެން ގެންދިޔައީ ކިހިނެއް ހެއްޔެވެ؟ މި ކަން ކުރި ވަގުން އެއްވެސް ކެމެރާ އަކަށް ނާރަނީ ހެއްޔެވެ؟ ނޫނީ މި ވަގުން ކެމެރާތަކަށް އެރި އިރު ކޮންޓްރޯލް ރޫމުގައި ޑިއުޓީގައި މީހަކު ނެތީ ހެއްޔެވެ؟ ނޫނީ ލޯމެރިފައި ތިބީ ހެއްޔެވެ؟ ނުވަތަ "އެހެންގޮތެއް" ވީ ހެއްޔެވެ؟\nމިފަދަ އެތައް ސުވާލުތަކެއްގެ ޖަވާބު ހޯދަން "ވަން" އިން ކުރި މަސައްކަތުން ބައެއް ސުވާލުތަކުގެ ޖަވާބު އައިޖީއެމްއެޗުން ވަނީ ދީފަ އެވެ. އެކަމަކު އެންމެ އެދެވޭ ގޮތަށް ޖަވާބުތައް ނުލިބުމުން "ވަން"ގެ ނޫސްވެރީން ވަނީ އަމއިްލަޔަށްވެސް އައިޖީއެމްއެޗަށް މި ފަންޑު ފޮށި ހުންނަ ތަނާއި ސެކިއުރިޓީ ހުންނަ ގޮތާއި ކަންކަން ބަލައިފަ އެވެ.\nއައިޖީއެމްއެޗުން ބުނީ އެ ހޮސްޕިޓަލުގެ ރައްކާތެރިކަން ކަށަވަރުކުރުމަށް ފުލުހުންނާ ގުޅިގެން ސެކިއުރިޓީ ބަލަހައްޓަމުން އަންނަ ކަމަށެވެ. ކޮންޓްރޯލް ރޫމުގައި ހަފުތާގެ ހުރިހާ ދުވަހަކު 24 ގަޑިއިރު މީހުން ތިބޭނެ ކަމަށާއި ވަގަށް ނެގި ރޭގައިވެސް ޑިއުޓީގައި މީހުން ތިބޭނެ ކަމަށެވެ. ނަމަވެސް ފަންޑު ފޮށިި ވަގަށް ނަގައިގެން ދިޔަ ކަމުގެ ހިލަމެއް އެތަނުގައި ތިބި ބަޔަކަށް ނުވީ ކީއްވެތޯ ކުރި ސުވާލަކަށް ޖަވާބެއް ލިބޭނެ ގޮތެއް ނުވި އެވެ.\n1 މެއި 2020، މާލެ، އިންދިރާ ގާދީ މެމޯރިއަލް ހޮސްޕިޓަލް (އައިޖީއެމްއެޗް) އެމަޖެންސީ ފަޅީގައި މަގުމަތީގައި ހުންނަ ފުލުހުންގެ ޕޯސްޓު-- ވަން ފޮޓޯ: މުހައްމަދު ހައްޔާން\nއެއްބަޔަކު ބުނާ ގޮތުން ނަމަ ފަންޑު ފޮށި ވަގަށް ނެގުމަށްފަހު، އެ ފޮށިި ބަހައްޓާފައި ހުންނަ ސަރަހައްދާ މާދުރު ނޫން ހިސާބެއްގައި ހުންނަ ބޭސް އަޅާ ކޮޓަރި ބަރި ހުންނަތާ ދޮރު މަތީގައި ހުރި ފާހާނަ ބަރީގައި އެ ފޮށި ބަހައްޓައި މަތާލައިގެން ފޮށީގެ މަތިގަނޑު ނަގައިގެން އޭގައި ހުރި ފައިސާތައް ވަގަށް ނެގީ ކަމަށް ބެލެވެއެވެ. އަނެއް ބަޔަކު ބުނީ ފަންޑު ފޮށި ނެގި ބަޔަކު އެ ފޮށި ހިފައިގެން ނުކުމެގެން ދިޔައީ ކަމަށެވެ. ނަމަވެސް މިކަން އެެއްވެސް އިދާރާއަކުން ކަށަވަރުކޮށެއް ނުދެ އެވެ. ފަންޑު ފޮށި ފާހާނާ ތެރޭގައި ހުރިކަންވެސް ނުވަތަ ނެތްކަންވެސް ޔަގީންކޮށެއް ނުދެ އެވެ. ފުލުހުންގެ ޖަވާބަކަށް ވީ މައްސަލަ އަންނަނީ ތަހުގީގު ކުރަމުން ކަމަށެވެ.\n"ވަން"ގެ ނޫސްވެރިން އަމިއްލަ އަށް ހޮސްޕިޓަލަށް ގޮސް ބަލައި ދިރާސާ ކުރުމުން އެނގޭ ގޮތުގައި، ހޮސްޕިޓަލްގެ މެއިން ގޭޓު ކުރިމަތީގައި ދެ ފުލުހުން ތިބެއެވެ. މީގެ ކުރިން އައިޖީއެމްއެޗުގެ މިސްކިތް ހުންނަ ފަޅި، (އުތުރުފަޅި)ގައި ހުންނަ ދޮރުން އާންމުންނަށާއި އެތަނުގެ މުވައްޒަފުންނަށް ވަދެވުނު ނަމަވެސް މިހާރު އެ ދޮރުން އެއްވެސް ބަޔަކަށް ނުވަދެވެ އެވެ. އެކަން އައިޖީއެމްޗުންވެސް ވަނީ ޔަގީންކޮށްދީފަ އެވެ. މިއީ އައިޖީއެމްއެޗުގައި ފުލުހުން ސެކިއުރިިޓީ ބަލަހައްޓަން ނުތިބޭ ހަމައެކަނި ދޮރެވެ. ދެން ހުރީ އިމަޖެންސީ ފަޅި އެވެ. އެ ފަޅީން އެންމެ ފުރަތަމަ ވަންނައިރު ފުލުހުންގެ ޕޯސްޓެއް ބުރުޒު މަގަށްވާ ގޮތަށް މަގުމަތީގައިވެސް ހުރެ އެވެ. އެތެރެއަށް ވަންނަ އިރު ސެކިއުރިޓީ ކެމެރާ ބެލޭނެ ގޮތަށް ހުރި ފުލުހުން ކޮންޓްރޯލް ކުރާ ބޮޑު ރޫމެއްވެސް ހުއްޓެވެ. އެތަނުން އައިޖީއެމްއެޗުގެ މެއިން ގޭޓު ރިސެޕްޝަނުން ފެށިގެން މުޅި އައިޖީއެމްއެޗުގައި ކެމެރާ ހަރުކޮށްފައި ހުރި ހުރިހާ ހިސާބެއް ރީއްޗަށް ފެންނަން ހުއްޓެވެ. ފަންޑު ފޮށި ހުރިތަންވެސް ރީއްޗަށް ފެންނަން ހުއްޓެވެ. އެވަގުތުވެސް އެތަނުގައި ތިން ހަތަރު ފުލުހުންނާއި ކުލަ ހެދުމުގައި ތިބި ބަޔަކުވެސް ތިއްބެވެ. ނަމަވެސް މިއީ އައިޖީއެމްއެޗުގެ މުވައްޒަފުން ކަމެއް ފުލުހުން ކަމެއް ޔަގީނެއް ނޫނެވެ.\nފުލުހުން ސެކިއުރިޓީ ބަލަހައްޓަމުން އަންނަ އެހެން ދެ ދިމާލެއްވެސް ހުއްޓެވެ. އެއީ ކެންޓީނު ފަޅިން ވޯޑަށް ވަންނަތާ ދޮރުމަތީގައްޔާއި އިމަޖެންސީ ދޮރު ކުރިމައްޗެވެ. މި ފުލުހުންގެ ޑިއުޓީގެ ތެރޭގައި ސެކިއުރިޓީ ބެލެހެއްޓުން ހިމެނޭ ނަމަ، ފަންޑު ފޮށި ހިފައިގެން ފަސޭހައިން ދެވޭނެ ގޮތެއް ފެންނާކަށް ނެތެވެ.\nސެކިއުރިޓި ބަލަހައްޓާ ފުލުހުންގެ ދައުރަކީ އެތަނުގެ ސެކިއުރިޓި ބެލެހެއްޓުން އެކަންޏެއް ނޫނެވެ. ތަނަށް ވައްދާ ޝައްކު ކުރެވޭ ނުވަތަ ހޮސްޕިޓަލުގައި ޝައްކު ކުރެވޭ ގޮތަށް އުޅޭ މީހުންނާއި ހޮސްޕިޓަލުގައި އަޑުގަދަކޮށް މާރާމާރީ ހިންގުން ފަދަ ކަންކަން ހުއްޓުވަންވެސް ޖެހެ އެވެ. އެހެން ކަމަށް ވާނަމަ ފަންޑު ފޮށި ހިފައިގެން ވަގުންނަށް ދާން ފުރުސަތު ލިބުނީ ކޮން ގޮތަކުން ކަމާމެދުވެސް ސުވާލު އުފެދެ އެވެ.\nއައިޖީއެމްއެޗަކީ 24 ގަޑިއިރު ހިދުމަތް ދޭ ތަނަކަށް ވެފައި މެއިން ކައުންޓަރުގައި އަބަދުވެސް ޑިއުޓީގައި މީހަކު އިނދެއެވެ. އެތަނުގައި ޑިއުޓީގައި މީހަކު ހުރެއްޖެ ނަމަ ފަންޑުފޮށި ގެންދާތަން އެމީހަކަށް މާ ރީއްޗަށް ވެސް އަސްލު ފެންނާން ޖެހޭނެއެވެ. އައިޖީއެމްއެޗުން ބުނީ ފަންޑު ފޮށި ވަގަށް ނެގި ރޭވެސް މީހުން ޑިއުޓީގައި ތިބި ކަމަށެވެ. އެކަމަކު ދެން އުފެދޭ ސުވާލަކީ އެރޭ ޑިއުޓި ޝެޑިއުލްގައި ހިމެނި މީހާ ޑިިއުޓީގައި އިންތޯ ނޫނީ އޭނާ އެރޭ ގޮނޑީގައި އިނދެ ނިދީތޯ ނުވަތަ ޑިއުޓީގައި ނެތީތޯ އެވެ؟ މިކަމާ ސުވާލު ކުރުމުން އައިޖީއެމްއެޗަކުން ޖަވާބެއް ނުދެ އެވެ.\nމީގެ ކުރިންވެސް އައިޖީއެމްއެޗުގައި ބަހައްޓާފައި ހުރި ފަންޑު ފޮއްޓެއް ވަގަށް ނެގި އެވެ. އެކަމަކު އޭގެ ފަހުން ސެކިއުރިޓީ ހައި ކުރި ކަމަށް އެ ހޮސްޕިޓަލުން މީގެ ކުރިން ވަނީ ބުނެފަ އެވެ.\nއައިޖީއެމްއެޗުގެ ދެ ސަރަހައްދެއްގައި ފަންޑު ފޮށި ބަހައްޓާފައި ހުރެ އެވެ. މިއީ ހެލްތު މިނިސްޓްރީން "ހެލްތު ޓްރަސްޓް" ފަންޑަށް ފައިސާ ހޯދުމަށް ބަހައްޓާފައި ހުންނަ ފޮށްޓެކެވެ. މި ފޮށްޓަކީ ހޮސްޕިޓަލުން ބޭރު ކުރާ އެއްޗެއް ނޫނެވެ. އައިޖީއެމްއެޗުން ބުނީ ކޮންމެ ހަތަރެއް ނުވަތަ ފަސް މަހަކުން ހެލްތު މިނިސްޓްރީން އެ ފަންޑު ފޮށިގައި ހުންނަ ފައިސާ ބަލައި އަންނަ ކަމަށާއި މި ފައިސާ ހަވާލު ކުރަނީ އެ ހޮސްޕިޓަލުގެ ފައިނޭންސް ޑިޕާޓްމަންޓުން ގުނާފައި ކަމަށެވެ.\nވަގުން ސީސީޓީވީ ކެމެރާ އަށް އަރާފައިވާކަން އައިޖީއެމްއެޗުން ޔަގީން ކޮށްދިންނަމަވެސް މި ފުޓޭޖުތައް ފުލުހުންނަށް ލިބުނުކަން ނުވަތަ ނޫންކަންވެސް ޔަގީންކޮށެއް ނުދިނެވެ. ފުލުހުން މިކަމަށްވެސް ދިނީ ހަމަ އެއް ޖަވާބެކެވެ. އެއީ މައްސަލަ ތަހުގީގުކުރަމުން އަންނަ ވާހަކަ އެވެ.\nމި ދައްކަނީ ރާއްޖޭގެ އެންމެ ބޮޑު ހޮސްޕިޓަލުގެ ވާހަކަ އެވެ. މުޅި ހޮސްޕިޓަލުގައި ސެކިއުރިޓީ ކެމެރާ ހުރި ތަނެއްގެ ވާހަކަ އެވެ. ވަށައިގެން ފުލުހުން ތިބި ތަނެއްގެ ވާހަކަ އެވެ. 24 ގަޑިއިރު ކޮންޓްރޯލު ރޫމަކުން ސެކިއުރިޓީ ބަލަމުން އަންނަ ތަނެއްގެ ވާހަކަ އެވެ. 24 ގަޑިއިރު ޑިއުޓީގައި މުވައްޒަފުން ތިބޭ ކައުންޓަރެއްގެ ސީދާ ކުރިމަތީގައި ހުރި ބޮޑު ސިންގާ ފަންޑު ފޮށްޓެއްގެ ވާހަކަ އެވެ.\nމި ވަރު އެއްޗެއް ވަގަށް ނަގައިގެން ދިއުމަކީ ފަސޭހަ ކަމެއް ކަމަށް ގަބޫލު ކުރެވޭނެ އެއްވެސް ހަމައެއް ނެތެވެ. ވަށައިގެން ހުރި ސެކިއުރިޓީގެ ހުރިހާ ކަމަކުން ރެކިގެން މި ފޮށި ގެންދެވޭނީ ފިސާރި "އެނގޭ" ބަޔަކަށް ކަމަށް ބުނެވޭނެ ފުރުސަތު އެބަ އޮތެވެ. އެ ބަޔަކު ބުނަނީ މިއީ ހޮސްޕިޓަލުގެ ބަޔަކާ ނުވަތަ ސެކިއުރިޓީ ބަލަހައްޓަން ތިބި ބަޔަކާ ގުޅިގެން ނޫނީ ނުކުރެވޭ ފަދަ ބޮޑު ކަމެއް ކަމަށެވެ. އަދި މި ކަމަކީ ރައްޔިތުންގެ ސަލާމަތާއި ރައްކާތެރިކަން ހުރި މިންވަރު ދައްކައިދޭ ކަމެއް ކަމަށާއި މިކަމާ މެދު ފުލުހުން ބަސް ބުނުން ލަސްވެއްޖެ ކަމަށެވެ.\nފަންޑު ފޮށި ވަގަށް ނެގުމާ ގުޅިގެން އިތުރު ފަންޑު ފޮއްޓެއް މިހާރު ބަހައްޓާފައިވާއިރު އެ ފަންޑު ފޮށި ހުރީ، ކުރިން ފަންޑުފޮށި ހުރި ދިމާ ފާރުގައި ހަރުކޮށްފަ އެވެ. އެކަމަކު ކުރީގެ ފަންޑުފޮށި ގެއްލުން މިއޮތީ އަރަތަކަށް ވެފަ އެވެ. މިހާ ހިސާބަށް ކަންތައްތައް ދިއުމުން، އައިޖީއެމްއެޗްގައި އޮންނަ ބަލި މީހަކު ވަގަށް ނަގައިގެން ގެންދިޔަސް ސެކިއުރިޓީއަށް ނުވަތަ ބަލަހައްޓަން ތިބޭ ބަޔަކަށް އެނގޭނެތޯ މީހުން އަންނަނީ ސުވާލު އުފައްދަމުންނެވެ.\nގުޅޭ ޓެގު ޕޮލިސް ވައްކަމާއި ފޭރުން އައިޖީއެމްއެޗް


TC dhookkoh Dhaadhu Maziya ah | Mihaaru\nނާއިޒު ހަސަން (ދާދު): އަންނަ ސީޒަނުގައި ފެންނާނީ މާޒިޔާ އިން.-- ފޮޓޯ: ނިޝާން އަލީ/ މިހާރު\n30 ޑިސެމްބަރ 2017 - 15:20 12 comments\nދާދު މިއަދު މާޒިޔާއާ އެކު އެއް އަހަރު ދުވަހުގެ އެއްބަސްވުމެއްގައި ސޮއިކުރިއިރު، އޭނާގެ އެއްބަސްވުން އާ ކުރަން ޓީސީން ވެސް މަސައްކަތްކުރި އެވެ. އަދި މި ސީޒަނުގެ އެންމެ ކާމިޔާބު ކްލަބް ނިއު ރޭޑިއަންޓުން ވެސް ދާދު ގެންނަން ބޭނުންވި އެވެ.\nދާދު ނެތްތަނަށް ޓީސީން ހޯދި ކުޅުންތެރިޔަކީ މިދިޔަ ސީޒަނުގައި ށ. މިލަންދޫ އަށް މޮޅު ކުޅުމެއް ދެއްކި ކުޅުންތެރިޔާ ބ. އޭދަފުއްޓަށް އުފަން އިޝާން އިބްރާހިމް (ސައްޓު) އެވެ.\nމާޒިޔާ އަށް ސޮއިކުރުމަށް ފަހު ދާދު ބުނީ އެ ޓީމާ ގުޅުމަކީ ލިބުނު ހިތްހަމަ ޖެހުމެއް ކަމަށެވެ.\n"މާޒިޔާއާ ގުޅުމުން ވަރަށް އުފާވޭ. އުއްމީދަކީ މާޒިޔާގެ ޓާގެޓަށް އަންނަ އަހަރު ދާން އެހީވެދެވޭނެކަމަށް. މާޒިޔާ އަކީ ވަރަށް ރަނގަޅު ކްލަބެއް. ވަރަށް ރަނގަޅު މެނޭޖްމަންޓެއް ވެސް އޮތް ޓީމެއް،" ދާދު ބުންޏެވެ.\nމާޒިޔާގެ ޗެއާމަން އަހުމަދު ސާޖިދު ބުނީ ދާދު އަކީ ރާއްޖޭގެ ފުޓްބޯޅައިގައި އެންމެ އުޖާލާ މުސްތަގުބަލެއް އޮތް ކުޅުންތެރިޔާ ކަމަށާއި އޭނާ މާޒިޔާއާ ގުޅުމަކީ ކްލަބަށް ވެސް ލިބުނު ހިތްހަމަ ޖެހުމެއް ކަމަށެވެ.\nމި އަހަރު އެސްޓީއޯ މާލޭ ލީގު ކާމިޔާބުކުރި މާޒިޔާ އިން ދާދު ސޮއިކުރިއިރު، އެ ޓީމުގެ ބައެއް ކުޅުންތެރިންވަނީ ކްލަބާ އެކު ހަދާފައިވާ އެއްބަސްވުން އާ ކޮށްފަ އެވެ. އޭގެ ތެރޭގައި ހުނަރުވެރި މިޑްފީލްޑަރު މުހައްމަދު އިރުފާން (އިރޭ)، މޫސާ ޔާމިން (ޔާމްބެ) އަދި ޑިފެންޑަރު ސަމޫހު އަލީ (ސަމުއްޓެ) ހިމެނެ އެވެ.\nމާޒިޔާ އަށް ސޮއިކުރުމަށް ފަހު ދާދު އެ ޓީމުގެ ޖާޒީ ދައްކާލަނީ.- ފޮޓޯ: މާޒިޔާ\nޓީސީން 2014 ވަނަ އަހަރު ދެ ވަނަ ޑިވިޝަން ކާމިޔާބުކުރިއިރު ދާދު އަކީ އެ މުބާރާތުގެ އެންމެ މޮޅު ކުޅުމެއް ދެއްކި ކުޅުންތެރިޔާ އެވެ. ޖެހިގެން އައި އަހަރު ޓީސީ އަލަށް ރާއްޖޭގެ ފުރަތަމަ ޑިވިޝަނުގައި ވާދަކޮށް ލީގުގެ ދެ ވަނަ ހޯދިއިރު، ދާދު އަކީ އެ މުބާރާތުގެ މޮޅު ކުޅުންތެރިޔާ އެވެ.\nފުރަތަމަ ޑިވިޝަނުގައި ފާއިތުވި ތިން ސީޒަނުގައި ޓީސީ ހޯދަމުން އަންނަ ކާމިޔާބީގެ ފަހަތުގައި ދާދުގެ ދައުރު ބޮޑެވެ. މުހިއްމު މެޗުތަކުގައި އޭނާ ވަނީ ތަފާތު ދައްކައިފަ އެވެ. އަދި ޓީމަށް ގިނަ ގޯލުތަކެއް ވެސް ކާމިޔާބު ކޮށްދިނެވެ. އަދި މި އަހަރު ކުރީކޮޅުގައި ބަންގްލަދޭޝްގައި އޮތް ޝެއިހް ކަމާލް ކަޕް ޓީސީން ކާމިޔާބުކުރިއިރު، ދާދު ވަނީ ގިނަ މެޗުތަކެއްގައި ކުޅެފަ އެވެ.\nޓީސީ އަށް ދެއްކި މޮޅު ކުޅުމުގެ ސަަބަބުން ދާދު އަށް ވަނީ ކުރު މުއްދަތެއްގެ ތެރޭގައި ގައުމީ ޓީމުން ޖާގަ ލިބިފަ އެވެ. އޭނާ ގައުމީ ޓީމާ އެކު ކުރިމަތިލި ފުރަތަމަ މުބާރާތަކީ 2015 ވަނަ އަހަރު ބޭއްވި ސާފް ސުޒުކީ ކަޕް އެވެ. ދާދު ވަނީ އެ މުބާރާތުގެ ގްރޫޕް ސްޓޭޖުގައި ބަދަލު ކުޅުންތެރިޔެއްގެ ގޮތުގައި ނުކުމެ ބަންގްލަދޭޝް ކޮޅަށް ލަނޑު ޖަހައިފަ އެވެ.\nގައުމީ ޓީމު އެންމެ ފަހުން ކުޅުނު މެޗުތަކުގައި ދާދު ވަނީ ފުރަތަމަ އެގާރައިގައި ކުޅެފަ އެވެ. އެގޮތުން މާލޭގައި އޮމާނާ ދެކޮޅަށް ކުޅުނު މެޗުގައި އަލީ ފާސިރު (ސެންޓޭ) ލަނޑު ޖަހަން ފުރުސަތު ތަނަވަސްކޮށްދިނީ ދާދު އެވެ. އަދި ފަލަސްތީން އަތުން ރާއްޖެ ތަފާތު ބޮޑުކޮށް ބަލިވި މެޗުގައި ރާއްޖޭގެ ހަމައެކަނި ލަނޑު ޖެހީ ދާދު އެވެ.\nއެފްއޭއެމް އާއި މޯލްޑިވްސް ފުޓްބޯލް ގުޅިގެންދޭ އެވޯޑްގެ އެންމެ އުއްމީދީ ކުޅުންތެރިޔާގެ މަގާމު ހޯދި ދާދު އަކީ ރާއްޖޭގެ ފުޓްބޯޅައިގެ މުސްތަގުބަލުގައި ގިނަ ކާމިޔާބީތަކެއް ހޯދާނެ ކުޅުންތެރިޔެއް ކަމަށް ރާއްޖޭގެ ފުޓްބޯޅަ ތަޖުރިބާކާރުން ގަބޫލުކުރެ އެވެ.


Safari jinsee goanaa: Mahsalaigai Fuluhun miadhu Committee ah haaziru kurani | ThePress\nLast Updated 14:29, 05 July\nސަފާރީގައި ޖިންސީ ގޯނާ ކުރި މައްސަލައިގައި ފުލުހުން މިއަދު ކޮމިޓީއަށް ހާޒިރުކުރަނީ\n01 July 2020, 15:13\nސީޕީ ހަމީދު/ ފޮޓޯ: ޓްވިޓާ\nސަފާރީއެއްގައި ބިދޭސީ އަންހެނަކަށް ޖިންސީ ގޯނާކުރި މައްސަލައިގައި ފުލުހުން އަމަލުކުރި ގޮތާ މެދު އުފެދިފައިވާ ކަންބޮޑުވުންތަކަށް ސާފުކުރަން ހިއުމަން ރައިޓްސް އެންޑް ޖެންޑާ ކޮމިޓީ އަށް ފުލުހުން މިއަދު ހާޒިރުކުރަން ނިންމައިފިއެވެ.\nމިދިޔަ ބުރާސްފަތި ދުވަހު ހުޅުމާލެ ފަޅުގައި އަޅާފައި އޮތް ސަފާރީއެއްގައި ބިދޭސީ އަންހެނަކު ރޭޕްކުރި މައްސަލައިގައި ފުލުހުން އެ މައްސަލައިގައި އަމަލުކުރި ގޮތް ބެލުމަށް ޖެންޑާ ކޮމިޓީ ބާއްވަން ޝެޑިއުލްކޮށްފައި އޮތީ މިއަދު 3:30 ގައެވެ.\nމިހާރު އެ މައްސަލަ ޖެންޑާ ކޮމިޓީން ބަލަމުން އަންނައިރު، އެންމެ ފަހުން ބޭއްވި ބައްދަލުވުމުގައި ނިންމާފައި ވަނީ މައްސަލަ ރިޕޯޓްކުރި ހިސާބުން ސީންގައި ހަރަކާތްތެރިވި ފުލުހުންނާއި ސްޓޭޝަން އިންޗާޖު ކޮމިޓީ އަށް ހާޒިރުކޮށް، ސުވާލުކުރުމަށެވެ. އަދި ފުލުހުން އަމަލުކުރި ގޮތް ގާތުން ބަލައިދޭން ޕްރޮސިކިއުޓަ ޖެނެރަލްގެ އަރިހުން އެދުމަށް ވެސް ކޮމިޓީން ވަނީ ނިންމައިފައެވެ.\nއެ މައްސަލަ ފެންމަތިވެފައި ވާިއރު، ޖިންސީ ގޯނާގެ މައްސަލަ އެކަށީގެންވާ ގޮތެއްގައި ފުލުހުން ތަހުގީގު ނުކުރާ ކަމުގެ ތުހުމަތުތަކާ ގުޅިގެން ނެޝަނަލް އިންޓެގްރިޓީ ކޮމިޝަނުން ވެސް އަންނަނީ މައްސަލަ ބަލަމުންނެވެ.\nއެމައްސަލައާ ގުޅިގެން އޮންލައިން ނޫސް "މެންދުރު"ން ރޭޕުގެ ޝިކާރައަކަށްވި އަންހެން މީހާއާ ހަވާލާދީ ޝާއިރުށްފައިވާ ރިޕޯޓެއްގައި ބުނެފައިވަނީ ފުލުހުން މިމައްސަލާގައި ތުހުމަތުވާ ދެމީހުންނަކީ ސަރުކާރާ ގުޅުންހުރި ދެމީހުން ކަމުގައެވެ. އަދި އަންހެން މީހާ ގެއަށް ފޮނުވާލާފައިވަނީ "ރޭޕް ކިޓު" ނުދީ ކަމަށެވެ. އަދި ހަސްފަތާލަށް ގެންގޮސް ހަދަންޖެހޭ ޓެސްޓުތައް ހަދާފައިނުވާ ކަމަށްވެސް އެރިޕޯޓުގައި ބުނެފައިވެއެވެ.\nހަމައެހެންމެ އެރިޕޯޓުގައި ތުހުމަތުކުރި ގޮތުގައި އަންހެން މީހާއަށް ގުޅައި އެމީހުންނާމެދު ފިޔަވަޅު ނޭޅޭނެ ކަމުގައާއި އޭނާގެ ވާހަކަ އާންމުން ގަބޫލުނުކުރާނެ ކަމަށް ބުނެ ބިރުދައްކާފައިވެއެވެ. އަދި އެއާއެކު ހުށަހަޅާފައިވާ މައްސަލަ ނެގުމަށް ބައި މިލިއަން ޑޮލަރު ހުށަހެޅި ކަމަށްވެސް އަންހެންމީހާއާ ހަވާލާދީ އެ ނޫހުން ބުނެފައިވެއެވެ. ނަމަވެސް ފަހުން "މިހާރު" ނޫހަށް ދީފައިވާ އިންޓަވިއުގައި ބުނެފަި ވަނީ އިތުރު އެހެން ނޫހަކަށް ބުނެ އެ ވާހަކަތައް ދޮގު ކޮށްފައެވެ.\nޖިންސީ ގޯނާގެ މައްސަލައެއްގައި ކުށުގެ ވެށިން ހައްޔަރުކުރި އެ ދެ މީހުން ދޫކޮށްލުމާއެކު ސޯޝަލް މީޑިއާގައި ގޯނާ ލިބުނު އަންހެން މީހާ، އެއްބަޔަކު ކުށްވެރި ކުރިއިރު އަނެއް ބަޔަކު ދިޔައީ އެކަން ކުރި މީހުންނާއި ސިޔާސީ ފަރާތްތަކާ ގުޅުވައި ގިނަ ތުހުމަތުތަކެއް ކުރުމުންނެވެ. އެއީ އެކަން ކުރުމުގައި އުޅުނީ ރައްޔިތުންގެ މަޖިލީހުގެ އަންހެން މެންބަރެއްގެ ފިރިކަލުން ކަމަށް ބުނެ ދެކެވެމުންދާ ވާހަކައާ ގުޅުވައިގެންނެވެ.\nއެގޮތުން އެ މައްސަލައިގެ ތުހުމަތުގައި ހައްޔަރުކުރި މީހުން ދޫކޮށްލީ ސިޔާސީ ނުފޫޒުން ކަމަށް ބައެއް ފަރާތްތަކުން ނުވެފައި ވެއެވެ. އަދި އެ މައްސަލާގައި ހައްޔަރުކުރީ، ރައްޔިތުންގެ މަޖިލީހުގެ ހިންނަވަރު ދާއިރާގެ މެންބަރު އަދި މަޖިލީހުގެ ހިއުމަން ރައިޓްސް އެންޑް ޖެންޑާ ކޮމިޓީގެ މުގައްރިރު ޖީހާން މަހުމޫދުގެ ފިރިކަލުންނާއި އާއިލީ އެހެން ފަރާތެއް ކަމަށް ބުނެ ވާހަކަތައް ފެތުރެމުން ދާއިރު، ޖީހާން އެކަމާ އެއްވެސް އެއްޗެއް ވިދާޅުވެފައެއް ނުވެއެވެ.\nހަބަރު ރޭޕް ސިޔާސީ ޕޮލިސް ޖެންޑާ މިނިސްޓްރީ


"ސްކުއިޑް ގޭމް" ރީތި ވި މީހުން ބަލާނެ ލިސްޓެއް\n11 އޮކްޓޯބަރު 2021 - 06:48 0\nމިދުވަސްކޮޅުގެ އިންޓަނެޓް "ހައިޕް" އަކީ ނެޓްފްލިކްސް ގެ "ސްކުއިޑް ގޭމް" އެވެ. މީހުންނަށް ދަރާފައި ވާ ދަރަންޏާއި، ދިރިއުޅުމުގެ އެކި ހާލަތުތަކުން އަރައިނުގަނެވިގެން އުޅޭ 456 މީހުން، މާ ސިންގާ ފައިސާގެ އިނާމަކަށް، ކުޑަކުދިން ކުޅޭ ގޭމް ތަކެއް ކުޅެން ބައިވެރިވެ، މޮޅުވާން މަސައްކަތްކުރާ މި ސީރީޒްގައި ގޭމް ކުޅެގެން ބަލިވާ ކޮންމެ މީހަކު ވަގުތުން މަރާލަ އެވެ. އެތަނުން މަރުނުވެ، ސަލާމަތުން ނިކުމެވެން ވެސް، އެ ފައިސާތައް ލިބެން ވެސް އަންނަނީ އެންމެ ފަހު ގޭމް ނިމޭއިރު ސަލާމަތުން ހުންނަ މީހާ އަށެވެ.\nމި ޝޯގެ ވާހަކަ އަކީ މިފަދަ ފުރަތަމަ ވާހަކައެއް ނޫނެވެ. އެކަމަކު ވާހަކަ ސްކްރީނަށް ގެނެސްދީފައިވާ ގޮތާއި ރޯލުތައް ކެރެކްޓާސް އިން ކުޅެ ހުށަހަޅައިދީފައިވާ ގޮތަށް ކްރިޓިކުން ވެސް ވަނީ އެތައް ތައުރީފެއް ކޮށްފަ އެވެ.\nއެހެންވީމަ، ސްކުއިޑް ގޭމް އެއްދުވަހުން ބަލައި ނިންމާފައި މި ފޯރިއެއް އަދިވެސް ނުފިލާނަމަ، މި ހިމަނާލަނީ، ސްކުއިޑް ގޭމްގެ ޖޯޝާއި ފޯރި އެ ގޮތުގައި ބަހައްޓައިގެން ބަލާލަން ރަހަ ހެޔޮވަރު ލިސްޓެކެވެ.\nއެލިސް އިން ބޯޑާލޭންޑް\nމި ލިސްޓެއްގެ އެންމެ ކުރިއަށް އެލިސް އިން ބޯޑާލޭންޑް ހިމަނާލަންޖެހޭ ބައިވަރު ސަބަބު އެބަހުއްޓެވެ. ޖަޕާނީޒް މަންގާ އާޓިސްޓު، ހަރޯ އަސޯގެ މަންގާ އަކަށް ބިނާކޮށް ހަދާފައިވާ މި ޝޯ ރިލީޒްކުރީ މިދިޔަ އަހަރުގެ ޑިސެމްބަރު މަހު އެވެ. ޓޯކިޔޯގެ ޕެރެލެލް-ޔުނިވާސް އެއްގެ ގޮތުގައި ދައްކާ ހުސް ސިޓީއެއްގައި ސެޓްކޮށް، އުފައްދާފައިވާ މި ޝޯ ގައި ދައްކަނީ މަރުން ސަލާމަތްވެ، އެ ދުނިޔެއިން ނިކުމެ އަސްލު ދިރިއުޅުމަށް ސަލާމަތުން ދިއުމަށް، އެތައް ބައިވަރު ގޭމް ތަކަކުން މޮޅުވާން، ވީޑިއޯ ގޭމް ކުޅުމަށް ގޮސް ހުސްވެފައިވާ ކުދިންތަކެއް ކުރާ މަސައްކަތެވެ.\nއެލިސް އިން ބޯޑާ ލޭންޑް ގައި ވެސް ހިމަނާފައިވަނީ "ސްކުއިޑް ގޭމް" އެކޭ އެއްގޮތަށް އާންމުކޮށް ކުޅޭ ވަރަށް ސިމްޕަލް ގޭމްތަކެކެވެ. އެކަމަކު ޝޯ ގައި މި ގޭމް ތައް އެހާ ސިމްޕަލް އެއް ނޫނެވެ. މޮޅު ނުވާ މީހުން މަރާލަ އެވެ. އިތުރު ރައުންޑަކަށް ދެވޭނީ ގޭމުން މޮޅުވާ ބައެކެވެ.\nމިއީ "ސްކުއިޑް ގޭމްސް" ޝައުގުވެރިކަމާ އެކު ނިންމާލި އެންމެންނަށް، ހަމަ އެވަރުގެ ޝައުގުވެރިކަމަކާ އެކު އިންތަނުން ތެދު ނުވެ ބަލަން އިނދެވޭ ވަރުގެ މޮޅު ސީރީޒެއް ކަމަށް ފިލްމު ކްރިޓިކުން ބުނެ އެވެ. "ސްކުއިޑް ގޭމް" އަށް ފަހު މި ސީރީޒް ބަލާ މީހުންގެ އަދަދު ވަނީ ކުއްލިއަކަށް އިތުރުވެފަ އެވެ.\nމީގެ ދެވަނަ ސީޒަނެއް ވަރަށް އަވަހަށް ރިލީޒް ކުރާނެ ކަމަށް ނެޓްފްލިކްސް އިން ވަނީ އިއުލާންކޮށްފަ އެވެ.\nމިއީ ސީދާ "ސްކުއިޑް" ގޭމް ސްޓައިލް ގެ ޝޯ އެއް ނޫނެވެ. ކޮރެއާގެ މި ސީރީޒް ގައި ދައްކަނީ، މުޅި ދުނިޔެއަށް ނުރައްކާތެރި ވައިރަހެއް ފެތުރި ގާތްގަނޑަކަށް އެންމެން ކަހަލަ ގޮތަކަށް އިންސާނުންގެ މަސް ކާ ދެޔޯ ތަކަކަށް ބަދަލުވާ ހާލަތެއްގައި ހައިސްކޫލްގައި ކިޔަވާ ޒުވާން ފިރިހެން ކުއްޖެއް، އޭނާއާ އެކު އެއް އެޕާޓްމަންޓެއްގައި ބަންދުވެފައި ތިބޭ މަދު ބަޔަކާ އެކު އެ ހާލަތުގައި ދިރި ތިބުމަށް ކުރާ ބޮޑު ހަނަގުރާމައެކެވެ.\nމި ސީރީޒަށް ވެސް ބޮޑު ތަރުހީބެއް ލިބި، ރިލީޒްކުރި ހަފްތާގައި 70 ގައުމެއްގެ ނެޓްފްލިކްސް ޓޮޕް ޓެން ލިސްޓަށް ވެސް އެރި އެވެ.\nމި ލިސްޓެއްގައި ހިމެނިޔަސް، ބެޓްލް ރޯޔަލް އަކީ ސީރީޒެއް ނޫނެވެ. އެކަމަކު "ސްކުއިޑް ގޭމް" ރީތިވި އެންމެން ވެސް ބަލައިލަން ކަމުދާ އެއް ފިލްމަށް މި ފިލްމު ވާނެ އެވެ.\nފިލްމުގައި ދައްކަނީ، ގާނޫނުން މަޖުބޫރުކޮށްގެން، ބެޓްލް އެއް ނުވަތަ ހަނގުރާމައެއްގައި ޖަޕާނުގެ ހައި-ސްކޫލެއްގައި ގްރޭޑް ނުވައެއް ކިޔަވަމުންދާ ކުދިންތަކެއް ބައިވެރިވާން ޖެހިގެން، މި ބްޓްލް އެއްގައި ބައިވެރިވެ، އެއިން ދިރި ސަލާމަތުން ފަހުވަގުތާ ހަމައަށް ހިފަހައްޓާލަން ކުދިން ކުރާ މަސައްކަތް ތަކެކެވެ. އަމިއްލަ އަށް ސަލާމަތްވުމަށް އެކުދިން ޖެހެނީ އެހެން އެންމެން މަރައިލާށެވެ. ނޫން ނަމަ އެންމެން މަރުވެ އެވެ.\nބްރެޒިލްގައި އުފައްދާފައިވާ މި ޝޯ އަކީ ނެޓްފްލިކްސް ސީރީޒެކެވެ. "ސްކުއިޑް ގޭމް" އާއި "ހަންގާ ގޭމްސް" ގެ ފިއުޝަނެއް ހަދާލުމުން މި ޝޯ އާ އެއްގޮތް ވައިބް އެއް އަންނާނެ އެވެ.\nދެ ސީޒަނަށް އެކުލަވާލާފައިވާ 3% އަކީ، މީގެ ގިނަ އަހަރުތަކެއްގެ ފަހުން މުސްތަގްބަލުގައި ހިނގާ ހިޔާލީ ކަންތައްތަކެއްގެ މައްޗަށް އެކުލަވާލާފައިވާ ވާހަކަ އެކެވެ. މީގައި ދައްކާ ގޮތުން، އާބާދީގެ ބޮޑު ޕަސެންޓެއް އުޅެނީ ވަރަށް ފަގީރު ހާލުގަ އެވެ. އާބާދީން ހާއްސަ އުސޫލަކުން ހޮވައިލެވޭ ބަޔަކަށް އުފަލާއި އަރާމުގެ ވާޗުއަލް "ޕެރަޑައިސް" އެއްގައި އުޅުމުގެ ފުރުސަތު ދެ އެވެ. މި ފުރުސަތެއް ލިބެނީ ކޮންމެ އަހަރަކު ވެސް އެ އަހަރަކު 20 އަހަރު ފުރޭ ޒުވާނުންގެ އާބާދީ އެއްކޮށްގެން ދޭ ހާއްސަ ޓެސްޓަކުން ފާސްވާ މީހުންނަށެވެ. މި ޓެސްޓުން ކާމިޔާބު ވަނީ އެންމެ %3 މީހުންނެވެ.\nމިއީ ވެސް ގޭމް-ފޯކަސްޑް ސީރީޒެކެވެ. ޖަޕަނީޒް މަންގާ އެއް އަސްލަކަށް ބަލައިގެން ހަދާފައިވާ މި ކޮރެއަން ޑްރާމާ އަކީ ސައިކޮލޮޖިކަލް ސަވައިވަލް ގޭމެކެވެ. މީ ސީރީޒްގައި އުޅޭ މީހުންގެ ތެރެއިން އެކަކީ މީހުން ހަދާ ދޮގު ވަކި ކުރުމުގެ ގާބިލުކަން ލިބިފައިވާ މީހެކެވެ. މީގެ ސަބަބުން އެހެން ކުޅުންތެރިންނަށް ކާމިޔާބުވުމުގެ ފުރުސަތު ހަނިވެ އެވެ.


Pawandeep positive vumun video call medhuverikoh lavakiyaifi\nއިންޑިއަން އައިޑޮލް: ޕަވަންދީޕް ޕޮޒިޓިވްވުމުން ލަވަކީ ވީޑިއޯ މެދުވެރިކޮށް\nޕަވަންދީޕް: މިފަހަރުގެ ސީޒަންގެ އެންމެ މަގްބޫލު އެއް ލަވަކިޔުންތެރިޔާ\nސޮނީ ޓީވީގެ އިންޑިއަން އައިޑޮލްގެ 12 ވަނަ ސީޒަން މިހާރު ކުރިޔަށްދާއިރު މިފަހަރު އެންމެ ގިނަ ބައެއްގެ ލޯބި ހޯދާފައިވަނީ ޕަވަންދީޕް ރާޖަން އެވެ. އޭނާގެ ސީދާ ސާދާ ކަމާއި އަޑުގެ ރީތިކަމުން އަދި ލަވަކިޔާލެއް މޮޅުކަމުން ވަރަށް ގިނަ ބަޔަކު އޭނާގެ ފޭނުންނަށް މިހާރު ވަނީ ވެފަ އެވެ.\nނަމަވެސް އިންޑިއަން އައިޑޮލް ސެޓަށް ވެސް މި ފަހަކުން ކޮރޯނާވައިރަހުގެ ނުރައްކާތެރިކަން ފެތުރި ޕަވަންދީޕު ވެސް މިހާރު ވަނީ އެ ބަލީގެ ޝިކާރައަކަށް ވެފަ އެވެ. އެންމެ ފުރަތަމަ އިންޑިއަން އައިޑަލްގެ ސެޓުން ކޯވިޑް-19 އަށް ޕޮޒިޓިވްވީ ޝޯގެ ހޮސްޓް އަދިތުޔާ ނާރަޔަން އެވެ. އަދިތުޔާ ޕޮޒިޓިވްވުމުން އެ ސެޓުގައި މަސައްކަތްކުރާ އެންމެންނާއި ޖަޖުން އަދި ލަވަކިޔުންތެރިން ޓެސްޓް ކުރުމުން ޕަވަންދީޕް ޕޮޒިޓިވް ވެފައި ހުރިކަން އެނގުނީ އެވެ.\nއަދިތުޔާ ހޮސްޕިޓަލުގައި އޮތުމުން މި ހަފުތާގައި ދައްކާ ދެ އެޕިސޯޑު ހޯސްޓްކުރާނީ ރިތްވިކު ދަންޖާނީ އެވެ.\nކުރީގެ މަޝްހޫރު މިއުޒިކް ޑައިރެކްޓަރުންގެ ޖޯޑު ކަލިޔަންޖީ-އާނަންދްޖީ އަށް ޚާއްސަކޮށްފައިވާ އެޕިސޯޑުގައި އާނަންދްޖީ ބައިވެރިވެފައިވާއިރު އާނަންދުޖީ ކުރިމަތީގައި ލައިވްކޮށް ޕާފޯމް ކުރުމުގެ ފުރުސަތެއް ޕަވަންދީޕް އަކަށް ނުލިބުނެވެ.\nޕަވަންދީޕް ކޯވިޑަށް ޕޮޒިޓިވްވެ ކަރަންޓީނުގައި ހުރިކަން ރިތުވިކް އިއުލާން ކުރުމުން ޝޯގެ ޖަޖުން ކަމަށްވާ ނެހާ ކައްކަރް އާއި ހިމޭޝް ރޭޝަމްޔާ އަދި ވިޝާލް ދަދްލާނީ އަށް ލިބުނީ ބޮޑު ހައިރާން ކަމެކެވެ.\nވީޑީއޯ ކޯލް މެދުވެރިކޮށް ޕަވަންދީޕް އާ ގުޅޭ ގޮތް ވުމުން އޭނާ ވަނީ ވަރަށް ޚާއްސަ ކަމަކަށް ޝޯގެ ޖަޖުންގެ ކިބައިން އެދިފަ އެވެ. ވީޑިއޯ ކޯލް މެދުވެރިކޮށް އޭނާއަށް ލަވަ ހުށަހަޅައިދެވޭނެ އިންތިޒާމް ހަމަޖައްސައިދިނުމެވެ.\nޕަވަންދީން އެދުނު ގޮތަށް ޖަޖުން އެއްބަސްވެ އޭނާއަށް ލަވަ ކިޔޭނެ އިންތިޒާމް ވަނީ ހަމަޖައްސާފަ އެވެ. އަދި ކުރިޔަށް އޮތް ހަފުތާގައި ދައްކާ ދެ އެޕިސޯޑުގައި ވެސް ޕަވަންދީޕް ލަވަ ކިޔާނީ ވީޑިއޯ ކޯލް މެދުވެރިކޮށެވެ.\nއަންނަ ހޮނިހިރު ދުވަހާއި އާދިއްތަ ދުވަހު ދައްކާ އިންޑިއަން އައިޑޮލްގެ ދެ އެޕިސޯޑުން އެއް އެޕިސޯޑުގައި އާނަންދްޖީ ޚާއްސަ މެހެމާނެއްގެ ގޮތުގައި ބައިވެރިވާއިރު ދެ ވަނަ އެޕިސޯޑުގައި ޚާއްސަ މެހެމާނެއްގެ ގޮތުން ބައިވެރިވަނީ އޮސްކާ އެވޯޑު ހާސިލު ކޮށްފައިވާ މިއުޒިކް ޑައިރެކްޓަރު އޭ.އާރް ރަހްމާނެވެ.\nއޭ.އާރް ރަހްމާން ޝޯގައި ބައިވެރިވީ އޭނާ ޕްރޮޑިއުސަރެއްގެ ގޮތުންނާއި ލިޔުންތެރިއެއްގެ ގޮތުން އުފެއްދި ފުރަތަމަ ފިލްމު "99 ސޯންގްސް" ޕްރޮމޯޓް ކުރުމަށެވެ.